言志
◇言志
《尚书》曰：诗言志。
《礼记》：志之所至，诗亦至焉，诗之所至，乐亦至焉。
《毛诗序》曰：诗者，志之所之也，在心为志，发言为诗。
《论语》曰：颜回季路侍，子曰：盍各言尔志，子路曰：原车马，衣轻裘，与朋友共，弊之而无憾，颜回曰：原无伐善，无施劳，子路曰：原闻子之志，子曰：老者安之，朋友信之，少者怀之。
又，子曰：饭蔬食饮水，曲肱而枕之，乐亦在其中矣，不义而富且贵，於我如浮云。
又曰：叶公问孔子於子路，子路不对，子曰：汝奚不曰：其为人也，发愤忘食，乐以忘忧，不知老之将至云尔。
又，子路曾晢冉有公西华侍坐，子曰：居则曰不吾知也如或知尔，则何以哉？子路率尔而对曰：千乘之国，摄乎大国之间，加之以师旅，因之以饥馑，由也为之，比及三年，可使有勇，且知方也。夫子哂之，求尔何如？对曰：方六七十，如五六十，求也为之，比及三年，可使足民，如其礼乐，以俟君子。赤尔何如？对曰：非曰能之，原学焉，宗庙之事，如会同，端章甫，原为小相焉。点尔何如？鼓瑟希，铿尔，舍瑟而作。对曰：异乎三子者之撰。子曰：何伤乎，亦各言其志也。曰：暮春者，春服既成，冠者五六人，童子六七人，浴乎沂，风乎舞雩，咏而归。夫子喟然叹曰：吾与点也。
《家语》，孔子北游，登于农山之上，子路子贡颜回侍侧，孔子四望，喟然而叹曰：於斯致思，无所不至矣，二三子各言其志，吾将择焉，子路进曰：原得白羽若月，赤羽若日，锺鼓之音，上振于天，旌旗缤纷，下蟠于地，由当一队而敌之，搴旗执馘，唯由能之，使夫二子从我焉，夫子曰：勇哉，子贡曰：赐原使齐楚合战，两垒相当，旗鼓相望，埃尘连接，捉刃交兵，赐着缟衣白冠，陈说其间，推论利害，二国释患，唯赐能之，使夫二子从我焉，夫子曰：辩哉，颜回曰：回闻薰莸不同器而藏，尧桀不共国而治，以类异也，回原得明王圣主而相之，敷其五教，遵之礼乐，使城郭不脩，沟洫不越，铸兵刃为农器，放牛马於原薮，室家无怨旷之思，千载无战斗之患，则由无所施其勇，而赐无所用其辩矣，夫子懔然曰：美哉德也，不伤财，不害民，不繁辞，则颜氏之子有焉。
孝经钩命决曰：孔子曰：吾志在春秋，行在孝经，以春秋属商，以孝经属参。
《史记》：陈涉尝与人佣耕，辍耕於垄上，怅恨久之，曰：苟富贵，无相忘，佣者笑而应之曰：若为佣耕，何富贵乎，涉太息曰：嗟乎，燕雀焉知鸿鹄之志哉。
汉杨雄自叙曰：雄为人简易佚宕，默而好深湛之思，清净无为，少嗜欲，不汲汲於富贵，不戚戚於贫贱，不修廉隅，以儌名当世，无担石之储，晏如也，自有大度，非圣哲之书不好也，非其意，虽富贵不事也。
东观汉记，初光武適新野，闻阴后美，心悦之，后至长安，见执金吾甚盛，因叹曰：仕宦当作执金吾，娶妻当得阴丽华。
后《汉书》：马少游谓其从兄援曰：士生一世，但取衣食裁足，乘下泽车，御款段马，守坟墓，乡里称善人，斯可矣。
又，冯衍有大志，不戚戚於贫贱，常慷慨叹曰：衍少事名贤，经历显位，怀金垂紫，竭节奉使，不求苟得，常有凌云之志，三公之贵，千金之富，不得其原，不槩於怀，贫而不衰，贱而不恨，年虽疲曳，犹庶几名贤之风，修道德於幽冥之路，以终身名，为后世法。
又，班超，字仲叔，家贫，佣书以供养，久乃投笔而叹曰：大丈夫无他志略，犹当效傅介子张骞，立功异域，以取封侯，安能久事笔砚间乎。
又，梁竦，字敬叔，自负其才，郁郁不得其意，登山远望，叹息曰：大丈夫生当封侯，死当庙食，如不然，闲居足以养志，诗书足以自娱，州郡之职，但劳人耳。
又，仲长统，字公理，常欲卜居清旷，以乐其志，曰：濯清水，追凉风，钓游鲤，弋高鸿，不受当世之责，永保性命之期，则可以凌云霄，出宇宙之外矣。
张璠汉纪，孔融拜太中大夫，虽居家失势，宾客日满其门，爱才乐士，常若不足，每叹曰：坐上宾常满，樽中酒不空，吾无忧矣。
吴书，郑泉，博学有奇姿，而性嗜酒，闲居，每日原得美酒满五百斛舡，以四时甘肥置两头，反覆没饮之，惫即住而啖肴膳，酒有升斗减，随即益之，不亦快乎。
晋中兴书，毕卓为吏部郎中，常谓人曰：右手持酒杯，左手持蟹螯，柏浮酒池中，便足了一生。
【诗】魏陈思王曹植诗曰：庆云未时兴，云龙潜作鱼，神鸾失其俦，还从燕雀居。
晋阮籍咏怀诗曰：天地烟煴，元精代序，清阳曜灵，和气容与，於赫帝朝，伊衡作辅，才非允文，器非经武，適彼沅湘，讬介渔父，优哉游哉，爰居爰处。
又曰：月明星稀，天高地寒，啸歌伤怀，独寤寐言，临觞拊膺，对食忘餐，世无萱草，令我哀叹。
又曰：河上有丈人，纬萧弃明珠，甘彼藜藿食，乐是蓬蒿庐，岂效缤纷子，良马骋轻舆，朝生衢路傍，夕瘗横街隅，歌笑不终宴，俯仰复欷歔，鉴兹二三者，愤懑从此舒。
又，幽兰不可佩，朱草为谁荣，脩竹隐山阴，射干临增城。
又曰：驾言发魏都，南向望吹台，箫管有遗音，梁王安在哉，战士食糟糠，贤者处蒿莱，歌舞曲未终，秦兵复已来。
又曰：木槿荣丘墓，煌煌有光色，白日颓林中，翩翩零路侧，蟋蟀吟户牖，蟪蛄鸣荆棘，蜉蝣原三朝，采采循羽翼。
又，一日复一日，一夕复一晨，容色改平常，精魂自飘沦，临觞多哀楚，思我故情人，对酒不能言，凄怆怀酸辛。
又曰：鸿鹄相随飞，随飞適荒裔，双翮凌长风，须臾万里逝，朝餐琅玕实，夕宿丹山际，讬身青云中，网罗不能制，岂与乡曲士，携手共言誓。
又曰：鸒鸠飞桑榆，海鸟运天池，岂不识宏大，羽翼不相宜，招摇安可翔，不若栖树枝，下集蓬蒿间，上游园囿篱，但尔亦自足，用子为追随。
又曰：嘉树下成蹊，东园桃与李，秋风吹飞藿，零落从此始，繁华有憔悴，堂上生荆杞。
又曰：天马出西北，由来从东道，春秋非有讬，富贵焉常保，清露被皋兰，凝霜霑野草。
又曰：平生少年时，轻薄好弦歌，西游咸阳中，赵李相经过，娱乐未终极，白日忽蹉跎，驱马复来归，反顾望三河，黄金百镒尽，资用常苦多，北临太行道，失路将如何。
又曰：步出上东门，北望首阳岑，下有采薇士，上有嘉树林，良辰在何许，凝霜霑衣襟，寒风振山冈，玄云起重阴，鸣雁飞南征，鶗窸发哀音，素质游商声，凄怆伤我心。
又曰：昔年十四五，志尚好书诗，被褐怀珠玉，颜闵相与期，开轩临四野，登高望所思，丘墓蔽山冈，万世同一时，千秋百岁后，荣名安所之。
又曰：徘徊蓬池上，还顾望大梁，渌水扬洪波，旷野渀茫茫。
又曰：宁与燕雀翔，不随黄鹄飞，黄鹄游四海，中路将安归。
又曰：北里多奇舞，濮上有微音，轻薄闲游子，俯仰乍浮沉，焉见王子乔，乘云翔邓林，独有延年术，可用慰我心。
又曰：南国有佳人，容华若桃李，朝游江北岸，夕宿潇湘沚，时俗薄朱颜，谁为发皓齿。
又曰：夜中不能寐，起坐弹鸣琴，薄帷鉴明月，清风吹我衿，孤鸿号外野，翔鸟归北林，徘徊将何见，忧思独伤心，晋傅玄杂诗曰：闲夜微风起，明月照高台，清响呼不应，玄景招不来，厨人进藿茹，有酒不盈杯，安贫福所与，富贵为祸媒，金玉虽高堂，於我贱蒿莱。
晋张翰诗曰：暮春和气应，白日照园林，青条若总翠，黄花如散金，荣与壮俱去，贱与老相寻。
又，东邻有一树，三纪裁可拱，无花复无实，亭亭云中竦，隙禽不为巢，短翮莫肯任。
又，忽有一飞鸟，五色杂英华，一鸣众鸟至，再鸣众鸟罗，长鸣摇羽翼，百鸟互相和。
晋张协诗，瓴甋夸玙璠，鱼目笑明月，不见郢中歌，能否居然别，阳春无和者，巴人皆下节。
又曰：此乡非吾地，此郭非吾城，折冲樽俎间，制胜在两楹，巧迟不足称，拙速乃垂名。
宋谢灵运忆山中诗曰：采菱调易急，江南歌不缓，楚人心昔绝，越客肠今断，断绝虽殊念，俱为归虑款。
又诗，韩亡子房奋，秦帝鲁连耻，本自江海人，忠义感君子。
宋谢惠连诗，夕坐苦多虑，行歌践闺中，房栊引倾月，步檐结春风。
宋鲍昭杂诗，十五讽诗书，篇翰靡不通，弱冠参多士，飞步游春宫，侧睹君子论，预见古人风，两说穷舌端，五车摧笔锋，羞当白璧贶，耻受聊城功，晚节从世务，乘鄣远和戎，解珮袭犀渠，卷帙奉卢弓，始原力不及，安知命不终。
齐谢朓冬绪羁怀诗曰：去国怀丘园，入远滞城阙，寒灯耿宵梦，清镜悲晓发，风草不留霜，冰池共如月。
梁江淹效阮公诗曰：岁暮多怀伤，中夕弄清琴，戾戾曙风急，团团明月阴，愁云出北山，宿鸟惊东林，谁谓人道旷，忧慨自相寻，宁知霜雪后，独见竹柏心。
又曰：十五学诗书，颜华常美好，不逐世间人，斗鸡东郊道，富贵如浮云，金玉不为宝，一旦鶗窸鸣，严霜被劲草，志气多感失，泣下霑怀抱。
又曰：夕云映西山，蟋蟀吟桑梓，零落被百草，秋风吹桃李，君子怀苦心，感慨不能止，驾言远行游，驱马清河涘，寒暑更进退，金石有终始，光色俯仰间，英艳难久恃。
梁吴均咏怀诗曰：仆本报恩人，走马救东秦，黄龙暗迢递，青泥寒苦辛，野战剑锋尽，攻城才智贫，唯馀一死在，留持赠主人。
又曰：元淑势位卑，长卿宦情寡，二顷且营田，三钱聊饮马，悬风白云上，挂月青山下，心中欲有言，未得忘言者。
周庾信咏怀诗曰：步兵未饮酒，中散未弹琴，萧索无真气，昏昏有欲心，涸鲋常思水，惊飞每失林，风云能变色，松竹且悲喑，由来不得意，何必往长岑。
又曰：无闷无不闷，有待何可待，昏昏如坐雾，漫漫疑行海，千年水未清，一代人先改，昔说东陵侯，唯见瓜园在。
又曰：畴昔国士遇，生平知己恩，直言殊可吐，宁知炭欲吞，一顾重尺璧，千金轻一言，悲伤刘孺子，凄怆史皇孙，无因同武骑，归守灞陵园。
又曰：周王逢郑忿，楚后值秦冤，梯冲已鹤列，冀马忽云屯，武安檐瓦振，昆阳猛兽奔，流星夕照境，烽火夜烧原，古狱饶冤气，空亭多枉魂，天道或可问，微子不忍言。
又曰：萧条亭鄣远，凄怆风尘多，关门临白狄，城影入黄河，秋风别苏武，寒水送荆轲，谁言气盖世，晨起帐中歌。
隋颜之推古意诗曰：十五好诗书，二十弹冠仕，楚王赐颜色，出入章华里，作赋凌屈原，读书夸左史，数从明月宴，或侍朝云祀，登山摘紫芝，泛江采绿芷，歌舞未终曲，风尘闇天起，吴师破九龙，秦兵割千里，狐兔穴宗庙，霜露霑朝市，璧入邯郸宫，剑去襄城水，不获殉陵墓，独生良足耻，悯悯思旧都，恻恻怀君子，白发闚明镜，忧伤没余齿。
又曰：宝珠出东国，美玉产南荆，随侯曜我色，卞氏飞吾声，已加明称物，复饰夜光名，骊龙旦夕骇，白虹朝暮生，华彩烛兼乘，价直距连城，常悲黄雀起，每畏灵蛟迎，千刃安可舍，一毁难复营，昔为时所重，今为时所轻，原与浊泥会，思将垢石并，归真川岳下，抱润潜其荣。
【赋】后汉冯衍显志赋曰：冯子以大人之德，不碌碌如玉，硌硌如石，风兴云蒸，一龙一蛇，合道翱翔，与时变化，夫岂守一节哉，上陇阪，腾高冈，游精宇宙，流目八纮，眇然有思凌云之意，乃作赋自广，命篇曰显志云，开岁发春，百卉含英，甲子之朝兮，汨吾西征，发轸新丰兮，徘徊镐京，凌飞廉而太息，登平阳而怀伤，悲世俗之险阨，哀好恶之无常，弃衡石而意量兮，随风波而飞扬，陟九嵕而临〈山截〉嶭，听泾渭之波声，岁忽忽而日迈兮，寿冉冉而不与，耻功业之无成兮，赴原野而穷处，陟陇山以逾望，眇然览於八荒，风波飘其并兴兮，情惆怅而增伤。览天地之幽奥兮，统万物之维纲，究阴阳之变化兮，昭五德之精光，高吾冠之岌岌兮，长吾珮之洋洋，饮六醴之清液，食五芝之茂英，嘉孔丘之知命兮，大老聃之贵荣玄，德与道其孰能宝，名与身其孰亲。
后汉班固幽通赋曰：系高顼之玄胄兮，氏中叶之炳灵，飘凯风而蝉蜕兮，雄朔野以飏声，皇十纪而鸿渐兮，有羽仪於上京，魂豭豭与神交兮，精诚发於宵寐，梦登山而回眺兮，觌幽人之仿佛，惟天地之无穷兮，鲜民生之晦在，纷屯邅与蹇连兮，何艰多而智寡，昔卫叔之御昆兮，昆为寇而丧予，管弯弧欲毙雠兮，雠作后而成已，变化故而相诡兮，孰云豫其终始，雍造怨而先赏兮，丁由惠而被戮，栗取吊于由吉兮，王膺庆於所蹙，叛回穴其若兹兮，北叟颇识其倚伏，宣曹兴败於下梦兮，鲁卫名谥於铭谣，妣聆呱而刻石兮，许相理而鞠条，道混成而自然兮，术同源而分流，所贵圣人之至论兮，顺天性而断谊，物有欲而不居兮，亦有恶而不避，三仁殊而一致兮，夷惠异而齐声，木偃息以藩魏兮，申重茧而存荆，纪焚躬以卫上兮，皓颐志而弗倾，侯草木之区别兮，苟能实其必荣，要没世而不朽，乃先民之所程，观天网之纮覆兮，实匪谌而相训，谟先圣之大猷兮，亦邻德而助信，虞韶美而仪凤兮，孔忘味於千载，素文信而底麟兮，汉宾祚于异代。
魏陈王曹植玄畅赋曰：夫富者非财也，贵者非宝也，或有轻爵禄而重荣声者，或有受性命以殉功名者，是以孔老异旨，杨墨殊义，聊作斯赋，名曰玄畅，夫何希世之大人，罄天壤而作皇，该仁圣之上义，据神位以统方，补五帝之漏目，缀三代之维纲，侥余生之幸禄，遘九二之嘉祥，上同契於稷禼，降合颖於伊望，思荐宝以继佩，怨和璞之始镌，思黄锺以协律，怨伶夔之不存，考所图之莫合，怅蕴结而延伫，志鹏举以补天，蹶青云而奋羽，舍余驷而改驾，任中才之法御，望前轨而致策，顾后乘而安驱，匪逞迈之短修，取全真而保素，弘道德而为宇，筑无怨以作蕃，播慈惠以为圃，耕柔顺以为田，不媿景而惭魄，信乐天之何欲，逸千载而流声，超贵黎而度俗。
又幽思赋曰：倚高台之曲嵎，处幽僻之闲深，望翔云之悠悠，差朝济而夕阴，顾秋华之零落，感岁暮而伤心，观跃鱼於南沼，聆鸣鹤乎北林，搦素笔而慷慨，扬大雅之哀吟，仰清风以叹息，寄予思於悲弦，信有心而在远，重登高以临川，何余心之烦错，宁翰墨之能传。
魏刘桢遂志赋曰：幸遇明后，因志东倾，披此丰草，乃命小生，生之小矣。何兹云当，牧马于路，役车低昂，怆恨恻切，我独西行，去峻溪之鸿洞，观日日於朝阳，释藂棘之馀刺，践槚林之柔芳，皦玉粲以曜目，荣日华以舒光，信此山之多灵，何神分之煌煌，聊且游观，周历高岑，仰攀高枝，侧身遗阴，磷磷〈石阑〉々，以广其心，伊天皇之树叶，必结根於仁方，梢吴夷於东隅，掣畔臣乎南荆，戢干戈於内库，我马絷而不行，扬洪恩於无涯，听颂声之洋洋，四宇莫以无为，玄道穆以普将，翼俊乂於上列，退仄陋於下场，袭初服之芜薉，讬蓬芦以游翔，岂放言而云尔，乃旦夕之可忘。
魏丁仪厉志赋曰：览前志而博观，求余心之所安，虽疲驽而才弱，敢舍力而不攀，懿躬稼之克任，贱善射而陨残，羡首阳之遗誉，憎千驷之馀讪，宗舍藏之伟节，薄鼎角之自干，嘉法言之令扬，悼说难之丧韩，鉴登险之败绩，顾清道以自闲，瞻亢龙而惧进，退广志於伐檀，虽德厚而祚卑，犹不忘於盘桓，薰以芬香而自烧，兔亦取毙於豪翰，援大雅以为戒，眺龚胜而自叹，嗟世俗之参差，将未审乎好恶，咸随情而与议，固真伪以纷错，秽杯盂之周用，令瑚琏以抗阁，恨骡驴之进庭，屏骐骥於沟壑，疾青蝇之染白，悲小弁之靡讬，恶晨妇之蒙厚，痛三代之见薄，惟受性之朴拙，亮未达乎测度，顾锺子之既没，牙辍弦而不作，敦三思之弥愤，勤循墙之兹恪，勉夕改以补朝，履日新而悔昨。
魏韦鋋［按当作诞。］叙志赋曰：胤鸿烈之末流，蒙祖考之馀德，奉过庭之明训，纳微躬於轨则，勉四民之耕耘，遂能辩乎菽麦，自弱冠而立朝，无匡时之异才，每寤寐以叹息，思损己而降阶，遭大魏之革命，罔群士於行职，虽固陋之无用，犹收录而序饰，历文武於机衡，拥大珰於帝侧，随伦侪以按牒，乃剖符而封殖，顾仪服而增愤，心夕惕以愧恧，蒙圣皇之宏恩，过待罪於卿士，奏朝请於朔望，恭禋享於郊祀，念余年之冉冉，忽一过其如驰，微奇功以佐时，徒旷官其何为，匪逊让之足殉，信神气之稍衰，将诉诚於明后，乞骸骨而告归，晋夏侯惇怀思赋曰：何天地之悠长，悼人生之短浅，思纵欲以求欢，苟抑沉以避免，嗟圣王之制作，所以贵夫善善，信循道以从法，何世路之迍蹇，始絜操以迄今，每適道而靡违，思典言以摄事，弗履过而循非，恒战战以矜栗，杜秽衅而防微，敛规节以践迹，冀天鉴之祐诚，勤恭肃以端厉，常苦心而劳形，桑榆掩其薄没，既白首而无成，世务多故，吾固甘夫无为，名不足以为尚，空劳秽以自卑，永无事以安神，故幸殁之无知。
晋枣据表志赋曰：据忝职门下，在帷幄之末，与群士斜齐，［句有讹，全晋文六十七斜作叙。］登玉陛，待日月，久矣，出为冀州刺史，犬马恋主，既有微情，且志之所存，不能无言，因而赋之曰：过承嘉惠，擢身泰晨，俯蹑丹墀，仰承三辰，当乐夏之颽南，蒙朱阳之和仁，接鸣鸾之垂翼，因神虬之光鳞，浮眇末之纤质，济吾身於天津，邈卢敖之所涉，阶多士之遗尘，登九垓之虚轨，觌汗漫之威神，情飘飘而凌云，意仿佛于真人，扶摇薄於悬圃，增城郁以嵯峨，被羽衣之飞飞，握若蕙之芳华，蹈纠纷之绝轨，攀大椿之疏柯，意翘翘而慕远，思濯发於天波，悲落叶之思条，情恋恋於昊仓，怀圣德之弘施，情惨切而内伤，感有莘之媵臣，原致主於陶唐。
晋潘尼怀退赋曰：伊畴昔之怀愤，思天飞以远迹，望循涂而投轨，溯翔风以理翮，冀云雾之可凭，希天路之开辟，何时原之多违，奄就羁以服役，困吴坂之峻岨，畏盐车之严筴，嗟游处之弗遇，奚郁悒之难任，背宇宙之寥廓，罗网罟之重深，常屏气以敛迹，焉游豫以娱心，傅释板以亮殷，望投竿而相姬，穷独善以全质，达兼利以济时，聃安志於柱史，由抗迹於嵩箕，理殊涂而同归，虽百虑其何思，敢因虚以讬谈，遂逡巡而造辞。
晋傅咸申怀赋曰：何天施之弘普，厕瓦砾於琼瑛，备东宫之妙选，奉储君之圣明，穆穆清禁，济济群英，鸾翔凤集，羽仪上京，芬芳并发，我秽其馨，德音光宣，我累厥声，岂伊不媿，顾影惭形，虽自百於殒越，惧恩隆而命轻，命既轻而才下，谅无补於明时，塞贤哲之显路，而尘损之日滋，匪躭荣而忘替，实结恋之有违，忍厚颜於寮类，甘获戾而受讥，不悟皇恩之弥崇，授大县乎近畿，畿云近而防远，情眷眷而含悲，悲则兼怀，忧虑寔深，雍可南面，千载晞心，微微小子，斯之莫任，莫斯之任，求仁在我，将反初服，毕志训雅，尽乌鸟之至情，竭欢敬於膝下，进抗疏以归诚，退抽簪而脂车，庶所乞之克从，永收迹於蓬庐。
晋曹摅述志赋曰：慕浮云以抗操，躭箪食之自娱，羡首阳之皎节，叹南山之高疏，哀夫差之溷惑，咏楚怀之失图，悲伍员之沉悴，痛屈平之无辜，嘉沮溺之隐约，羡接舆之狂歌，顾大雅之先智，纬明哲之所经，微见机而遂逝，比舍生而亲名，道殊涂而同归，要逾世而并荣，舜拘忤於焚廪，孔怵惕於陈匡，纷迍蹇之若斯，何遭命之可常，情怳惚以回迷，梦乘云而飞飏，驾麟凤之靡靡，截龙旂之洋洋，周九州而骋目，登四岳而永望，承圣喆而砥砺，奋羽仪而翱翔，被兰戺之芳华，带锺山之玉英，饰吾冠之岌岌，美吾珮之玲玲，悲盛衰之递处，情悠悠以纡结，揽萱草以掩泪，曾一叹而九咽。
晋陆机遂志赋曰：昔崔篆作诗，以明道述志，而冯衍又作显志赋，班固作幽通赋，皆相依仿焉，张衡思玄，蔡邕玄表，张叔哀系，此前世之可得言者也，崔氏简而有情，显志壮而泛滥，哀系俗而时靡，玄表雅而微素，思玄精练而何［集作和。］惠，欲丽前人，而优游清典，漏［疑当作陋。］幽通矣，班生彬彬，切而不绞，哀而不怨矣，崔蔡冲虚温敏，雅人之属也，衍抑扬顿挫，怨之徒也，岂亦穷达异事，而声为情变乎，余备讬作者之末，聊复用心焉，武定鼎于洛汭，胡受瑞於汝坟，繇鸣凤於百祀，启敬仲乎方震，苟天光之所炤，岂舜族其必陈，厌禋祀於故墟，飨禴祭于东邻，祢八叶而松茂，舞九韶乎降神，系姜叟於海曲，表沧流以远震，仰前踪之绵邈，岂孤人之能胄，匪世禄之敢怀，伤兹堂之不构，理或睽而后合，道有夷而弗顺，傅栖岩而神交，伊荷鼎以自进，萧绸缪於丰沛，故攀龙而先跃，陈倾覆於楚魏，亦陵霄以自濯，伍被刑而伏剑，魏和戎而拥乐，彼殊涂而并致，此同川而偏溺，祸无景而易逢，福有时而难学，惟万物之运动，虽纷纠而相袭，随性类以曲成，故圆行而方立，要信心而委命，援前脩以自呈，拟遗迹於成轨，咏新曲於故声，任穷达以逝止，亦进仕而退耕，庶斯言之不渝，抱耿介以成名。又怀土赋曰：余去家渐久，怀土弥笃，方思之殷，何物不感，曲街委巷，罔不兴咏，水泉草木，咸足悲焉，故述斯赋，背故都之沃衍，適新邑之丘墟，遵黄川以葺宇，被苍林而卜居，悼孤生之已晏，恨亲没之何速，排虚房而永念，想遗尘其如玉，眇绵邈而莫覯，徒伫立其焉属，感亡景於存物，惋隤年於拱木，悲顾眄而有馀，思俯仰而自足，留兹情於江介，寄瘁貌於海曲，玩通川以悠想，抚归涂而踯躅，伊踯躅之徒勤，惨归途之良难，愍栖鸟於南枝，吊离禽於别山，念庭树以悟怀，忆路草而解颜，甘堇荼於饴茈，纬萧艾其如兰，神何寝而不梦，形何兴而不言。
梁元帝玄览赋曰：岁次旃蒙，月建司空，变蕤宾之吕，扇广莫之风，萧子褰帷九水，作牧三宫，乃盱衡而言曰：唯天为大，唯尧则之，唯地为厚，唯王国之，粤羲皇之握镜，实乃神而乃圣，陈六联於八则，弘九职於三令，惟天纵於副后，逾启诵而为首，既论儒而肃成，复断狱於长寿，尔其湘水之东，即我龟蒙，魏正元而分邑，吴太平而定中，镇鳞山之崔嵬，傍龙迹而穹隆，将游目於五湖，夕结览於姑苏，临阊门之跨水，耸重阙而开都，观泉亭之涌波，窟巍巍而瓘瓘，张素盖而萦洲屿，驰白马而赴江沱，登舜桥而延首，暇禹井而淹留，御史之床犹在，督护之门不脩，详夫皇王爰处，本无定所，尧都平阳，舜在冀方，商王居亳，成周卜洛，故知黄旗紫盖，域中为大，天地之所合，风云之所会，爰八命而建旟，诚非亲而勿居，应鸣鞞於龙角，覆缇幕於熊车，经钓台而高迈，过鄂渚而西浮，变青门之三袭，为黄尘之一丘，临章华而留眄，见旧楚之凄凉，试极目乎千里，何春心之可伤，其渚宫也，夹江带阡，布濩井田，通逵交迸，高门接连，人腰水心之剑，家给火耕之田，尔乃树之榛栗，椅桐梓漆，三巴黄甘，千户朱橘，矧高宴於城隅，驻五马而踟蹰，乃有青琴碧玉，绛树绿珠，西河王豹，东野绵驹，兰缸夕燃，合璧斜天，照流风之回雪，映出水之初莲，奉信珪而入朝，驱骏驷而乘轺，既总司於戍旅，亦兼饰於丰貂，幼坟籍以自娱，迄方今而不渝，云气芝英之简，悬针倒薤之书，拟河献之留真，希淳于之席珍，临秋水之至乐，登春台而目欣，凿户牖而长望，混木雁而兼陈，嗟今来而古往，聊绝笔於获麟。
又言志赋曰：天文既表，人文可观，知负扆之来易，信握镜之云难，差立极而补天，验璧合而珠连，有庖羲之八索，称朱襄之五弦，闻夏王之铸鼎，重农皇之播田，虽车轨之未同，亶弥媿於栋隆，戮封豕於海内，斩长狄於区中，怀宿昔之玙璠，并来游於菟园，悲元瑜之已逝，叹灵光之独存，想延宾於北阁，因置酒於南轩，闻湋鸣而怀友，听长笛其何言，夙有尚於清静，叨再□［原坏，疑是驻字。］於鄢郢，东窥文命之穴，南望鸿崖之井，遂抚运而登庸，谬垂旒而卷领，虽有愧於前英，每求衣於未明，召司烜而照夜，观执珪而满庭，诚虽休以勿休，寔旨酒之忘忧，绝何杨之妙舞，废绵驹之善讴，彼知止与知足，复何营而何欲，柱何用於黄金，案宁劳於青玉，尔乃高步北园，用荡嚣烦，桂偃蹇而临栋，石穹隆而架门，对灌木之脩耸，观激水之飞奔，涧不风而自响，天无云而昼昏，闻宾鸿之夜飞，想过沛而霑衣，况登楼而作赋，望怀海而思归。
【书】汉司马迁报任安书曰：仆亦尝厕下大夫之列，陪奉外廷末议，不以此时，引维纲，尽思虑，今已亏形为埽除之隶，在阘茸之中，乃欲仰首伸眉，论列是非，不亦轻朝廷羞当世之士邪，仆与李陵，俱居门下，素非相善也，趋舍异路，未尝衔杯酒，接殷勤之馀欢，今举事一不当，而全躯保妻子之臣，随而媒蘖其短，仆诚私心痛之，且李陵提步卒，不满五千，深践戎马之地，矢尽道穷，救兵不至，士卒死伤如积，然李陵一呼劳军，士卒无不起，张空拳，冒白刃，北乡争死敌者，愚以为李陵素与士大夫绝甘分少，能得人之死力，虽古名将不过也，身虽陷败，亦足以曝於天下也，適会召问，即以此指，推言陵之功，欲以广主上之意，塞睚眦之辞，未能尽明，明主不晓，以为仆沮贰师，而为李陵游说，遂下於理，奉拳拳之忠，终不自明，交游莫救视，左右亲近不为一言，身非木石，独与法吏为伍，深幽囹圄之中，谁可告愬者，此真少卿所亲见，仆行事岂不然乎，且夫臧获婢妾，犹能引决，况仆之不得已乎，所以隐忍苟活，身函粪土之中而不辞者，鄙没世而文采不表於后世也，古者富贵而名磨灭，不可胜记，唯倜傥非常之人称焉，盖西伯拘而演周易，仲尼厄而作春秋，屈原放逐，乃赋离骚，左丘失明，厥有《国语》：孙子膑脚，兵法修列，不韦迁蜀，世传吕览，韩非囚秦，说难孤愤，诗三百篇，大抵贤圣发愤之所为作也，仆窃不逊，近自讬於无能之辞，网罗天下放失旧闻，略考其行事，综其终始，稽其成败兴坏之纪，欲以究天地之际，通古今之变，成一家之言，惜其不成，是以就极刑而无愠色，仆诚已著此书，藏之名山，传之其人，通邑大都，则仆偿前辱之责，虽万被戮，岂有悔哉，然此可为智者道，难为俗人言也。
汉杨惲报孙会宗书曰：惲家方隆盛时，乘朱轮者五十人，位在列卿，爵为通侯，总领从官，与闻政事，曾不能以此时有所建明，以宣德化，已负窃位素餐之责久矣，怀禄贪势，不能自退，遂遭变故，横被口语，身幽北阙，妻子满狱，当此之时，自以夷灭不足以塞责，岂意得全首领，复奉先人之丘墓乎，伏惟圣主之恩，不可胜量，君子游道，乐以忘忧，小人全躯，悦以忘罪，窃自思念，过已久矣，行已亏矣，长为农夫，以没世矣，是故身奉［《文选》四十一作率。］妻子，戮力耕桑，灌田治产，以给公上，不意当复用此为讥议也，田家作苦，岁时伏腊，烹羊炮羔，斗酒自劳，家本秦地，能为秦声，妇赵女也，雅善鼓瑟，奴婢歌者数人，酒后耳热，仰天抚缶而呼呜呜，其诗曰：田彼南山，芜秽不治，种豆一顷，落而为萁，人生行乐耳，须富贵何时，是日也，拂衣而喜，奋袖低昂，顿足起舞，诚淫荒无度，不知其不可也，惲幸有馀禄，方籴贱贩贵，逐什一之利，下流之人，众毁所归，不寒而栗，虽雅知惮者，犹随风而靡，尚何称誉之有，道不同，不相为谋，今子尚安得以卿大夫之制而责仆哉。
魏文帝与吴质书曰：季重无恙，涂路虽局，官守有限，原言之怀，良不可任，足下所治僻左，书问致简，益用增劳，每念昔日南皮之游，诚不可忘，既妙思六经，逍遥百氏，弹琴间设，终以博弈，高谈娱心，哀筝顺耳，驰骋北场，旅食南馆，浮甘瓜於清泉，沉朱李於寒水，白日既匿，继以朗月，同乘共载，以游后园，舆轮徐动，宾从无声，清风夜起，悲笳微吟，乐往哀来，怆然伤怀，余顾而言，斯乐难常，足下之徒，咸以为然，今果分别，各在一方，元瑜长逝，化为异物，每一念至，何时可言，方今蕤宾纪时，景风扇物，天意和暖，众果具繁，时驾而遨，北遵河曲，从者鸣笳以启路，文学讬於后车，节同时异，物是人非，我劳如何。
又曰：昔日游处，行则连舆，立则接席，何曾须臾相失，每至觞酌流行，丝竹并奏，酒酣耳热，仰而赋诗，当此之时，忽然不自知乐也，何图数年之间，零落略尽，言之伤心，顷撰其遗文，都为一集，观其姓名，已为鬼录，追思昔游，犹在心目，而此诸子，化为粪壤，可复道哉，历览诸子之文，对之收泪，既痛逝者，行自念也，年行已长大，所怀万端，时有所虑，至乃通夕不暝，志意何时复类往昔邪，已成老翁，但未白头尔。
魏陈王曹植与吴质书曰：前日虽因常调，得为密坐，虽宴饮弥日，其於别远会稀，不尽其劳积也，若夫觞酌凌波於前，笳箫发音於后，足下鹰扬其体，凤翔虎视，谓萧曹不足俦，卫霍不足侔也，左顾右盻，谓若无人，岂若吾子之壮志哉，过屠门而大嚼，虽不得肉，贵且快意，当斯之时，原举太山以为肉，齐东海以为酒，伐云梦之竹以为笛，斩泗滨之梓以为筝，食若填巨壑，饮若灌漏卮，其乐固难量，岂非大丈夫之乐哉，然日岁不我与，曜灵急节，面有逸景之速，别有参商之阔，思抑六龙之首，顿羲和之辔，折若木之华，闭濛汜之谷，天路高邈，良无由缘。
魏吴质答太子书曰：奉读手命，追亡虑存，恩哀之隆，形於文墨，日月冉冉，岁不我与，昔侍左右，厕坐众贤，出有微行之游，入有管弦之欢，置酒乐饮，赋诗称寿，自谓可终始相保，并聘材力，效节明主，何意数年之间，死丧略尽，臣独何德，以堪久长，徐陈刘应，才学所著，诚如来命，惜其不遂，可谓痛切，凡此数子，於雍容侍从，实其人也，若乃边境有虞，群下鼎沸，军书辏至，羽檄交驰，於彼诸贤，非其任矣，往者孝武之世，文章为盛，若东方朔枚皋之徒，不能持论，即阮陈之流也，其唯严助寿王，与闻政事，然皆不损其身，善谋於国，卒以败亡，臣窃耻之，至於司马长卿，称疾避事，以著撰为务，则徐生庶几焉，而今各逝，已为异物。
又答陈思王曹植书曰：信到，奉所惠贶，发函伸纸，是何文采之巨丽，而慰喻之绸缪乎，夫登东岳者，然后知众山之迤逦也，奉至尊，然后知百里之卑微也，身贱犬马，德轻鸿毛，至乃历玄关，排金门，升玉堂，伏棂槛於前殿，临曲池而行觞，既威仪亏替，言辞漏泄，虽恃平原养士之懿，愧无毛遂耀颖之才，深蒙薛公折节之礼，而无冯谖三窟之效，屡获信陵虚左之德。又无侯生可述之美，凡此数者，乃质之所以愤积於胸襟，怀眷而於邑者也，若追前宴，谓之未究，欲倾海为酒，并山为肴，伐竹云梦，斩梓泗滨，然后极雅意，尽欢情，信公子之壮观，非鄙人之所庶几也，若质之志，实在所天，思投印释黻，朝夕侍坐，钻仲父之遗训，览老氏之要言，对清酤而不酌，抑嘉肴而不享，使西施出帷，嫫母侍侧，斯盛德之所蹈，明哲之所保也，若乃近者之观，实荡鄙心，秦筝发徽，二八迭奏，埙箫激於华屋，灵鼓动於坐左，耳嘈嘈而无闻，情踊跃於鞍马，谓可北慑肃慎，使贡其楛矢，南震百越，使献其白雉。又况权备，夫何足视乎，还治讽集所著，观省英玮，实赋颂之宗，作者之师表也。
晋羊祜与从弟书曰：吾以布衣，忝荷重任，每以尸素为愧，大命既隆，唯江南未夷，此人臣之责，是以不量所能，毕力吴会，当凭朝廷之威，赖士大夫之谋，以全克之举，除万世之患，年已朽老，既定边事，当有角巾东路，还归乡里，於坟墓侧，为容棺之墟，假日视息，思与后生味道，此吾之至原也，以凡才而居重位，何能不惧盈满以责邪，疏广吾师也，圣主明恕，当不夺微志尔。
晋刘琨答卢谌书曰：书及诗，备辛酸之苦言，畅经通之远旨，执玩反覆，不能释手，慨然以悲，欢然以喜，昔在少壮，未当检括，远咏老庄之齐物，近嘉阮生之放旷，怪厚薄何由而生，哀乐何由而至，自顷诪张，困於逆乱，国破家亡，亲友凋残，块然独处，愧愤云集，负杖行吟，则百忧俱至，时复相与，举觞对膝，破涕为笑，排终身之积惨，求数刻之蹔欢，譬由疾疹弥年，而欲以一丸销之尔，夫才生於世，而世实须才，和氏之璧，焉得独曜於郢握，夜光之珠，无缘得玩於随掌，天下之宝，固当与天下共之，但离索之日，不能不以怅恨尔。
齐谢朏与王俭书曰：夫所贵天下之士者何，其上则閟景山壑，凌气风霞，次则投缗舍筑，郁为上佐，次则服秦楚而辞其功，振燕魏而逃其赏，凡此数辈，皆英懿之士也，自兹已降，参差万绪，或迹著明晦，或才兼默语，若桓谭之褰俗，冯衍之忤时，北海之凝峭，中散之峻绝，率以方寸之情，丧不訾之德，盖无取焉，若相如之爱奇，任伟长之淹粹弘远，乐广融通，裴楷夷淡，彼四贤者，并纯神绝景，徇物伤意，其慕之而未可以言，但心之所暗，咫尺千里，志之所符，沧洲暧然，揣而论之，寔山河之不肖者也。
梁简文帝答徐摛书曰：山涛有云，东宫养德而已，但今与古殊，时有监抚之务，竟不能黜邪进善，少助国章，献可替不，仰裨圣政，以此惭遑，无忘夕惕，驱驰五岭，在戎十年，险阻艰难，备更之矣，观夫全躯具臣，刀笔小吏，未尝识山川之形势，介胄之勤劳，细民之疾苦，风俗之嗜好，高阁之间可来，高门之地徒重，玉馔罗前，黄金在握，足訾粟斯，容与自憙，亦复言轩羲以来，一人而已，使人见此，良足长叹。
梁王僧孺与何逊书［梁书王僧孺传作何蜅。］曰：昔李叟入秦，梁生適越，犹怀恨怅，且或吟谣，况歧路之日，将离严网，辞无可怜，罪有不测，所以握手恋恋，离别珍重，弟爱同郭李，淫淫承睫，吾犹抗手分背，羞学妇人，顾实不肖，文质无所抵，盖困在衣食，迫於饥寒，非有奇才，绝略高谈，吐一言可以匡俗振民，动一议可以固邦兴国，全璧归赵，飞矢投燕，偃息藩魏，甘卧安郢，脑日逐，髓月支，拥十万而横行，提五千而深入，将能执珪裂壤，功勒景锺，锦绣为衣，朱丹被毂，斯盖大丈夫之志，非吾曹之所能及，除旧布新，清晷方旦，抱乐衔图，讼讴有主，一旦陪武帐，仰文枇，备聃佚之柱下，充严朱之席上，入班九棘，出专千里，未有蹑景追风，奔骤之若此者也，盖基薄墙高，涂遥力踬，司隶懔懔，思得应弦，譬悬厨之兽，如离缴之鸟，将充庖鼎，以饵鹰鹯，虽事异钻皮，文非次骨，犹复因兹舌杪，成此笔端，上可以投畀北方，次可以论谕左校，幸圣主留善贷之德，纡好生之施，解网祝禽，下车泣罪，所谓还魄斗极，追风奉高，盖士无贤不肖，在朝见嫉，女无美恶，入宫见妒，外无奔走之友，内乏彊近之视，是以媾市之徒，随相媒蘖，一朝捐弃，以快怨者之心，吁可悲矣，盖先贵后贱，古富今贫，李流所以发此哀音，雍门所以扣其悲曲。又迫以严秋杀气，万物多悲，长夜展转，百忧俱至，况复露铺草色，风摇树影，寒虫夕叫，含轻重而同悲，秋叶晚伤，杂黄紫而俱坠，悲夫，岂复得与二三士友，抗首接膝，履足差肩，摛绮縠之清文，谈希夷之至道，唯吴凭之遇夏馥，范式之值孔嵩，愍其留赁，怜此行乞尔。
又答江琰书曰：猥惠嘉音，用蠲疾首，发函伸纸，朗若披云，等嶰谷之清音，比洞庭之高曲，辞则美矣，而拟其非伦，譬享海鸟以醇醪嘉膳，栖林狖以崇楹曾栱，苟非其实，立有惊怖，况复以一离诉弃，宾实漼然，岂复能使一笥可轻，八厨斯引，且登清汉，乍弃黄汙，望影析支，争涂再楫，其或蹲林卧石，籍卉班荆，不过田畯野老，渔父樵客，酌醴焚枯，呜呜相劳，羹藜含糗，果然满腹，宁有幡旗贵客，车马大宾，献书尽先贤之德，作颂罄前皇之美，岂不俯拾青紫，坐享大夫，况复咏高梧而赋脩竹，背清淮而游长范，留东閤以从容，登石室而高视，岂与夫身没名陨，同年而共毁誉哉。


别上
◇别上
《毛诗》曰：出宿于泲，饮饯于祢。
又曰：显父饯之，清酒百壶。
又曰：燕燕，卫庄姜送归妾也。
又曰：之子于归，远送於野。
又曰：有女仳离，慨其叹矣。
《礼记》曰：嫁女之家，三夜不息烛，思相离也，［事具礼部。］
《家语》曰：孔子去周，而老子送之曰：吾闻富贵者送之以财，仁者送之以言，吾虽不能富贵，而窃仁者之号，请送子以言乎，凡当世之聪明深察而近於死者，好议人者也，博辩闳大而危其身者，好发人之恶者也，孔子曰：敬授［《初学记》十八，《太平御览》四百八十九作奉。］教。
《楚辞》曰：离，别也，骚，愁也，言己放逐离别，中心愁思。
又曰：悲莫悲兮生离别，乐莫乐兮新相知。
又曰：憭栗兮若在远行，登山临水送将归。
又曰：超北梁兮永辞，送美人兮南浦。
《吕氏春秋》曰：吴起，魏武侯送之曰：何以治西河，对曰：以忠信。
《吴越春秋》曰：勾践伐吴，乃命国中与之诀，而国人悲哀，皆作离别之声。
又曰：群臣送勾践，至於江上，临水祖道，大夫种为祝，勾践举杯垂涕。
孔丛曰：子高游赵，平原君客有邹文李节者，与相友善，及将还鲁，诸故人诀既毕，文节送行，三宿，临别，文节流涕交颐，子高徒抗手而已，分背就路，其徒问曰：先生与彼二子善，彼有恋恋之心，未知后会何期，凄怆流涕，而先生厉声高揖，无乃非亲亲之谓乎，子高曰：始吾谓二子丈夫尔，乃今知其妇人也，人岂鹿豕也哉，而常群聚乎。
《汉书》曰：武帝平阳公主家卫子夫，得幸，主因奏子夫送入宫，子夫上车，主拊其背曰：去矣，即贵原无相忘，［事具储官部公主篇。］
又曰：疏广与兄子受，并为皇太子师傅，广谓受曰：吾闻知足不辱，知止不殆，功遂身退，天之道也，遂上疏乞骸骨，上许之，公卿大夫，故人邑子，遂为设祖道，供帐东都门外，送者车数百两，辞诀去，及道路观者，皆曰：贤哉二大夫，或叹息，为之下泣。
又曰：李广利将兵击匈奴，丞相为祖道，至渭桥。
又曰：窦皇后弟广国曰：姊去我西时，与我诀於传舍中，沐我。
又曰：成帝遣定陶王之国，王辞去，上与相对泣而诀。
《东观汉记》曰：陈遵使匈奴，过辞於王丹，丹谓遵曰：俱遭世反覆，唯我二人为天地所遗，今子当之绝域，无以相赠，赠子以不拜，遂揖而别，遵甚喜。
又曰：东平王苍，与诸王朝京师，月馀还，帝临送，归宫凄然怀思，乃遣使手诏诸国曰：辞别之后，独坐不乐，因就车归，伏轼而吟，瞻望永怀，实劳我心，诵及采菽，以增叹息。
又曰：肃宗遣诸王归国，帝特留东平王苍，赐以秘书列图，道术秘方，至八月饮酎毕，有司复奏遣苍，乃许之，手诏赐苍曰：骨肉与天性，诚不以远近亲疏，然数见颜色，情重昔时，中心恋恋，恻然不能言，於是车驾祖送，流涕而诀，复赐乘舆服御珍宝，鞍马钱布，以亿万计。
又曰：光武遣冯异讨赤眉，车驾送至河南，赐以乘舆七尺具剑，敕异曰：念自修整，无为郡县所笑，异顿首受命。
谢承《后汉书》曰：范丹与王奂亲善，奂后为汉阳太守，丹於道候别之，奂曰：行路仓卒，非陈阔之所，可共到前亭宿息，以叙分隔，丹曰：今子远適千里，会面无期，如其相追，将有慕贵之讥矣，便起告违，拂衣而去，奂瞻望弗及，丹长逝不顾。
《吴志》曰：鲁肃代周瑜，过吕蒙，酒酣，蒙问肃曰：君受重任，与关羽为邻，将何计略，以备不虞，肃应曰：临时施宜，蒙因为画五策，肃於是越席就之，拊其背曰：吕子明，吾不知卿才略所及，至於此也，遂拜蒙母，结友而别。
又曰：刘繇亡於豫章，孙策命太史慈往安抚之，左右皆曰：慈必北去不还，策曰：子义舍我，当复与谁，饯送昌门，把腕别曰：何时能还，答曰：不过六十日，果如期而反。
《吴录》曰：孙权祖朱桓，桓奉觞曰：臣当远去，原一持陛下须，无所恨，权凭机前席，桓进捋须。
《魏志》曰：曹休为镇南将军，假节都督军事，车马临送，下舆执手而别。
《蜀志》曰：宗豫聘吴，孙权捉豫手，涕泣而别曰：君每衔命，结二国之好，今君年长，孤亦老矣，恐不复相见。
《管辂别传》曰：诸葛乐［魏志二十九管辂传作原。］与辂别，戒以二言，卿性乐酒，虽温克，然不可保，宁当节之，卿有水镜之才，所见者妙，祸如膏火，不可不慎。
许迈别传曰：迈好养生，遣妻归家，东游，采药於桐庐山，欲断穀，以山近人，不得专一，移入临安，自以无复反，乃改名远游，书与妇别。
《语林》曰：有人诣谢公别，谢公流涕，此人了不悲，既去，左右曰：向客殊自密云，谢公曰：非徒密云，乃自旱雷尔。
《俗说》曰：张敷从彭城还，傅亮下舡与别，张不起，授手着舫户外，傅遂不执手，熟视张面云，查故是梨中不臧者，便去。
《世说》曰：阮籍嫂尝归家，籍相见与别，人或讥之，籍曰：礼岂为我辈设耶。
《广州记》曰：尉他筑台，以朝朔望，构起华馆，以送陆贾，［事具居处部。］沈约《宋书》曰：张敷音仪详缓，与人别，执手曰：念相闻，馀响久之不绝。
又曰：殷仲文还姑熟，祖送倾朝，桓谦要参军王弘同行，答曰：饯离送别，必在有情，下官与殷风马不接，无缘扈从，谦贵其言。
【诗】古诗曰：行行重行行，与君生别离，相去万馀里，各在一天［文选二十九，《初学记》十八作天一。］涯，道路阻且长，会面安可知，胡马依北风，越鸟巢南枝，相去日已远，衣带日已缓，浮云蔽白日，游子不顾反，思君令人老，岁月忽已晚，弃捐勿复道，努力加餐饭。
又古诗曰：明月何皎皎，照我罗床帷，忧愁不能寐，揽衣起徘徊，行客虽云乐，不如早旋归。
古诗曰：涉江采芙蓉，兰泽多芳草，采之欲遗谁，所思在远道，还顾望旧乡，长路漫浩浩，同心而离居，忧伤已终老。
古诗曰：庭中有奇树，绿叶发华滋，攀条折其荣，将以遗所思，馨香盈怀袖，路远莫致之，此物何足贵，但感别经时。
汉李陵赠苏武别诗曰：晨风鸣北林，熠燿东南飞，原言所相思，日暮不垂帷，明月照高楼，想见馀光辉，玄鸟夜过庭，仿佛能复飞，褰裳路踟蹰，彷徨不能归，浮云日千里，安知我心悲，思得琼树枝，以解长渴饥。
又赠苏武别诗曰：良时不再至，离别在须臾，屏营衢路侧，执手野踟蹰，仰视浮云驰，奄忽交相逾，风波一失路，各在一天［《文选》二十九作天一。］隅，长当从此别，且复去斯须，欲因晨风发，送子以贱躯。
苏武诗曰：骨肉缘枝叶，结交亦相因，四海皆兄弟，谁为行路人，况我连枝树，与子同一身，昔为鸳与鸯，今为参与辰，昔在常相近，邈若胡与秦，惟念当离别，思情日已新，鹿鸣思野草，可以喻嘉宾，我有一樽酒，欲以赠远人，原子留斟酌，慰我平生亲。
又赠苏武别诗曰：嘉会难再遇，三载为千秋，临河濯长缨，念别怅悠悠，望望悲风至，对酒不能酬，行人怀往路，何以慰我愁，独有盈觞酒，与子结绸缪。
又苏武诗曰：黄鹄一远别，千里顾徘徊，胡马失其群，思心常依依，何况双飞龙，羽翼临当乖，幸有弦歌曲，可以喻中怀，请为游子吟，泠泠一何悲，丝竹厉清声，慷慨有馀哀，长歌正激烈，中心怆以摧，欲展清商曲，念子不能归，俛仰内伤心，泪下不可挥，原为双黄鹄，送子俱远飞。
又赠苏武诗曰：携手上河梁，游子暮何之，徘徊溪路侧，恨恨不能离，行人难久留，各言长相思，安知非日月，弦望自有时，努力崇明德，皓首以为期。
又赠苏武别诗曰：陟彼南山隅，送子淇水阳，尔行西南游，我独东北翔，辕马顾悲鸣，五步一彷徨，双凫相背飞，相远日已长，远望云中路，想见来珪璋，万里遥相思，何益心独伤，随时爱景曜，原言莫相忘。
又赠苏武诗曰：烁烁三星列，拳拳月初生，寒凉应节至，蟋蟀夜悲鸣，晨风动乔木，枝叶日夜零，游子暮归思，塞耳不能听，远望正萧条，百里无人声，远处天一隅，苦困独伶丁，亲人随风散，沥滴如流星，原得萱草枝，以解饥渴情。
又赠苏武别诗曰：锺子歌南音，仲尼叹归与，戎马悲边鸣，游子恋故庐，阳鸟归飞云，蛟龙乐潜居，人生一世间，贵与原同俱，身无四凶罪，何为天一隅，与其苦筋力，必欲荣薄躯，不如及清时，策名於天衢。
汉苏武别李陵诗曰：双凫俱北飞，一凫独南翔，子当留斯馆，我当归故乡，一别如秦胡，会见何讵央，怆恨切中怀，不觉泪霑裳，原子长努力，言笑莫相忘。
又别李陵诗曰：征夫怀往路，起视夜何其，参辰皆已没，去去从此辞，行役在战场，相见未有期，握手一长叹，泪为生别滋，努力爱春华，莫忘欢乐时，生当复来归，死当长相思。
魏文帝代刘勋出妻王氏诗曰：翩翩床前帐，可以蔽光辉，昔将尔同去，今将尔共归，缄藏箧笥里，当复何时披。
魏陈王曹植诗曰：门有万里客，问君何乡人，褰裳起从之，果得心所亲，挽裳对我泣，太息前自陈，本是朔方士，今为吴越民，行行将复行，去去適西秦。
又诗曰：微阴翳阳景，清风飘我衣，游鱼潜渌水，翔鸟薄天飞，眇眇客行士，徭役不得归，始出严霜结，今来白露晞，游子叹黍离，处者歌式微，慷慨对嘉宾，凄怆内伤悲。
又送应氏诗曰：原得展嬿婉，我友之朔方，亲昵并集送，置酒此河阳，山川迥且远，别促会日长。
又离友诗曰：凉风肃兮白露滋，木感气兮条叶辞，临渌水兮登重基，折秋华兮采灵芝，寻永归兮赠所思，感离隔兮会无期，伊郁悒兮情不怡。
魏应玚别诗曰：朝云浮四海，日暮归故山，行役怀旧土，悲思不能言，悠悠涉千里，未知何时旋。
又别诗曰：浩浩长河水，九折东北流，晨夜赴沧海，海流亦何抽，远適万里道，归来未有由，临河累太息，五内怀伤忧。
魏徐幹为挽舡士与新娶妻别诗曰：与君结新婚，宿昔当别离，凉风动秋草，蟋蟀鸣相随，蚓蚓寒蝉吟，蝉吟抱枯枝，枯枝时飞扬，身体忽迁移，不悲身体移，当惜岁月驰，月驰无穷极，会合安可知，原为双黄鹄，悲鸣戏清池。
晋孙楚答弘农故吏民诗曰：昔我先侯，迈德垂化，康哉之咏，寔由良佐，惟余忝辱，弗克负荷，每历贵邦，仰瞻泰华，追慕先轨，感想哀嗟，诜诜臣故，爰及群士，皓首老成，率彼邑里，阐崇高义，长幼以齿。
又征西官属送别诗曰：晨风飘岐路，零雨被芳草，倾城远相送，饯我千里道，乖离即长衢，惆怅盈怀抱。
晋潘岳北芒送别王世胄诗曰：朱镳既扬，四辔既整，驾言饯行，告离芒岭，情有迁延，日无馀影，回辕南翔，心焉北骋。
又金谷集诗曰：王生和鼎实，石子镇海沂，亲友各言迈，中心怅有违，何以叙离思，携手游郊畿，朝发晋京阳，夕次金谷湄，回谿萦曲阻，峻坂路威夷，渌池泛淡淡，青柳何依依，玄醴染朱颜，但诉杯行迟，投分寄石友，白首同所归。
晋潘尼送卢弋阳景宣诗曰：杨朱焉所哭，岐路重别离，屈原何伤悲，生离情独哀，知命虽无忧，仓卒意低回，叹气从中发，洒泪随襟颓，九重不常键，阊阖有时开，愧无纻衣献，贻言取诸怀。
又皇太子集应令诗曰：圣朝命方岳，爪牙思北邻，皇储延笃爱，设饯送远宾，谁应今日宴，具惟廊庙臣，置酒宴猷庭，击鼓灵沼滨，羽觞飞酃醁，芳馔备奇珍，巴渝二八奏，妙舞鼓铎振，长袂生回飘，曲裾扬轻尘，晋王浚从幸洛水饯王公归国诗曰：圣主应期运，至德敷彝伦，神道垂大教，玄化被无垠，钦若崇古制，建侯屏四邻，皇舆回羽盖，高会洛水滨，临川讲妙艺，纵酒钓潜鳞，八音以迭奏，兰羞备时珍，古人亦有言，为国不患贫，与蒙庙庭施，幸得厕太钧，群僚荷恩泽，朱颜感献春，赋诗尽下情，至感畅人神，长流无舍逝，白日入西津，奉辞慕华辇，侍卫路无因，驰情系帷幄，乃心恋轨尘。
晋陆机祖道毕雍孙刘边仲潘正叔诗曰：皇储延髦俊，多士出幽遐，適遂时来运，与子游承华，执笏崇贤内，振缨曾城阿，毕刘赞文武，潘生莅邦家，感别怀远人，原言叹以嗟。
又於承明作与弟士龙诗曰：牵世缨时网，驾言远徂征，饮饯岂异族，亲戚弟与兄，分涂长林侧，挥袂万始亭，南归憩永安，北迈顿承明。
又送顾公直诗曰：伐鼓五岭表，扬声万里外，高山向足陵，巨海犹萦带。
又拟庭中有奇树诗曰：芳草忽已茂，佳人竟不归，感物恋所欢，采此当遗谁。
晋王濬祖道应令诗曰：侯谁在矣，东宫诜诜，曰保曰傅，弘道惟新，前疑协衡，顾问翼轮，岂伊张仲，专美前津，焕乎唐德，钦在四邻，齐轨上叶，永垂清尘。
晋左思赠妹九嫔悼离诗曰：郁郁岱清，海渎所经，阴精以灵，为祥为祯，瓘瓘令妹，应期诞生，如兰之秀，如芝之荣，总角岐嶷，龀龆夙成，比德古烈，异世同声，惟我惟妹，寔惟同生，早丧先妣，恩百常情，女子有行，实远父兄，骨肉之恩，固有归宁，何悟离析，隔以天庭，自我不见，于今二龄，穆穆令妹，有德有言，才丽汉班，明朗楚樊，默识若记，下笔成篇，行显中闺，名播外藩，何以为赠，勉以烈图，何以为言，申以诗书，相去在近，上下欷歔，含辞满胸，郁烦不舒。
晋张华祖道征西应诏诗曰：赫赫大晋，奄有万方，陶以仁化，曜以天光，二迹陕西，实在我王，内饪玉铉，外惟鹰扬，四牡扬镳，玄辂振绥，庶寮群后，饯饮洛湄，感离叹凄，慕德迟迟。
又祖道赵王应诏诗曰：崇选穆穆，利建明德，於显穆亲，时惟我王，禀姿自然，金质玉相，光宅旧赵，作镇异方，休宠曲锡，备物焕彰，发轫上京，出自天邑，百寮饯行，搢绅具集，轩冕瓘瓘，冠盖习习，恋德惟怀，永叹弗及，晋陆云饯太尉王公还京邑诗曰：圣泽既渥，嘉会愔愔，庭旅锺鼓，堂有瑟琴，飞辔清晖，扶桑移阴，视景祗慕，挥袂霑襟，恋彼同栖，悲尔异林，我有旨酒，以歌以吟。
又赠兄诗曰：行矣怨路长，惄焉伤别促，指途悲有馀，临觞欢不足，我若西流水，子如东峙岳，慷慨逝言感，徘徊居情育，安得携手俱，契阔成騑服，悠远涂可极，别促怨会长，衔思恋行迈，兴言在临觞，南津有绝济，北渚河无梁，神往同逝感，形留悲参商。
又左九嫔感离诗曰：自我去膝下，倏忽逾再期，邈邈浸弥远，拜奉将何时，披省所赐告，寻玩悼离词，仿佛想容仪，歔欷不自持，何时当奉面，娱目於书诗，何以诉辛苦，告情於文辞。
晋殷仲文送东阳太守诗曰：昔人深诚叹，临水送将离，如何祖良游，心事孱在斯，虚亭无留宾，东川缅逶迤。
晋何敬祖洛水祖王公应诏诗曰：穆穆圣皇，体此慈仁，友于之至，通于明神，游宴绸缪，情恋所亲，薄言饯之，于洛之滨，嵩崖岩岩，洪流汤汤，春风动衿，归雁和鸣，我后飨客，鼓瑟吹笙，举爵惟别，闻乐伤情，嘉宴既终，白日西归，群司告旋，鸾舆整绥，我皇重离，顿辔骖騑，临川永叹，酸涕霑颐，崇恩感物，左右同悲。
宋孝武与庐陵王绍别诗曰：连岁矜离心，今兹幸良集，信宿穷晨暮，开颜披所戢，未尽欢晤怀，已伤岐路及，舳舻引江介，飞旌背尔邑，悄扰徒旅戒，团栾流景入，迟迟分手念，泫泫登路泣。
宋南［原脱，据冯校本补。］平王代收泪［原脱，据冯校本补。］就长路诗曰：耸辔高陵曲，挥袂广川濆，黄尘昏白日，悲风起浮云，萧条万里别，契阔三秋分，时往从朝露，年来惊夕氲，徘徊去芳节，依迟从远军。
宋谢灵运相送方山诗曰：祗役出皇邑，指期憩瓯越，解缆及流潮，怀旧不能发，折折就衰林，皎皎明秋月，含情易为盈，遇物难可歇。又答谢惠连诗曰：怀人行千里，我劳盈十旬，别时花灼灼，别后叶蓁蓁。
宋谢惠连西陵献康乐诗曰：哲兄感仳别，相送越埛林，饮饯野亭馆，分袂澄湖阴，凄凄留子言，眷眷浮客心，回塘隐舻枻，远望绝形音。
又与孔曲阿别诗曰：凄凄乘兰秋，言饯千里舟，涂届云阳邑，邑宰有昔游，行人虽念路，为尔暂淹留。
又夜集叹乖诗曰：诗人咏踟蹰，骚者歌离别，诚哉曩日欢，展矣今夕切，吾生赴遥命，质明即行辙，在贫故宜言，赠子保温惠，曷用书诸绅，久要亮有誓。
宋颜延之为皇太子侍宴饯衡阳南平二王应诏诗曰：大仪在御，皇圣居贞，旁缉民纪，仰纬天经，物资感变，神以瑞形，川无遁宝，山不閟灵，亦既戒装，皇心载远，夕帐亭皋，晨仪禁苑，神行景骛，发自灵阃，对宴感分，瞻秋悼晚。
宋鲍昭诗曰：轻鸿戏江潭，孤雁集洲沚，邂逅两相亲，同念共无已，风雨好东西，一隅顿千里，追忆栖宿时，声客满心耳，扬翮不能翔，徘徊烟雾里。
又送盛侍郎诗曰：北临出塞道，南望入乡津，高墉宿寒雾，平野起秋尘。
齐王俭后园饯从兄豫章诗曰：兹夕竟何夕，念别开曾轩，光风转兰蕙，流月汎虚园。
齐王融奉辞镇西应教诗曰：未学谢能筭，高义幸知游，霤庭参辩奭，梁苑豫才邹，徘徊岁光晚，摇落江树秋，风旗萦别浦，霜琯迾遥州。
又萧谘议西上夜集诗曰：徘徊将所忧，惜别在河梁，衿袖三春隔，江山千里长，寸心无远近，边地有风霜，勉哉勤岁暮，敬矣慎容光，山中殊未怿，杜若空自芳。
齐谢朓别王僧孺诗曰：花树杂为锦，月池皎如练，如何当此时，别离言与宴，非君不见思，所悲思不见。
又与江水曹诗曰：山中上芳月，故人清樽赏，远山翠百重，回流映千丈，花枝聚如雪，垂藤散犹网，别后能相思，何差异风壤。
又怀故人诗曰：芳洲有杜若，可以赠佳期，望望忽超远，何由见所思，我行未千里，山川已间之，离居方岁月，故人不在兹，清风动帘夜，孤月照窗时，安得同携手，酌酒赋新诗。
又离夜诗曰：玉绳隐高树，斜汉映曾台，离堂华烛尽，别幌清琴哀，翻潮尚知限，客思眇难裁，山川不可梦，况乃故人杯。
又将发石头上烽火楼诗曰：徘徊恋皇邑，踯躅晒曾阿，陵高墀阙近，眺迥风云多，荆吴阻山岫，江海合澜波，归飞无羽翼，其如别离何。
又新亭渚别范云诗曰：洞庭张乐地，萧［《文选》二十作潇。］湘帝子游，云去苍梧野，水还江汉流，停骖我怅望，辍棹子夷犹，广平听方籍，茂陵方见求，心事俱已矣，江上徒离忧。
齐虞义［按当作羲。］送友人上湘诗曰：濡足送征人，褰裳临水路，共盈一樽酒，对之愁日暮，汉广虽容舠，风悲未可渡，佳期难再得，原但论心故，沅水日生波，芳洲行坠露，共知丘壑改，同无金石固。
齐刘绘送别诗曰：春满方解箨，弱柳向低风，相思将安寄，怅望南飞鸿。
齐张融别诗曰：白云山上尽，清风松下歇，欲识离人悲，孤台见明月。
梁简文帝示晋陵弟诗曰：零雨岐路悲，送归临水节，时事虽为舛，离忧等闲别。
又饯临海太守刘孝仪蜀郡太守刘孝胜诗曰：碣石临东海，峨眉距西候，两杜昔夹河，二龙今出守，方无夜犬惊，向息神牛斗，凉风绕轻幕，麦雨交新溜，念此一衔觞，怀离在惟旧。
又饯庐陵内史王脩应令诗曰：饯行临上节，开筵命羽觞，回池泻飞栋，浓云垂画堂，疏槐未合影，反日暂流光，园梅敛新衰，阶蕙结初芳。
又饯别诗曰：行乐南北皮，宴饯临华池，箨解篁开节，花闇鸟迷枝，窗阴随影度，水色带风移，徒命衔杯酒，终成悯别离。
又送别诗曰：行行异溯海，依依别路岐，水苔随缆聚，岸柳拂舟垂，石菌生悬叶，江槎流卧枝，烛尽悲宵去，酒满惜将离。
又伤离新体诗曰：伤离复伤离，别后情郁纡，凄凄隐去棹，悯悯怆还途，慼慼意不申，转顾独霑襟，前驱经御宿，后骑历河漘，胡香翼还幰，清笳送后尘，落日斜飞盖，馀晖承画轮，柳影长横路，槐枝深隐人，桂宫夕掩铜龙扉，甲馆宵垂云母帏，胧胧月色上，的的夜萤飞，草香袭余袂，露洒霑人衣，带堞凌城云乱聚，排枝度叶鸟争归，碗中浮蚁不能酌，琴间玉徽调别鹤，别鹤千里别离声，弦调轸急心自惊，试起登南楼，还向华池游，前时筱生今欲合，近日裁荷尚不抽，犹是衔杯共赏处，今兹对此独生愁，楼高望暧暧，山川自分态，偃师虽北连，轘辕已南背，远听寂无闻，遥瞻目有阂，含毫意不迷，长叹情无赖。
梁昭明春日宴晋熙王诗曰：百六锺期数，三七厄时中，国难悲如毁，亲离叹数穷，藩哲游沮梦，杨化抚边戎，幸兹同宴醑，引满爱樽空。
梁范云之零陵郡次新亭诗曰：江干远树浮，天末孤烟起，江天自如合，烟树还相似，沧流未可源，高飘去何已。
又别诗曰：洛阳城东西，长作经时别，昔去雪如花，今来花似雪。
又送沈记室夜别诗曰：桂水澄夜分，桂山清晓云，秋风两乡怨，秋月千里分，寒芝宁共采，霜猿行独闻，扪萝意遗我，折桂方思君。
又别诗曰：孤烟起新丰，候雁出云中，草低金城雾，木下玉门风，别君河初满，思君月屡空，折桂衡山北，摘兰沅水东，兰摘心焉寄，桂折意谁通。
梁江淹贻袁常侍诗曰：昔我别楚水，秋月丽秋天，今君客吴坂，春日媚春泉，幽冀生碧草，沅湘含翠烟，铄铄霞上景，懵懵云外山，涉江竟何望，留滞空采莲。
又临秋怨别诗曰：四时煎日夜，玉露催紫荣，始怀未及叹，春意秋方惊，凉草散萤色，衰树敛蝉声，承君客江潭，先愁鸿雁鸣，吴山饶离袂，楚水多别情，金碧坚不灭，桂华兰有英，但见一叶落，衰恨方未平。
又拟古杂体诗曰：远与君别者，乃至雁门关，黄云蔽千里，游子何时还，送君如昨日，檐前露已团，不惜蕙草晚，所悲道里寒，君行在天涯，妾身长别离，原一见颜色，不异琼树枝，菟丝及水萍，所寄终不移。
梁宗史［当作夬。］诗曰：别酒正参差，乖情将陆离，怅焉临桂苑，愍默瞻华池，轻云流惠采，时雨乱清漪，眇眇追兰径，悠悠结芳枝，眷言终何讬，心寄方在斯。
梁萧琛别诗曰：落日总行辔，薄别在江干，游客无淹期，长川有急澜，分手信云易，相思诚独难，之子两特达，伊子日盘桓，俟我式微岁，共赏阶前兰。
梁任昉诗曰：离烛有穷辉，别念无终绪，歧言未及申，离白已先举，揆景衡无阿，临风长楸渚，浮云难嗣音，徘徊怅谁与，傥有关外驿，聊访狎鸥鹭。
梁丘迟侍宴乐游苑饯徐州刺史应诏诗曰：诘旦阖闾开，驰道闻凤吹，轻荑承玉辇，细草藉龙骑，风迟山尚响，雨息云犹渍，巢空初鸟飞，荇乱新鱼戏，寔惟北门重，匪亲孰为寄，参差别念举，肃穆恩波被，小臣信多幸，投生岂酬义。
梁沈约侍宴谢朏宅饯东归应诏诗曰：皇情怅东〈舟世〉，羽饰拂南躔，夏云清朝景，秋风扬早蝉，饮和陪下席，论道光上筵。
又侍宴乐游苑饯徐州刺史应诏诗曰：沃若动龙骖，参差凝凤管，金塘草未合，玉池泉将满。
又侍宴乐游苑饯吕僧珍应诏诗曰：丹浦非乐战，负重切君临，我皇蕴至德，忘己用尧心，愍兹区宇内，鱼鸟失飞沉，推毂二崤道，扬旆九河阴，超乘尽三属，选士皆百金，戎主出细柳，饯席樽上林，命师诛后服，授律缓前禽，函辕方解带，峣武稍披衿，伐罪芒山曲，吊民伊水浔，将陪告成礼，待此未抽簪。
又别范安［《文选》二十安下有成字，此脱。］诗曰：平生少年日，分手易前期，及尔同衰暮，非复别离时，勿言一樽酒，明日难共持，梦中不识路，何以慰相思。
又送友人别诗曰：君东我亦西，衔悲涕如霰，浮云一南北，何由展言宴，方作异乡人，赠子同心扇，遥裔发海鸿，连翩出檐燕，春秋更去来，参差不相见。
又别谢文学诗曰：汉池水如带，巫山云似盖，一望沮漳水，宁思江海会，以我经寸心，从君千里外。
梁王筠侍宴饯临川王北伐应诏诗曰：金版韬英，玉牒蕴精，帝德乃武，王威有征，轩习弧矢，夏陈干戚，周骛戎车，汉驰羽檄，我皇俊圣，千年锺武，德洞十门，威加八柱，金正圮德，水行失道，胡马南牧，戎徒西保，荐食伊瀍，整居沣镐，金阙杨尘，铜台茂草，命彼膳［原讹胆，据冯校本改。］夫，爰诏协律，乐武出车，弦操别日，玉馔骈罗，琼浆泛溢，圣德温温，宾仪秩秩。
梁萧子显侍宴饯陆倕应令诗曰：储皇饯离送，广命传羽觞，侍游追西水，闲宴等清漳，新泉已激浪，初卉始含芳，雨罢叶增绿，日斜树影长。
梁刘孝绰侍宴饯庾於陵应诏诗曰：皇心眷将远，怅饯灵芝侧，是日青春献，林塘多秀色，芳卉疑纶组，嘉树以雕饰，游丝缀湋领，光风送绮翼，下辇朝既盈，留宴景将昃，高辩竞谈瑞，奇文争笔力，伊臣独无伎，何由奉吹息。
又侍宴饯张惠绍应诏诗曰：沧池诚自广，蓬山一何峻，丽景花上鲜，油云叶里润，风度馀芳满，鸟集新条振，饯言班俊造，光私奖輶吝，徒然谬反隅，何以窥重仞。
又应令诗曰：鲜云积上月，冻雨晦初阳，回风飘淑气，落景换新光，竹萌始防露，桂挺已含芳，瑶庭变杜若，玉沼发攒蒋，圣衿惜歧路，曲宴辟兰堂。
又江津寄刘之遴诗曰：与子如黄鹄，将别复徘徊，经过一柱观，出入三休台，共摛云气藻，同举霞文杯，流人每晓游，禁门恒晚开，欲寄一言别，高驾何由来。
又发建兴渚示刘陆二黄门诗曰：扁舟去平乐，还顾极川梁，犹闻枣下吹，尚识杏间堂，洛桥分曲渚，官寺隐回塘，客行裁跬步，即事已多伤，况复千馀里，悲心未遽央。
又侍离宴诗曰：轩辕东北望，江汉西南永，羽旗映日移，铙吹临风警，令王愍追送，缆舟饯俄顷，掩袂望征云，衔杯惜馀景，首燕徒有心，局步何由骋，梁吴筠送吕外兵诗曰：白云浮海际，明月落河滨，送君长叹息，徒使泪霑巾。
又别夏侯故章诗曰：白马黄金羁，青骊紫丝控，新知关山别，故人河梁送，置此一函书，为余达云梦。
又酬别诗曰：故人杯酒别，天清明月亮，露下寒葭中，风起秋江上，衣染潺湲泣，棹犯参差浪，匕首直千金，七宝雕华状，生离何用表，赖此持相饷。
又别王谦诗曰：严光不遂世，流转任飞蓬，欲还天台岭，不狎甘泉宫，离歌玉弦绝，别酒金卮空，傥遗故人念，仆在东山东。
又赠摇郎诗曰：星汉正参差，佳人不在斯，宿昔暂乖阻，何异远分离，露染蘼芜叶，月照芄兰枝，风光已飘薄，云采复逶迤，劳梦无人觉，默默心自知。
又赠别诗曰：客子惨无欢，送别江之干，白云方眇眇，黄鸟尚关关，纠纷巫山石，合沓洞庭澜，行衣侵晓露，征舠犯夜湍，无因停合浦，见此去珠还。
又赠别诗曰：树响浃山来，猿声绕岫急，旅帆风飘扬，行巾露霑湿，深浪闇蒹葭，浓云没城邑，不见别离人，独有相思泣。
又赠别诗曰：君留朱门里，我至广江濆，城高望犹见，风多听不闻，流蘋方绕绕，落叶尚纷纷，无由得共赏，山川间白云。
梁何逊与胡兴安夜别诗曰：居人行转轼，客子暂维舟，念此一筵笑，分为两地愁，露湿寒塘草，月映清淮流，芳抱新离恨，独守故园秋。又从镇江州与游故别诗曰：历稔共追游，一旦辞群匹，复如东流水，未有西归日，夜雨滴空阶，晓灯暗雕室，相悲各罢酒，何时更促膝。
梁庾肩吾侍宴饯湘东王诗曰：陈主从游士，高宴入承华，并载同连璧，雕文类简沙，落猿时动树，坠雪暂摇花，念此离筵促，方愁别路赊。
又侍宴饯湘州刺史张续诗曰：洞庭资善政，层城送远离，九歌扬妙曲，八桂动芳枝，雨足飞春殿，云峰入夏池，郢路方辽远，湘山转蔽亏，何当好风日，极望长沙垂。
又饯张孝总应令诗曰：层台临回涨，耿耿青烟上，欲送分符人，翻似河隄望，寒云暗积水，秋雨蒙重嶂，别念动神衿，华文切离贶，惭无寡和曲，空陪郢中唱。
又应令诗曰：江上早寒生，萧条铙管清，别筵开帐殿，离舟卷幔城，前山黄叶起，对岸白沙惊，临涡同极望，窃吹愧才轻。
又侍宴饯东阳太守范子云诗曰：东部资良守，北宫敦献酬，新枝渐接树，故冻欲含流，早花少馀雪，春寒极晚秋，徒嗟白岸远，空想赤松游。
又新林送刘之遴诗曰：旆转黄山路，舟缆白马津，送轮时合幰，分骖各背尘，常山喜临代，陇头悲望秦，欲持汉中策，还以赠征人。
梁朱超道别席中兵诗曰：数年共游息，一旦各联翩，莫论行近远，终是隔山川，长波漫不极，高岫郁相连，急风乱还鸟，轻寒静暮蝉，扁舟已入浪，孤帆渐逼天，停车对空渚，长望转依然。
梁刘显发新林浦赠同省诗曰：回首望归途，山川邈离异，落日悬秋浦，归鸟飞相次，感物伤我情，惆怅怀亲懿。
梁刘孺侍宴饯新安太守萧几应令诗曰：芝殿近薄景，画室写油云，玄览多该洽，圣思究前闻，微密探精义，优游妙典坟，饮饯参多士，言赠赋新文。
梁王僧孺送殷何两记室诗曰：掩袖出南浦，驱车送上征，飘飘晓云駚，瀁々旦潮平，不肖余何惜，无赀是勿轻，傥有还书便，一言访死生。
梁张缵侍宴饯东阳太守萧子云诗曰：仲月发初阳，轻寒带春序，渌池解馀冻，丹霞霁新雨，良守谒承明，徂舟戒兰渚，皇储惜将迈，金樽留宴醑。
周王裒入关故人送别诗曰：百年馀古树，千里闇黄尘，关山行就近，相看成远人。
又别裴仪同诗曰：河桥望行旅，长亭送故人，沙飞似军幕，蓬卷若车轮，边衣苦霜雪，愁貌损风尘，行路皆兄弟，千里念相亲。
又别陆才子诗曰：解缆出南浦，征棹且凌晨，还看分手处，唯馀送别人，中流摇盖影，边江落骑尘，平湖开曙日，细柳发新春，沧波不可望，行云聊共因。
又别王都官诗曰：连翩悯流水，凄怆惜离群，东西御沟水，南北会稽云，河桥两隄绝，横歧数路分，山川遥不见，怀袖远相闻。
周庾信应令诗曰：望别非新馆，开舟即旧湾，浦喧征棹发，亭空送客还，路尘犹向水，征帆独背关。
又和保法师诗曰：秦关望楚路，灞岸想江潭，几人应落泪，看君马向南。
又和侃法师诗曰：客游经岁月，羁旅故情多，近待衡阳雁，秋分俱度河。
又和侃法师诗曰：回首河隄望，眷眷嗟离绝，谁言旧国人，到在他乡别。
又寄王琳诗曰玉关道路远，金陵信使疏，独下千行泪，开君万里书。
又别周弘正［原讹王，据本集改正，此讹。］诗曰：扶风石桥北，函谷故关前，此中一分手，相逢知几年，黄鹄一反顾，徘徊恋怆然，自知悲不已，徒劳减瑟弦。
陈周弘正陇头送征客诗曰：朝霜侵漠草，流沙度陇飞，一闻流水曲，行住两霑衣。
又答林法师诗曰：客行七十岁，岁暮远徂征，寒云结不解，陇水冻无声，君看日近远，为忖长安城。
陈徐陵新亭送别应令诗曰：凤吹临伊水，时驾出河梁，野燎村田黑，江秋岸荻黄，隔城闻上鼓，回洲隐去樯，神襟爱远别，流睇极清漳。
又别毛永嘉诗曰：原子厉清规，归来振羽仪，嗟余今老病，此别恐长离，白马君来哭，黄泉我讵知，徒劳脱宝剑，空挂陇头枝。
陈张正见征虏亭送新安王应令诗曰：凤吹临南浦，神驾饯东平，亭回漳水乘，旆转洛滨笙，地冻班轮响，风严羽盖轻，烧田云色暗，古树雪花明，歧路一回首，流襟动眷情。
又秋日别庾正员诗曰：征途愁转旆，连骑惨停镳，朔气凌疏木，江风送上潮。青雀离帆远，朱鸢别路遥，唯有当秋月，夜夜上河桥。
陈阴铿送始兴王诗曰：良守别承明，枉道暂逢迎，去帆收锦纟乍，归骑指兰城，纷纠连山暗，潺湲泒水清，桂晚花方白，莲秋叶始轻，背飞伤客念，临岐悯圣情，分风不得远，何由送上征。
又江津送刘光禄不及诗曰：依然临送渚，长望倚河津，鼓声随听绝，帆势与云邻，泊处空馀鸟，离亭已散人，林寒正下叶，钩晚欲收纶，如何相背远，江汉与城闉。
又广陵岸送北使诗曰：行人引去节，送客舣归舻，即是观涛处，仍为郊赠衢，汀洲浪已息，邦江路不纡，亭嘶背枥马，樯转向风乌，海上春云杂，天际晚帆孤，离舟对零雨，别渚望飞凫，定知能下泪，非但一杨朱。
隋江总赠洗马袁朗别诗曰：贾谊登朝日，终军对奏年，校文升广内，抚剑入崇贤，奇才殊艳逸，将别爱留联，驱车命铙管，拱坐面林泉，池寒稍下雁，木落久无蝉，雾侵山上月，霜开石路烟，高谈无与慰，迟尔报华篇。
又别袁昌州诗曰：河梁望陇头，分手路悠悠，徂年惊若电，别日欲成秋，黄鹄飞飞远，青山去去愁，不言云雨散，更似东西流。
又赋得携手上河梁应诏诗曰：早秋天气凉，分手关山长，云愁数处黑，木落几枝黄，鸟归犹识路，流去不知乡，秦川心断绝，何悟是河梁。
又别袁昌州诗曰：客子叹途穷，此别异西东，关山嗟坠叶，岐路悯征蓬，别鹤声声远，愁云处处同。
又别宾化侯诗曰：分歧泣世道，念别伤边秋，断山时结雾，平海若无流，惊鹭一群起，哀猿数处愁，是日送归客，为情自可求。
又别永新侯诗曰：送君张掖郡，分悲函谷关，欲知肠断绝，浮云去不还。


诗赋
◇诗
《毛诗序》曰：诗者，志之所之也，在心为志，发言为诗。
《春秋说题辞》曰：在事为诗，未发为谋。
《汉书》曰：诵其言谓之诗。
《文章流别论》曰：书云，诗言志，歌永言，言其志谓之诗，古有采诗之官，王者以知得失，史记曰：古诗三千馀篇，孔子删取三百五篇，皆弦歌，以合韶武之音。
《左传》曰：昔周穆王欲肆其心，周行天下，将必有车辙马迹，祭公谋父，作祈招以止王心，其诗曰：祈招之愔愔，式招德音，思我王度，式如玉，式如金。
《论语》曰：小子何莫学夫诗，诗可以兴，可以观，可以群，可以怨，迩之事父，远之事君，多识於鸟兽草木之名。
《诗纬含神雾》曰：诗者，天地之心，君德之祖，百福之宗，万物之户也。
《穆天子传》曰：至于黄竹，天子乃休，日中大寒，北风雨雪，天子作诗我徂黄竹三章，以哀民。
《汉武帝集》曰：奉车子集［《太平御览》五百九十二作侯。］暴病，一日死，上甚悼之，乃自为歌诗。
《列子》曰：尧微服游於康衢，闻儿童谣曰：立我蒸民，莫匪尔极，不识不知，顺帝之则，尧问曰：孰教尔为此言，童儿曰：我闻之大夫，问大夫，大夫曰：古诗。
《汉书》曰：匡衡，字稚珪，好学，家贫，佣作以供资用，尤精诗，力过绝人，诸儒为之语曰：无说诗，匡鼎来，［应劭曰：鼎，方也，张晏曰：匡衡少时字鼎。］匡说诗，解人颐。
又曰：益州刺史王襄，欲宣风化众庶，闻王褒有俊才，使褒作中和乐职宣布诗，选好事者习而歌之，时汜乡侯何武为童子，选在歌中，久之，武等学长安，歌大学下，转而上闻，宣帝召武等观之，皆赐帛，谓曰：此盛德之事，吾何足以当之。
又曰：古者诸侯卿大夫，交接邻国，以微言相感，当揖让之时，必称诗以喻其志，盖以别贤不肖而观盛衰，故孔子曰：不学诗无以言也。
赵书曰：徐光，字季武，顿丘人，年十四五，为将军王阳秣马，光但书马柳［《太平御览》五百八十六作枊，此讹。］屋柱为诗，不亲马事。
《世说》曰：夏侯湛作周诗成，以示潘岳，曰：此文非徒温雅，乃别见孝悌之性，潘因此遂作家风诗。
又曰：郭景纯诗云，林无静树，川无停流，阮遥集云，泓峥箫瑟，实不可言，每读此，辄觉神超形越。
汉孝武皇帝元封三年作柏梁台，诏群臣二千石，有能为七言者，乃得上坐，皇帝曰：日月星辰和四时，梁王曰：骖驾驷马从梁来，大司马曰：郡国士马羽林才，丞相曰：总领天下诚难治，大将军曰：和抚四夷不易哉，御史大夫曰：刀笔之吏臣执之，太常曰：撞钟击鼓声中诗，宗正曰：宗室广大日益滋，卫尉曰：周卫交戟禁不时，光禄勋曰：总领从官柏梁台，廷尉曰：平理请谳决嫌疑，太仆曰：循饰舆马待驾来，大鸿胪曰：郡国吏功差次之，少府曰：乘舆御物主治之，大司农曰：陈粟万硕杨以箕，执金吾曰：徼道宫下随讨治，左冯翊曰：三辅盗贼天下尤，右扶风曰：盗阻南山为民灾，京兆尹曰：外家公主不可治，詹事曰：椒房率更领其财，典属国曰：蛮夷朝贺常会期，大匠曰：柱枅薄栌相枝持，太官令曰：枇杷橘栗桃李梅，上林令曰：走狗逐兔张罝罘，郭舍人曰：齧妃女唇甘如饴，东方朔曰：迫窘诘屈几穷哉。
宋孝武帝华林都亭曲水联句效柏梁体，九宫盛事予旒纊，宋孝武帝，三辅务根诚难亮，杨州刺史江夏王臣义恭，策拙枌乡惭恩望，南徐州刺史竟陵王臣诞，折衡莫效兴民谤，领军将军臣元景，侍禁卫储恩逾量，太子右率臣畅，臣谬叨宠九流旷，吏部尚书臣庄，喉唇废职方思让，侍中臣偃，明笔直绳天威谅，御史中丞臣颜师伯。
梁武帝清暑殿联句柏梁体，居中负扆寄缨绂，［梁武帝。］言惭辐凑政无术，［新安太守任昉。］至德无恨愧违弼，［侍中徐勉。］燮赞京河岂微物，［丹阳丞刘汎。］窃侍两宫惭枢密，［黄门侍郎柳憕。］清通简要臣岂汨，［吏部郎中谢览。］出入帷扆滥荣秩。［侍中张卷。］複道龙楼歌楙实，［太子中庶子王峻。］空班独坐惭羊质，［御史中丞陆果，○按当作杲。］嗣以书记臣敢匹，［右军主簿陆倕。］谬参和鼎讲画一，［司徒主簿刘洽。］鼎味参和臣多匮，［司徒左西属江葺。］
梁元帝宴清言殿作柏梁体，玉衡七政转璇玑，［梁元帝。］升降端揆而才非，［侍中尚书仆射臣裒。］澄镜朱紫眇难追，［吏部尚书臣穀。］
后汉孔融离合诗，郡姓名诗曰：渔父屈节，水潜匿方，与时进止，出行施张，吕公饥钓，阖口渭旁，九域有圣，无土不王，好是正直，女固予匡，海外有截，隼逝鹰扬，六翮不奋，羽仪未彰，龙蛇之蛰，俾也可忘，玖璇隐曜，美玉韬光，无名［二字原脱，据冯校本补。］无誉，放言深藏，按辔安行，谁谓路长，［鲁国孔融文举。］
梁元帝离合诗曰：泬寥云物净，水木备春光，龛定方无远，合浦不难航，［○原讹抗，据冯校本改，宠。］
梁萧巡离合诗，赠尚书令何敬容曰：枝能本无取，支叶复单贫，柯条谬承日，木石岂知晨，狗马诚难尽，犬羊非赐驯，效嚬既不似，学步孰能真，寔由紊朝典，是曰蠹彝伦，俗化於兹鄙，人涂自此分。
陈沈蜅离合诗，赠江藻曰：开门枕芳野，井上发红桃，林中藤茑［原讹{艹马}，据冯本改。］秀，木末风云高，屋室何寥廓，志士隐蓬蒿，故知人外赏，文酒易陶陶，朋友足谐晤。又此盛诗骚，朗月同携手，良景共含毫，栾巴有妙术，言是神仙曹，百年肆偃仰，一理讵相劳，［闲居有乐。］
晋潘岳离合诗曰：佃渔始化，人民穴处，意守醇朴，音应律吕，桑梓被源，卉木在野，锡鸾未设，金石拂举，害咎蠲消，吉德流普，谿谷可安，奚作栋宇，嫣然以憙，焉惧外侮，熙神委命，已求多祜，叹彼季末，口出择语，谁能墨诚，言丧厥所，垄亩之谚，龙潜岩阻，鲜义崇乱，少长失叙，［思杨容姬难堪。］
宋何长瑜离合诗曰：宜然悦今会，且怨明晨别，肴蔌不能甘，有难不可雪，［网。］
宋孝武离合诗曰：霏云起兮汎滥，雨霭昏而不消，意气悄以无乐，音尘寂而莫交，守边境以临敌，寸心厉於戎昭，阁盈图记，门满宾僚，仲秋始戒，中园初凋，池育秋莲，水灭寒漂，旨归涂以易感，日月逝而难要，分中心而谁寄，人怀念而必谣，［悲客他方。］
宋谢惠连离合诗曰：放棹遵遥涂，方与情人别，啸歌亦何言，肃尔凌霜节，［谷。］
又曰：夫人皆薄离，二友独怀古，思笃子衿诗，山川何足苦，［念。］又夜集作离合诗曰：四坐宴嘉宾，一客自远臻，九言何所戒，十善故宜遵，［此。］
宋谢灵运作离合诗曰：古人怨信次，十日眇未央，加我怀缱绻，口咏情亦伤，剧哉归游客，处子勿相忘。［别。］
宋贺道庆离合诗曰：促席宴闲夜，足欢不觉疲，咏歌无馀原，永言终在斯。［信。］
齐石道慧离合诗曰：好仇华良夜，子欢我亦欣，昊穹出明月，一坐感良晨。［娱。］
齐王融离合诗曰：冰容惭远鉴，水质谢明晖，是照相思夕，早望行人归。［火。］
又回文诗曰：枝大柳塞北，叶暗榆关东，垂条逐絮转，落蕊散花丛，池莲照晓月，幔锦拂朝风，晓吹纶杂羽，薄粉艳妆红，离情隔远道，叹结深闺中。
又后园作回文诗曰：斜峰绕径曲，耸石带山连，花馀拂戏鸟树密隐鸣蝉。
梁简文帝和湘东王后园回文诗曰：枝云间石峰，脉水侵山岸，池清戏鹄聚，树秋飞叶散。
梁劭陵王萧纶回文诗曰：烛华临静夜，香气入重帷，曲度闻歌远，繁弦觉舞迟。
周庾信和回文诗曰：旱莲生竭镬，嫩菊养秋邻，满池留浴鸟，分桥上戏人。
梁定襄侯和回文诗曰：危台出岫回，曲涧上桥斜，池莲隐弱芰，径筱落藤花。
宋鲍昭建除诗曰：建旗出敦煌，西讨属国羌，除去徒舆骑，战车罗万箱，满山又填谷，投鞍合营墙，平原亘千里，旌鼓转相望，定舍后未休，候骑前敕装，执戈无暂顿，弯弧不解张，破灭西零国，生虏郅支王，危乱悉平荡，万里置关梁，成车入王门，女献玉壶浆，收功在一时，历世荷馀光，开壤袭朱绂，左右佩金章，闭帷草太玄，兹事殆愚狂。
梁宣帝建除诗曰：建国惟神业，十世本灵长，除奇逾汉祖，徯后类殷汤，满盈既亏度，否运理还康，平阶今复睹，德星行见祥，定寇资雄略，静乱属贤良，执讯穷郢鲁，吊伐遍徐杨，破敌勋佣盛，佩紫且怀黄，危苗既已窜，妖沴亦云亡，成功勒云社，治定礼要荒，收戟归农器，牧马恣刍场，开山接梯路，架海拟山梁，闭欲同彭老，延寿等东皇。
梁范云建除诗曰：建国负东海，衣冠成营丘，除道梁淄水，结驷登之罘，满座咸嘉友，蘋藻绝时羞，平望极聊摄，直视尽姑尤，定交无恒所，同志互相求，执手欢高宴，举白穷献酬，破琴岂重赏，临豪宁再俦，危生一朝露，蝼蚁将见谋，成功退不处，为名自此收，收名弃车马，单步反蜗牛，开渠纳秋水，相土播春畴，闭门谢世人，何欲复何求。
陈沈炯建除诗曰：建章连凤阙，蔼蔼入云烟，除庭发槐柳，冠剑似神仙，满衢飞玉轪，夹道跃金鞭，平明尘雾合，薄暮风云褰，定交大学里，射策云台边，执事一朝谬，朝市忽崩迁，破家徒徇国，力弱不扶颠，危机空履虎，击恶岂如鹯，成师凿门去，败绩裹尸旋，收魂不入斗，抱景问穹玄，开颜何所说，空忆平生前，闭门穷巷里，静扫咏归田。
又六甲诗曰：甲拆开众果，万物具敷荣，乙飞上危幕，雀乳出空城，丁翼陈诗罢，公绥作赋成，戊巢花已秀，满塘草自生，已乃忘怀客，荣乐尚开情，庚庚闻鸟啭，肃肃望凫征，辛酸多悯测，寂寞少逢迎，壬蒸怀太古，覆妙伫无名，癸巳空施位，讵以召幽贞。
又十二属诗曰：鼠迹生尘案，牛羊暮下来，虎啸坐空谷，兔月向窗开，龙隰远青翠，蛇柳近徘徊，马兰方远摘，羊负始春栽，猴栗羞芳果，鸡砧引清杯，狗其怀物外，猪蠡窅悠哉。
又六府诗曰：水广南山暗，杖策出蓬门，火炬村前发，林烟树下昏，金花散黄蕊，蕙草杂芳荪，木兰露渐落，山芝风屡翻，土高行已冒，抱瓮忆中园，穀城定若近，当终黄石言。
陈孔鱼和六府诗曰：金门朱轨躅，吾子盛簪裾，木舌无时用，蓱流复在余，水乡访松石，兰泽侣樵渔，火洲方可至，地肺即为居，土牛自知止，贞心达毁誉，穀稼有时隙，乘植望白榆。
古两头纤纤诗曰：两头纤纤月初生，半白半黑眼中精，腷々膊々鸡初鸣，磊磊落落向曙星。
齐王融代两头纤纤诗曰：两头纤纤绮上文，半白半黑燕翔群，腷々膊々鸟迷曛，磊磊落落玉石分。
藁砧诗曰：藁砧今何在，山上复有山，何当大刀头，破镜飞上天。
齐王融代藁砧诗曰：花蒂今何在，不是林下生，何当垂两髻，团扇云间明。
又曰：镜台今何在，寸身正相随，何当碎联玉，云上璧已亏。
古五杂组诗曰：五杂组，冈头草，往复还，车马道，不获已，人将老。
齐王融代五杂组诗曰：五杂组，庆云发，往复还，经天月，不获已，生胡越。
梁范云拟古五杂组诗曰：五杂组，会涂山，往复还，两崤关，不得已，孀与鳏。
宋王微四气诗曰：蘅若首春华，梧楸当夏翳，鸣笙起秋风，置酒飞冬雪，齐王融四色诗曰：赤如城霞起，青如松雾澈，黑如幽都云，白如瑶池雪。
梁范云四色诗曰：折柳青门外，握兰翠疏中，绿蘋骋春日，碧渚澹时风。
又曰：差池朱燕去，缤翻赤雁归，瀺灂丹鱼聚，联翩血鸟飞。
又曰：素鳞飏北渚，白水杜南宛，献环润玉塞，归珠照琼辕。
又曰：乌林叶将霣，墨池水就乾，玄豹藏暮雨，黑豹凌夜寒。
又拟古四色诗曰：丹如桓公庙，青如夕郎门，黑如南岩〈石肃〉，白如来山猿。
宋鲍昭谜字诗曰：二形一体，四支八头，四八一八，飞泉仰流，［井。］头如刀，尾如钩，中央横广，四角六抽，右面负两刃，左边双属牛，［龟。］乾之一九，从立无偶，巛之二六，宛然双宿，［土。］
宋谢庄自寻阳至都集道里名为诗曰：山经函旋览，水牒倦敷寻，稽榭诚淹流，烟台信遐临，翔州凝寒气，秋浦结清阴，眇眇高湖旷，遥遥南陵深，青溪如委黛，黄沙似舒金，观道雷池侧，访德茅堂阴，鲁显阙微迹，秦良灭芳音，讯远博望崖，采赋梁山岑，崇馆非陈宇，茂苑岂旧林。
宋鲍昭数名诗曰：一身仕关西，家族满山东，二年从车驾，斋祭甘泉宫，三朝国庆毕，休沐还旧邦，四牡曜长路，轻盖若飞鸿，五侯相饯送，高会集新丰，六乐陈广坐，组帐扬春风，七盘起长袖，庭下列歌锺，八珍盈彫俎，绮肴纷错重，九族咸瞻迟，宾友仰徽容，十载学无就，善官一朝通。
齐虞羲数名诗曰：一去濠水阳，连翩远为客，二毛飒已垂，家贫无所择，三径日荒疏，徭人心不怿，四豪不降意，何事黄金百，五日来归者，朱轮竟长陌，六郡轻薄儿，追随穷日夕，七发动音容，宾从纷弈弈，八表服英严，光光满坟籍，九流意何以，守玄遂成白，十载职不移，来归落松柏。
梁范云数名诗曰：一鼓有馀气，趫勇正纷纭，二广无遗略，雄虎自为群，三河尚扰攘，循橹起橨榅，四巡驻青跸，瘗玉旷亭云，五十又舒旆，旗帜日缤纷，六郡良家子，慕义轻从军，七获美前载，克俊嘉昔闻，八音伫繁律，将以安司勋，九命既斯复，金壁固宜分，十难康有道，延首望卿云。
齐王融奉和竟陵王郡县名诗曰：追芳承荔浦，揖道讯虚丘，升裾临广牧，从望尽平洲，曾山陵翠坂，方渠缅清流，阳台翻早茂，阴馆怀名秋，岁晏东光弭，景仄西华收，端溪惭昔彦，测水谢前脩，往食曲阜盛，今属平台游，燕棠缺初雅，郑衮息遗讴，久倾信都美，乃结茂陵俦，河间诚可咏，南海果难游。
梁范云奉和齐竟陵王郡县名诗曰：抚戈金城外，解珮玉门中，白马腾远雪，苍松壮寒风，临泾方辩渭，安夷始和戎，取禾广田北，驱兽飞狐东，新城多雉堞，故市绝商工，海西舟楫断，云南烟雾通，罄节畴盛德，宣力照武功，还饮渔阳水，归转杜陵蓬。
梁沈约奉和竟陵王郡县名诗曰：西都富轩冕，南宫溢才彦，高阙连朱雉，方渠渐游殿，广川肆河济，长岑绕崤汧，曲梁济危渚，平皋骋悠眄，青渊皎澄澈，曾山郁葱蒨，阳泉濯春藻，阴丘聚寒霰，西华不可留，东光促奔箭，望都游子怀，临戎征马倦，既豫平台集，复齿南皮宴，一窥长安城，羞言杜陵掾。
梁元帝县名诗曰：长陵新市北，郑卫好容仪，先过上兰苑，还牵高柳枝，薄妆宜入镜，舒花堪照池，蒲洲涵水色，椒壁杂风吹，此时方夜饮，平台传羽卮。
梁范云州名诗曰：司春命初铎，青耦肆中樊，逸豫诚何事，稻粱复宜敦，徐步遵广隰，冀以写忧源，杨柳垂场圃，荆棘生庭门，交情久所见，益友能孰存。
梁简文帝卦名诗曰：栉比园花满，径复水流新，离禽时入袖，旅俗乍依蘋，丰壶要上客，鹄鼎命嘉宾，车由泰夏闼，马散咸阳尘，莲舟虽未济，分密已同人。
梁简文帝药名诗曰：朝风动春草，落日照横塘，重台荡子妾，黄昏独自伤，烛映合欢被，帷飘苏合香，石墨聊书赋，铅华试作妆，徒令惜萱草，蔓延满空房。
梁元帝药名诗曰：戍客恒山下，常思衣锦归，况看春草歇，还见雁南飞，〈虫葛〉烛凝花影，重台闭绮扉，风吹竹叶袖，网缀流黄机，讵信金城里，繁露晓霑衣。
梁庾肩吾奉和药名诗曰：英王牧荆楚，听讼出池台，督邮称蝗去，亭长说乌来，行塘朱鹭响，当道赤帷开，马鞭聊写赋，竹叶暂倾杯。
梁沈约奉和齐竟陵王药名诗曰：丹草秀朱翘，重台架危{巳山}，木兰露易饮，射干枝可结，阳隰采新夷，寒山望积雪，玉泉亟周流，云华乍明灭，合欢叶暮卷，爵林声夜切，垂景迫连桑，思仙慕云埒，荆实部丹瓶，龙刍汗奔血，照握乃夜光，盈车非玉屑，细柳空葳蕤，水萍终萎绝，黄符若可挹，长生永昭晢。
梁元帝姓名诗曰：征人习水战，辛苦配戈船，夜城随偃月，朝军逐避年，龙吟澈水度，虹光入夜圆，涛来如阵起，星上似烽燃，经时事南越，还复讨朝鲜。
梁沈约和陆慧晓百姓名诗曰：建都望淮海，树阙表衡稽，井幹风云出，柏梁星汉齐，皇王临万宇，惠化覃黔黎，吉士服仁义，宿昔秉华圭，庸贤起幽谷，钦言非象犀，端委康国步，偃息召邦携，举政方分策，易纪粲金泥，伊余沐嘉幸，由是别园畦，曾微涓露答，光景遂云西，方随炼丹子，薄暮矫行迷。
梁元帝相名诗曰：仙人卖玉杖，乘鹿去山林，浮杯度池曲，摩镜往河阴，井内书铜板，灶里化黄金，妻摇五明扇，妾弄一弦琴，暂游忽千里，中天那可寻。
梁元帝鸟名诗曰：方舟去鳷鹊，鹄引欲相要，晨凫移去舸，飞燕动归桡，鸡人怜夜刻，凤女念吹箫，雀钗照轻幌，翠的绕纤腰，复闻朱鹭曲，钲管杂回潮。
梁元帝兽名诗曰：豹韬求秘术，虎略选良臣，水涉黄牛浦，山过白马津，推锋上狐塞，画像入麒麟，果下新花落，桃枝芳树春，王孙及公子，熊席复横陈。
梁元帝歌曲名诗曰：啼乌怨别鹤，曙鸟忆离家，石阙题书字，金镫飘落花，东方晓星度，西山晚日斜，縠衫回广袖，团扇掩轻纱，暂借青骢马，来送黄牛车。
梁元帝龟兆名诗曰：土膏春气生，倡女协春情，鱼游连北水，鹄作辽东鸣，折梅还插鬓，荡柱更移声，银烛含朱火，金炉对宝笙，百枝凝夕焰，却月隐高城。
梁元帝斜{宀儿}名诗曰：金推五百里，日晚唱归来，车转承光殿，步上通天台，钗临曲池影，扇拂玉堂梅，先取中庭入，罢逐步廊回，下关那早闭，人迎已复开。
梁元帝将军名诗曰：虎旅皆成阵，龙骑尽能〈足甫〉，鸣鞭俱破虏，决胜往长榆，细柳浮轻暗，大树绕栖乌，楼船写退鹢，樯鸟狎飞凫，度河还自许，偏与功名俱。
梁元帝宫殿名诗曰：杏［原作杯，据冯校本改。］间花欲燃，竹径露初圆，斗鸡东道上，走马北场边，合欢依暝巷，蒲萄向日鲜，旗亭觅张放，香车迎董贤，定隔天渊水，相思夜不眠。
梁元帝屋名诗曰：梁园气色和，斗酒共相过，玉柱调新曲，画扇掩馀歌，深潭影菱菜，绝壁挂轻萝，木莲恨花晚，蔷薇嫌刺多，含情戏芳节，徐步待金波。
梁元帝车名诗曰：长墟带江转，连甍映日分，佳人坐椒屋，接膝对兰薰，绕砌萦流水，边梁图画云，锦色悬殊众，衣香遥出群，日暮轻帷下，黄金妾赠君。
梁元帝船名诗曰：天暝浮云飞，三翼自相追，池模白鹄舞，檐知青雀归，华渊通转巉，伏槛跨相矶，松涧流星影，桂窗斜月晖，思君此无极，高楼泪染衣。
梁元帝树名诗曰：赵李竞追随，轻杉露弱枝，杏梁始东照，柘火未西驰，香因玉钏动，佩逐金衣移，柳叶生眉上，珠珰摇鬓垂，逢君桂枝马，车下觅新知。
梁元帝草名诗曰：胡王迎娉主，涂经蓟北游，金钱买含笑，银棋影梳头，初控游龙马，仍移卷柏舟，中江离思切，蓬鬓不堪秋，况度蒲昌海，落月似悬钩。
陈沈炯八音诗曰：金屋贮阿娇，楼阁起迢迢，石头足年少，大道跨河桥，丝桐无缓节，罗绮自飘飘，竹烟生薄晚，花色乱春朝，匏瓜讵无匹，神女嫁苏韶，土地多妍冶，乡里足尘嚣，革年未相识，声论动风飚，木桃堪底用，寄以答琼瑶。
又和蔡黄门口字咏绝句曰：嚣嚣宫阁路，灵灵谷口闾，谁知名器品，语哩各崎岖。
◇赋
《毛诗序》曰：诗有六义，其二曰赋。
《释名》曰：赋，敷也，敷布其义，谓之赋也。
《汉书》曰：不歌而诵谓之赋，登高能赋，可以为大夫，言感物造端，材智深美，可以与图政事，故可以为列大夫也，春秋之后，周道浸坏，聘问歌咏，不行於列国，而贤人失志之赋作矣，孙卿及楚臣屈原，离谗忧国，皆作赋以风谕，成［《太平御览》五百八十七作咸。］有则［御览作恻。］隐古训之义，其后宋玉唐勒，汉兴，枚乘司马相如，下及杨子云，竞为侈丽闳广之语，设其讽谕之义，是以杨子称之曰：诗人之赋丽以则，辞人之赋丽以淫，如孔氏之门用赋也，则贾谊登堂，相如入室矣。
又曰：上令王襃与张子侨等并待诏，数从游猎，所幸宫馆，辄为歌颂，第其高下，以差赐帛，议者多以为淫靡不急，上曰：不有博弈者乎，为之犹贤乎已，辞大者与古诗同义，小者辨丽可嘉，譬如女工有绮縠，音乐有郑卫，今世俗犹皆以此娱悦耳目，辞赋比娱耳悦目，有仁义风谕鸟兽草木多闻之观，贤於倡优博弈远矣。
又曰：枚皋上书北阙，自陈枚乘之子，上得大喜，召入见，待诏，皋因赋殿中，诏使赋平乐馆，善之，拜为郎，皋不通经术，谈笑类徘倡，为赋颂好慢戏，以故得渫渎贵幸，比东方朔郭舍人等，武帝春秋三十九，乃得皇太子，群臣喜，故皋与东方朔作皇太子生赋，皋为文疾，受诏辄成，司马相如善为文而迟，故所作少。
《汉书》曰：成帝赵昭仪，方大幸，每上往甘泉宫，常从在属车间豹尾中，故杨雄盛言车骑之众，参丽之驾，非所以感动天地，逆釐三辰。又言屏玉女，却宓妃，以惩齐戒之事，赋成奏之，天子异焉，先是时，蜀有司马相如，作赋甚弘丽温雅，雄心壮之，每作赋，常拟以为式。
《东观汉记》曰：班固，字孟坚，九岁能作赋颂，固数入读书禁中，每行巡狩，辄献赋颂。
《桓子新论》曰：余少时，见杨子云丽文高论，不量年少，猥欲逮及，常作小赋，用精思大剧，而立感动发病，子云亦言成帝上甘泉，诏使作赋，为之卒暴，倦卧，梦其五藏出地，及觉大少气，病一岁，余素好文，见子云工为赋，欲从之学，子云曰：能读千赋，则善为之矣。
《祢衡别传》曰：黄射大会宾客，人有献鹦鹉者，射举卮酒於衡曰：原先生赋之，以娱嘉宾，衡揽笔而作，文不加点，辞彩甚丽。
《魏略》曰：十兰献赋，赞述太子德美，太子报曰：作者不虚其辞，受者必当其实，兰此者，岂吾实哉，昔吾丘寿王陈宝何武等，徒以歌颂，犹金帛之赐，兰事虽不谅，义足嘉也，今赐牛一头。
又曰：邯郸淳作投壶赋千馀言，奏之，文帝以为工，赐帛十疋。
《魏志》曰：陈思王曹植，字子建，善属文，太祖尝视其文，谓植曰：汝倩人耳，植曰：言出为论，下笔成章，原当面试，奈何倩人，时邺，［原讹业，据冯本改。］都铜爵台新成，太祖悉将诸子登台，使各为赋，植援笔立成，太祖甚异之。
王隐《晋书》曰：张华，字茂先，阮籍见华鹪鹩赋，以为王佐之才，中书郎成公绥，亦推华文义胜己。
《文士传》曰：何桢，字元幹，青龙元年，天子特诏曰：杨州别驾何桢，有文章才识，使作许都赋成，封上，不得令人见，桢遂造赋表上。
又曰：潘尼曾与同僚饮，主人有琉璃碗，客使赋之，尼於坐立成。
《世说》曰：孙兴公作天台赋成，以示范荣期，云，卿试掷置地，要作金石声，范曰：恐子之金石，非宫商中声，然每至佳句，皆辄云，应是我辈语。
【赋】晋陆机文赋曰：余每观才士之作，窃有以得其用心，夫其放言遣辞，良多变矣，妍蚩好恶，可得而言，每每自属文，尤见其情，恒患意不称物，文不逮意，非知之难，能之难也，故作文赋，以述先士之盛藻，因论作文之利害所由，他日逮可谓曲尽其妙，伫中区以玄览，颐情志於典坟，遵四时以叹逝，瞻万物而思纷，悲落叶於劲秋，喜柔条於芳春，心凛凛以怀霜，志眇眇而临云，咏世德之俊烈，诵先人之清芬，慨投篇而援笔，聊宣之乎斯文，其始也，皆收视反听，耽思旁讯，精骛八极，心游万仞，其致也，情曈昽而弥鲜，物昭晢而互进，倾群言之沥液，漱六艺之芳润，收百世之阙文，采千载之遗韵，谢朝华於已披，启夕秀於未振，观古今於须臾，抚四海於一瞬，然后选义按部，考辞就班，藏景者咸叩，怀响者必弹，或因枝以振叶，或缘波而讨源，或妥帖而易施，或龃龉而不安，笼天地於形内，挫万物於笔端，伊兹事之可乐，固圣贤之所钦，课虚无以责有，叩寂寞而求音，函绵邈於尺素，吐滂霈乎寸心，言恢之而弥广，思按之而愈深，播芳蕤之馥馥，发清条之森森，粲风飞而飚竖，郁云起乎翰林，故夫夸目者尚奢，惬心者贵当，言穷者无隘，论达者唯旷，诗缘情而绮靡，赋体物而浏亮，碑披文以相质，诔缠绵而凄怆，铭博约而温润，箴顿挫而清壮，颂优游以彬蔚，论精微而朗畅，奏平彻以闲雅，说炜晔而谲诳，虽区分之在兹，亦禁邪而制放，要辞达而理举，故无取乎冗长，其为体也屡迁，其会意也尚巧，其遣言也贵妍，暨音声之迭代，若五色之相宣，或仰偪於先条，或俯侵於后章，或辞害而理比，或言顺而义妨，离之则双美，合之则两伤，考殿最於锱铢，定去留於毫芒，立片言以居要，乃一篇之警策，虽众辞之有条，必待兹而效绩，或藻思绮合，清丽阡眠，烂若缛绣，凄若繁弦，必所拟之不殊，乃闇合乎曩篇，虽杼轴於予怀，怵他人之我先，石韫玉而山辉，水怀珠而川媚，彼榛楛之勿翦，亦蒙荣而集翠，若夫丰约之裁，俯仰之形，因宜適变，曲有微情，或言拙而谕巧，或理朴而辞轻，或袭故而弥新，或沿浊而更清，或览之而必察，或妍之而后精，譬循舞者趁节以投袂，歌者应弦而遣声，若夫应感之会，通塞之纪，来不可遏，去不可止，藏若影灭，行犹响起，思风发於焜臆，言泉流於唇齿，纷葳蕤以馺遝，唯豪素之所拟，文徽徽以溢目，音泠泠而盈耳，及其六情底滞，志往神留，兀若枯木，豁若涸流，览营魂以探赜，顿精爽而自求，理翳翳而愈伏，思轧轧而若抽，是故或竭情而多悔，或率意而寡尤，伊兹文之为用，固众理之所因，配霑润於云雨，象变化乎鬼神，被金石而德广，流管弦而日新。
汉杨雄反骚曰：雄每读屈原离骚，未尝不流涕也，乃作书往往摭离骚文而反之，自岷山投诸江流，以吊屈原，有周氏之蝉嫣，或鼻祖於汾隅，灵宗初谍伯侨子，［汉书八十七杨雄传作兮。］流于未［汉书作末。］之杨侯，惟夫轨之不辟，何纯絜而离分，汉十世之扬翔，［汉书作阳朔。］招摇纪于周正，正皇天之清则，度后土之方贞，凤皇翔於蓬渚，岂驾鹅之能捷，骋骅骝於曲叹，［汉书作畑。］驴连骞而齐足，衿荷芰之绣衣，被芙蓉之朱裳，芳酷烈而莫闻，不如襞而幽之离房，精琼靡与秋菊，将以延夫天年，临汨罗而自陨，何怨日薄於西山，累既攀夫傅说，奚不信而遂行，徒恐鷤窸之将鸣，顾先百草为不荣。
后汉班彪悼离骚曰：夫华植之有零茂，故阴阳之度也，圣哲之有穷达，亦命之故也，惟达人进止得时，行以遂伸，否则诎而坼蠖，体龙蛇以幽潜。
晋挚虞愍骚曰：盖明哲之处身，固度时以进退，泰则摅志於宇宙，否则澄神於幽昧，摛之莫究其外，函之罔识其内，顺阴阳以潜跃，岂凝滞乎一概。
魏陈王曹植九咏曰：芙蓉车兮挂衡，结萍盖兮翠旌，四苍虬兮翼毂，驾陵鱼兮骖鲸，菌荐兮苉席，蕙帱兮苓床，抗南箕兮簸琼蕊，挹天河兮涤玉觞，灵既降兮泊静默，登文阶兮坐紫房，服春荣兮猗摩，云裾绕兮容裔，冠北辰兮岌瓘，带冕虹兮陵厉，兰肴御兮玉俎陈，雅音奏兮文虞罗，感汉［本集汉下有广字，此脱。］兮羡游女，杨激楚兮咏湘娥，临回风兮浮汉渚，目牵牛兮眺织女，交有际兮会有期，嗟痛吾兮来不时，来无见兮进无闻，泣下雨兮叹成云，先后悔其靡及，冀后王之一寤，犹搦辔而繁策，驰覆车之危路，群乘舟而无楫，将何川而能度，何世俗之蒙昧，悼邦国之未静，任椒兰其望治，由倒裳而求领，寻湘汉之长流，采芳岸之灵芝，遇游女於水裔，探菱华而结辞，野萧条以极望，旷千里以无人，民生期於必死，何自苦以终身，宁作清水之汙泥，不为浊路之飞尘。
梁元帝拟秋气摇落曰：秋风起兮寒雁归，寒蝉鸣兮秋草腓，蓱清兮水澈，叶落兮林稀。
梁张缵拟古有人兮曰：若有人兮傍岩石，新莆衣兮杜蘅席，表幽居兮翠微上，临春风兮聊骋望，日已暮兮夕云飞，怀君王兮未能归。
梁武帝赋体曰：草回风以照春，木承云以含化，芳竞飞於阳和，花争开於日夜，乐万类之得所，岂此心之云舍，欣分竹其厉精，惭戎车之屡驾。
梁任昉赋体曰：俶征侣兮舣行舟，奉君命兮不俟驾，属轩轨之易循，值尧民之可化，惭孺雉之声朝，恶细鱼之在夜，奉玉检之陆离，待金罍之云舍。
梁王僧孺赋体曰：杂沓兮翠旌，容与兮龙驾，新桐兮始华，乳雀兮初化，思治兮终朝，求人兮仄夜，竟大德之未德［德字疑衍。］詶，何飞光之徒舍。
陆倕赋体曰：奉钦明之睿后，沐隆平之玄化，参振鹭之充庭，侍长徒之曾舍，冀无恨於终南，豫告成於芝驾，虽就列而陈力，终胡颜於长夜。
梁柳憕赋体曰：飞辔竦兮不停阴，徂川逝兮无暂舍，白日出兮烁晚辰，春雷奋兮动兰夜，窃匪服於储闱，叨鸿恩於良驾，何眇身之多幸，濯微缨於唐化。
【论】魏文帝《典论》曰：夫文人相轻，自古而然，傅毅之於班固，伯仲之间尔，而固小之，夫人善於自见，而文非一体，鲜能备善，是以各以所长，相轻所短，今之文人，孔融陈琳王粲徐幹阮瑀应玚刘桢，斯七人者，於学无所遗，於辞无所假，咸自以骋騄骥於千里，仰齐足而并驰，以此相服，亦良难矣，盖君子审己以度人，故能免於斯累，乃作论文，王粲长於词赋，徐幹时有逸气，然粲匹也，陈琳阮瑀之章表书记，今之俊也，应玚和而不壮，刘桢壮而不密，孔融体气高妙，有过人者，然不能持论，理不胜辞，至于杂以嘲戏，及其时有所善，杨班畴也，夫文本同而末异，盖奏议宜雅，书论宜理，铭诔尚实，诗赋欲丽，文以气为主，气之清浊有体，不可力强而致，古之作者，寄身於翰墨，见意於篇籍，不假良史之辞，不讬飞驰之势，而声名自传於后，故西伯幽而演易，周旦显而制礼，不以隐约而弗务，不以康乐而加思，夫然，则古人贱尺璧而重寸阴，惧乎时之过已，而人多不强力，贫贱则慑於饥寒，富贵则流於逸乐，遂营目前之务，而遗千载之功，日月逝於上，体貌衰於下，忽然与万物迁化，斯志士所大痛也。
晋挚虞《文章流别论》曰：文章者，所以宣上下之象，明人伦之叙，穷理尽性，以究万物之宜者也，王泽流而诗作，成功臻而颂兴，德勋立而铭著，嘉美终而诔集，祝史陈辞，官箴王阙，周礼太师，掌教六诗，曰风，曰赋，曰比，曰兴，曰雅，曰颂，言一国之事，系一人之本，谓之风，言天下之事，形四方之风，谓之雅，颂者美盛德之形容，赋者敷陈之称也，比者喻类之言也，兴者有感之辞也，后世之为诗者多矣，其功德者谓之颂，其馀则总谓之诗，颂，诗之美者也，古者圣帝明王，功成治定而颂声兴，於是奏於宗庙，告於鬼神，故颂之所美者，圣王之德也，古之作诗者，发乎情，止乎礼义，情之发，因辞以形之，礼义之指，须事以明之，故有赋焉，所以假象尽辞，敷陈其志，古诗之赋，以情义为主，以事类为佐，今之赋，以事形为本，以义正为助，情义为主，则言省而文有例矣，事形为本，则言富而辞无常，文之烦省，辞之险易，盖由於此，夫假象过大，则与类相远，逸辞过壮，则与事相违，辩言过理，则与义相失，丽靡过美，则与情相悖，此四过者，所以背大体而害政教，是以司马迁割相如之浮说，杨雄疾辞人之赋丽以淫，诗之流也，有三言四言五言六言七言九言，古诗率以四言为体，而时有一句两句杂在四言之间，后世演之遂以为篇，古诗之三言者，振振鹭，鹭于飞之属是也，五言者，谁谓雀无角，何以穿我屋之属是也，六言者，我姑酌金罍之属是也，七言者，交交黄鸟止于桑之属是也，九言者，泂酌彼行潦挹彼注兹之属是也，夫诗虽以情志为本，而以成声为节，然则雅音之韵，四言为言，［全晋文七十七作正。］其馀虽备曲折之体，而非音之正也。


鸟凤鸾鸿鹤［白鹤黄鹄玄鹄附］雉鹖
◇鸟
《尔雅》曰：二足而羽谓之禽，生哺鷇，生噣雏。
又曰：亢鸟咙，［咙，喉也。］其粻嗉，［嗉，受食之处也。］
尚书曰：日中星鸟，以殷仲春，鸟兽孳尾，日永星火，以正仲夏，鸟兽希革，宵中星虚，以殷仲秋，鸟兽毛毨，日短星卯，以正仲冬，鸟兽氄毛。
《周官》曰：鸟隼为旟。
《毛诗》曰：诞寘之寒冰，鸟覆翼之，鸟乃去矣，后稷呱矣，［后稷初生，弃之於冰上，鸟舒翼覆之。］
又曰：伐木丁丁，鸟鸣嘤嘤，嘤其鸣矣，求其友声。
左氏曰：晋侯伐齐，齐师夜遁，师旷曰：鸟乌之声乐，齐师其遁。
《礼记》曰：凡生天地之间者，莫不知爱其类，今是大鸟兽，则失丧其匹，越月逾时焉，过其故乡，回翔焉，鸣号焉，蹢躅焉，踟蹰焉，然后乃能去之，小者至於燕雀，犹有啁啾之顷焉，凡有血气之属者，莫智於人，故人於其亲也，至死不穷。
《论语》曰：鸟之将死，其鸣也哀。
又曰：鸟兽不可与同群。
《春秋孔演图》曰：鸟化为书，孔子奉以告天，赤雀集书上，化为黄玉，刻曰：孔提命，作应法为赤制，雀集。
《家语》曰：孔子在卫，颜回侍侧，闻哭声甚哀，子曰：回汝知此何哭，对曰：此哭非但为死。又为生离，回闻桓山之鸟，生四子焉，羽翼既成，将分四海，悲鸣而送之，哀声似此，孔子使问之，果父死家贫，卖子以葬。
《晏子》曰：齐景公使颜涿聚主鸟而亡，公召欲杀之，《晏子》曰：涿聚有三罪，请数之，尔为吾君主鸟而亡之，一罪也，使吾君以鸟杀人，二罪也，诸侯闻之，以吾君重鸟轻士，三罪也，公曰：勿杀之。
《庄子》曰：上好智而无道，则天下大乱矣，何以知其然耶，弓弩罼弋，机变之智多，则鸟乱於上也。
《孙卿子》曰：鸟穷则啄，兽穷则攫，人穷则诈。
《史记》曰：秦仲知百鸟之音，与之语，皆应焉。
《东方朔传》曰：武帝问朔，何知鸟之雌雄，对曰：雄左翼加右，声高，雌右翼加左，声小。
谢承《后汉书》曰：杨震，卒，未葬，有大鸟五色，高丈馀，从天飞下，到震棺前，举头悲鸣，泪出霑地，至葬日，冲升天上。
华峤《汉书》曰：当时人，立石鸟象於震前。
《十洲记》曰：东海中有祖洲，地方五百里，去海岸七万里，上有不死之草，似瓜苗，秦始皇时，大宛［十洲记作苑。］中多死人横道，忽有鸟如乌状，衔此草以覆死人面，皆登时起坐，遂活。
抱朴子军术曰：众鸟群飞，徘徊军上，不过三日，有暴兵至，鸟聚军中，将军当赏功增秩，鸟集将军之旗，将军增官，鸟集军中，莫知其名，军败。
罗含传曰：含少时昼卧，忽梦一鸟，文色异常，飞来入口，含因惊起，心焜间如吞物，意甚怪之，叔母谓曰：鸟有文章，汝后必有文章，此吉祥也，含於是才藻日新。
《搜神记》曰：常山张颢，为梁相，天新雨后，有鸟如山鹊，稍下堕地，民争取，即化为一圆石，颢椎破之，得一金印，文曰忠孝侯印，颢以闻，上藏之秘府，颢后官至太尉。
《博物志》曰：子路与子贡过郑神社，社树有鸟，子路捕鸟，神社牵挛子路，子路子贡悦之，乃止。
《会稽典录》曰：夏方，字文正，家遭疫疠，父母伯叔一时死，凡十三丧，方年十四，昼则负土，哀号墓侧，扶棺哭泣，比葬，年十七，乌鸟集聚，猛兽乳其侧。
【诗】古诗曰：胡马依北风，越鸟巢南枝。
梁朱超咏独栖鸟诗曰：河水闻寒已成冻，塞草愁霜悬自衰，可念无端失林鸟，此夜逆风何处归，列网遮山不听度，悬冰绕树滑难依，细石似燕能随雨，片木作鸢犹解机，但令积风多少便，何患有翼不能飞，寄语故林无数鸟，会入群里比毛衣。
【赋】汉赵壹穷鸟赋曰：有一穷鸟，戢翼原野，罼网加上，机阱在下，缴弹张右，翼弓彀左，飞丸缴矢，交集于我，思飞不得，欲鸣不可，举头畏触，摇足恐堕，内怀怖急，乍冰乍火，幸赖大贤，我矜我怜，昔济我南，今振我西，鸟也虽顽，犹识密恩，内以书心，外用告天。
晋夏侯湛观飞鸟赋曰：见逸游之高鸟，邈飘飏而殊逝，擢华毛以迅鹜，回劲翼以扬势，披六翮之联翩，振轻体之迢递，遂乃矜形辽廓，冯虚安翔，翩翻徘徊，上下颉颃，动素羽之习习，乱白质於日光，玩流气以差池，弄长风以抑扬，摄双翅以高举，舒脩颈以儴徉，目悦妙势，心嘉羽仪，爱惠音之嘤嘤，美弱翰之参差，蹔高凌於景外。又抑身乎云崖，乍来乍往，若悬若垂，象流星之离天，似圆物之坠危，何斯游之自得，谅逸豫之可希，苟临川而羡鱼，亦观翔而乐飞。
梁沈约天渊水鸟应诏赋曰：天渊池，鸟集水涟漪，单汎姿容与，群飞时合离，将骞复敛翮，回首望惊雌，飘薄出孤屿，未曾宿兰渚，飞飞忽云倦，相鸣集池篽，可怜九层楼，光影水上浮，本来蹔止息，遇此遂淹留，若夫侣浴清深，朋翻迥旷，翠鬛紫缨之饰，丹冕绿襟之状，过波兮湛澹，随风兮回漾，竦臆兮开萍，蹙水兮兴浪。
【序】晋王叔之伤孤鸟诗序曰：偶得二鸟，将欲放之，俄顷而一者死，一者既放，屡顾悲鸣，感微禽之有心，遂为诗以伤之。
◇凤
《说文》曰：凤，神鸟也。
《山海经》曰：轩辕之丘，鸾自歌，凤自舞。
又曰：南禺之山，有凤皇鹓雏。
《周书·王会》曰：凤鸟戴仁抱义。
《大戴礼》曰：羽虫三百六十，而凤皇为之长。
《毛诗》曰：凤皇于飞，翙翙其羽，亦傅于天。
又曰：凤皇鸣矣，于彼高岗，梧桐生矣，于彼朝阳。
《礼记》曰：麟凤龟龙，谓之四灵。
《左传》曰：陈大夫卜妻敬仲，其妻占之曰：凤皇于飞，和鸣锵锵，有妫之后，将育于姜。
《鹖冠子》曰：凤鹑火禽，阳之精也，德能致之，其精毕至。
《论语》曰：凤鸟不至，河不出图，吾已矣夫。
宋玉对问曰：凤皇上击九千里，绝云霓，负苍天乎窈冥之中，蕃篱之鷃，岂能与之料天地之高哉。
《庄子》曰：老子见孔子，从弟子五人，问曰：为谁，对曰：子路为勇，其次子贡为智，曾子为孝，颜回为仁，子张为式，［《太平御览》九百十五作武。］老子叹曰：吾闻南方有鸟，其名为凤，所居积石千里，天为生食，其树名琼枝，高百仞，以璆琳琅玕为实，天又为生离珠，一人三头，递卧递起，以伺琅玕，凤鸟之文，戴圣婴仁，右智左贤。
《离骚》［《太平御览》九百十五作楚辞。］曰：为凤皇作鹑笼，虽翕其不容，［言以鹑鷃之笼，不能容藏凤之形体也。］
《汉武内传》曰：西王母曰：仙之上药，有九色凤颈，次药有蒙山白凤之肉。
《十洲记》曰：凤麟洲在西海之中，四面有弱水绕之，鸿毛不可越也，其上多凤麟，数万各为群，上仙之家，以凤喙麟角，合煎作胶，名为集弦胶，亦名连金泥，能属连刀剑弓弩弦。
焦贡《易林》曰：凤生五雏，长於南郭，君子康宁，身悦荣乐。
《列仙传》曰：箫史教弄玉吹箫，作凤声，凤皇来止其屋，秦穆公为作凤台，一旦皆随凤飞去。
《抱朴子》曰：夫麟凤以形状为别，圣人以心神为异，古者太平之世，凤皇常居其国而生乳，至夏后始食卵而凤去之，此则凤有种矣。
杨龙骧洛阳记曰：凤阳门五层楼，去地三十丈，安金凤皇二头，石虎将衰，一头飞入漳河，今日清朗，见於水中，［事具楼篇。］
【诗】汉李陵诗曰：凤皇鸣高岗，有翼不好飞，安知凤皇德，贵其来见稀。
魏刘桢诗曰：凤皇集南岳，徘徊孤竹根，於心有不厌，奋翅凌紫氛，岂不常勤苦，羞与黄雀群。
晋枣据诗曰：有凤適南中，终日无欢娱，自怨梧桐远，行飞栖桑榆，奋迅振长翼，俯仰向天衢，箫韶逝无闻，朝阳不可须。
晋王叔之拟古诗曰：客从北方来，言欲到交趾，远行无他货，唯有凤皇子，百金我不欲，千金难为市。
陈张正见赋得威凤栖梧诗曰：丹山下威凤，来集帝梧中，欲舞春花落，将飞秋叶空，影照龙门水，声入洞庭风，别有将雏曲，翻更合丝桐。
【赋】晋桓玄赋曰：伊品之自品，亦在类而有别，惟羽族之殊诞，独鸾皇而构桀，邈区宇以超栖，抚朝阳於丹穴，备六德以成晖，奋藻翰之郁烈，集昆峰而敛翼，翔青云以遐越。
晋傅咸仪凤赋序曰：鹪鹩赋者，广武张侯之所造也，以其形微处卑，物莫之害也，而余以为物生则有害，有害而能免，所以贵乎才智也，夫鹪鹩既无智足贵，亦祸害未免，免乎祸害者，不唯仪凤也。
◇鸾
《春秋元命苞》曰：火离为鸾。
《海外经》曰：轩辕之国，清沃之野，鸾鸟自歌。
又曰：广都之野，鸾鸟歌。
《汉武内传》曰：西王母曰：神仙次药，有灵丘苍鸾。
焦赣《易林》曰：温山松柏，常茂不落，鸾凤以庇，得其欢乐。
《东观汉记》曰：王阜为重泉令，鸾鸟集止学宫，阜使掾汝［《太平御览》九百十六作沙。］叠，为张雅乐，击声，鸟举足垂翼，应声而舞，止县庭，留十馀日乃去。
谢承《后汉书》曰：方储，家［《太平御览》九百十六作字。］圣羽，［○御览作明。］幼丧名［御览作父。］事母，母终，自负土成坟，种奇树千株，鸾鸟止其上，白兔游其下。
《决录注》曰：辛缮，字公文，治春秋谶纬，隐居华阴，光武徵不至，有大鸟高五尺，鸡头燕颔，蛇颈鱼尾，五色备举而多青，栖缮槐树，旬时不去，弘农太守以闻，诏问百寮，咸以为凤，太史令蔡衡对曰：凡象凤者有五，多赤色者凤，多青色者鸾，多黄色者鹓雏，多紫色者鸑鷟，多白色者鹄，今此鸟多青，乃鸾，非凤也，上善其言，三公闻之，咸逊位避，缮不起。
《典略》曰：鸾鸟者，神灵之精，其象五彩，鸡形，鸣中五音，肃肃雍雍，喜则舞以乐，常处幽闲，颂声作则至。
【诗】魏嵇叔夜赠秀才诗曰：双鸾匿景耀，戢翼太山崖，抗首嗽朝露，晞阳振羽仪，长鸣戏云里，时下息兰池。
魏王粲诗曰：联翩飞鸾鸟，独游无所因，毛羽照野草，哀鸣入青云，我尚假羽翼，飞睹尔形身，原乃春阳会，交颈遘殷勤。
宋范泰鸾鸟诗序曰：昔罽宾王结罝峻卯［《太平御览》九百十六作祁。］之山，获一鸾鸟，王甚爱之，欲其鸣而不致也，乃饰以金樊，飨以珍羞，对之愈戚，三年不鸣，其夫人曰：尝闻鸟见其类而后鸣，何不悬镜以映之，王从其意，鸾睹形悲鸣，哀响中霄，一奋而绝，嗟乎兹禽，何情之深，昔锺子破琴於百［按当作伯。］牙，匠石韬斤於郢人，盖悲妙赏之不存，慨神质於当年耳，矧乃一举而殒其身者哉，悲夫，乃为诗曰：神鸾栖高梧，爰翔霄汉际，轩翼飏轻风，清响中天厉，外患难预谋，高罗掩逸势，明镜悬高堂，顾影悲同契，一激九霄音，响流形已毙。
◇鸿
《毛诗》曰：鸿雁，美宣王也。
《周易》：初六，鸿渐于干，上九，鸿渐于陆，其羽可用为仪，吉。［鸿，水鸟也，適进之义，始於下而升，故以鸿喻仪可贵也。］
《礼记》曰：前有车骑，则载飞鸿，［取其飞有行列，举於旗首，以警众也。］
又，孟春之月，鸿雁来，［雁自南方来，将北反其居。］季秋之月，鸿雁来宾，［宾言客止来去。］
《左传》：卫献公诫孙文子宁惠子食，皆服而朝，日旰不召，［敕戒二子，欲共宴食，皆服朝衣待命也。］而射鸿於囿，二子从之，公不释皮弁而与之言，二子怒，如戚，［戚，孙子邑也。］
《尸子》曰：虎豹未成文，而有食牛之气，鸿鹄之鷇，羽翼未全，而有四海之心，贤者之生亦然，《管子》曰：桓公在位，管仲隰朋见，立有间，有二鸿飞过，桓公叹曰：仲父，今彼鸿有时而南，有时而北，四方无远，所欲至而至焉，惟有羽翼之故，是能通其意於天下乎，寡人之有仲父，犹飞鸿之有我［《太平御览》九百十六作羽。］翼也。
《庄子》曰：孔子见老子归，三日不谈，谓弟子曰：人如飞鸿者，吾必矰缴而射之，吾今见龙矣。
《韩诗外传》曰：齐使献鸿於楚，鸿渴，使者於道饮鸿而失之，使者至楚曰：臣欲亡去，为两使不通，欲绞颈而死，将以吾君贱士贵鸿也，楚王贤之，以为上客。
《史记》，陈胜叹曰：燕雀安知鸿鹄之志哉。
杨子《法言》曰：鸿飞冥冥，弋人何慕焉。
《博物志》曰：鸿鹄千岁者皆胎产。
【诗】宋颜延之归鸿诗曰：昧旦濡和风，霑露践朝晖，万有皆同奉，鸿雁独辞归，相鸣去涧汜，长引发江畿，曒洁登云侣，连绵千里飞，长怀河朔路，缅与湘汉违。
【赋】晋成公绥鸿雁赋曰：余尝游乎河泽之间，是时鸿雁应节而群至，望川以奔集，夫鸿渐著羽仪之叹，小雅作于飞之歌，斯乃古人所以假象兴物，有取其美也，余又奇其应气而知时，故作斯赋，辰火西流，秋风厉起，轩翥鼓翼，抗志万里，过云梦以娱游，投淮湘而中憩，昼顾眺以候远，夜警循而相卫。
梁沈约八咏，听晓鸿篇曰：听晓鸿，晓鸿度将旦，跨弱水之微澜，发成山之远岸，无东西之可辨，孰遐迩之能筭，秋蓬飞兮未极，塞草寒兮无容色，吴山高兮高难度，越水深兮深不测，羡明月之驰光，顾征禽之驶翼，夜绵绵而难晓，愁参差而盈臆，孤雁夜南飞，客泪夜霑衣，春鸿旦暮反，客子方未归。
【序】晋曹毗双鸿诗序曰：近东野见有养双鸿者，其仪甚美。又善鸣舞，虽志希青翠之游，身非己有，物之可感，良谓此也。
◇鹤
韵集曰：鹤，善鸣鸟也。
《周易》曰：鸣鹤在阴，其子和之。
《毛诗》曰：鹤鸣，诲宣王也，鹤鸣于九皋，声闻于天，［言身隐而名著也。］《左传》曰：狄人伐卫，卫懿公好鹤，鹤有乘轩者，将战，国人受甲者，皆曰使鹤，鹤实有禄位，余焉能战。
《易通卦验》曰：立夏清风至而鹤鸣。
《春秋说题辞》曰：鹤知夜半。
《韩诗外传》曰：晋平公游於河而乐，曰：安得贤士与之乐此也，舡人盖胥跪而对曰：夫珠出於江海，玉出於昆山，无足而至者，犹主君之好也，士有足而不至者，盖主君无好士之意耳，何患无士乎，公曰：吾食客门左千人，门右千人，朝食不足，夕收市赋，暮食不足，朝收市赋，吾可谓不好士乎，对曰：夫鸿鹄一举千里，所恃者六翮耳，背上之毛，腹下之毳，益一把，飞不为加高，损一把，飞不加下，今君之食客，门左门右各千人，亦有六翮在其中矣，将皆背上之毛，腹下之毳耶，［新序云，晋文公游西河，舟人固桑对也，说苑，赵简子游於河，舟人古桑对，凡三书皆同也。］
列子，詹何曰：闻先大夫之言，蒲且子之弓弱纤缴，垂［《太平御览》九百十六作乘。］风振之，连双鹤於青云之际，用心专，动手均也。
《墨子》曰：禽子问曰：多言有益乎，对曰：虾蟆日夜鸣，口乾而人不听之，鹤鸡时夜而鸣，天下振动，多言何益乎。
《庄子》曰：凫胫虽短，续之则忧，鹤胫虽长，断之则悲。
又曰：老子谓孔子曰：夫鹤不日浴而白，乌不日黔而黑。
《离骚》曰：缘鹄饰玉，后帝具飨，［后帝谓殷汤也，言伊尹始仕，缘烹鹄鸟之羹，脩饰玉鼎，以事殷汤，汤贤之，遂以为相也。］
《史记》曰：齐王使淳于髡献鹤於楚，出邑门，道飞其鹤，徒揭空笼以见楚王，曰：齐王使臣献鹤，过於水上，不忍鹤渴，出而饮之，飞去，吾欲绞颈而绝，恐人议吾君以鸟故，令士自杀，吾欲买而代之，是不信而欺吾王，欲赴他国，痛吾两主使不通，故来受罪，楚王曰：善，［说苑，魏文侯使舍人蔡无泽献鹤於齐，其事同之也。］
《神异经》曰：西海之外有鹤国，男女皆长寸，为人自然有礼，好经论跪拜，寿三百岁，人行如飞，日千里，百物不敢犯之，惟畏海鹄，鹄过吞之，亦寿三百岁，人在鹄腹中不死，而鹄一举千里，［张茂先曰：此陈章对桓公也。］
淮南八公相鹤经曰：鹤，阳鸟也，而游於阴，盖羽族之宗长，仙人之骐骥也。
《东观汉记》曰：章帝至岱宗，柴望毕，鹄三十从东南来，经祀坛上。
《竹林七贤论》曰：嵇绍入洛，或谓王戎曰：昨於稠人中始见嵇绍，昂昂然若野鹤之在鸡群。
《琴操》曰：商陵牧子，取妻五年无子，父兄将欲为改娶，妻闻，中夜惊起，倚户悲啸，牧子闻，援琴鼓之，痛恩爱之永离，因弹别鹤以舒愤，故曰别鹤操。
晋《八王故事》曰：陆机为成都王所诛，顾左右而叹曰：今日欲闻华亭鹤唳，不可复得，华亭吴国拳县郊外之野，机素游之所。
《陶侃传》曰：侃丁母艰，在墓下，忽有二客来吊，不哭而退，仪服鲜洁，知非常人，随而看之，但见双鹄飞而冲天。
《抱朴子》曰：周穆王南征，一军尽化，君子为猿为鹤，小人为虫为沙。
述异传曰：荀朅事母孝，好属文及道术，潜栖却粒，尝东游，憩江夏黄鹄楼上，望西南有物飘然，降自霄汉，俄顷已至，乃驾鹤之宾也，鹤止户侧，仙者就席，羽衣虹裳，宾已欢对，辞去，跨鹤腾云，眇然烟灭。
《异苑》曰：魏安釐王观翔鹄而乐之，曰：寡人得如鹄之飞，视天下如芥也，客有隐游者闻之，作木雕而献王，王曰：此有形无用者也，夫作无用之器，世之奸民也，召游欲加刑焉，游曰：大王知有用之用，未寤无用之用也，今臣请为大王翔之，乃取而骑焉，遂翻然飞去，莫知所之。
《世说》曰：僧支道林好鹤，时有遗其双鹤者，翅长欲飞，林意惜之，乃锻其翮，鹤轩翥不能复起，乃舒翼反头视之，如似懊惋，道林曰：既有凌霄之姿，何肯为人耳目玩乎，养令翮成，遂放飞去。
《风土记》曰：鸣鹤戒露，此鸟性警，至八月白露降，流於草上，滴滴有声，因即高鸣相警，移徙所宿处，虑有变害也。
◇白鹤
《汉书》：宣帝即位，尊孝武庙为代宗，所巡狩至郡国皆立庙，告祠代宗庙日，有白鹤集后庭。
崔颢［按当作焦赣。］《易林》曰：白鹤衔珠。
《吴越春秋》曰：吴王阖庐有女，王伐楚，与夫人及女会食蒸鱼，王尝半，女怨曰：王食我残鱼，辱我，不忍久生，乃自杀，阖庐痛之，葬於郡西昌门外，凿地为女坟，积土为山，文石为椁，金鼎玉杯，银樽珠襦之宝，皆以送女，乃舞白鹤於吴市，令万民随观之，遂使与鹄俱入墓门，因塞之以送死。
《列仙传》曰：王子乔见桓良曰：待我缑氏山头，至期，果乘白鹤住山巅，望之不得到。
《神仙传》曰：介象死，吴先帝思之，以象所住屋为庙，时时往祭之，有白鹤来，集坐上也。
《临海记》曰：郡西北有白鹤山，周回六十里，高三百丈，有泄水悬注，遥望如倒挂白鹤，因以为名，古老相传云，此山昔有晨飞鹄，入会稽雷门鼓中，於是雷门鼓鸣，洛阳闻之，孙恩时，斫此鼓，见白鹤飞出，翱翔入云，此后鼓无复远声，永嘉郡记曰：有洙沐溪，野青田九里中，有双白鹄，年年生子，长大便去，只恒馀父母一双在耳，精白可爱，多云神仙所养。
华峤《汉书》曰：崔琦作白鹤赋以讽梁冀，冀幽杀之。
《列仙传》曰：苏耽去后，忽有白鹤十数只，夜集郡东门楼上，一只口画作书字，言曰：是城郭，人民非，三百甲子当复归，咸谓是躭。
《续搜神记》曰：辽东城门有华表柱，忽有一白鹤集，徘徊空中，言曰：有鸟有鸟丁令威，去家千岁今来归，城郭如故人民非，何不学仙去，空伴冢累累，遂上冲天。
◇黄鹄
《离骚》曰：黄鹄之举兮，知山川之纡曲，再举兮知天地之圜方。
《战国策》曰：庄辛谓楚襄王曰：黄鹄游於江海，俯喙鰋鲤，仰断菱藕，奋其六翮，自以为无患，与人无事，不知夫射者大脩弧矢，治矰缴，将加己百仞之上，故昼游江湖，夕调鼎俎。
《韩诗外传》曰：田饶事鲁哀公而不见察，谓哀公曰：夫鸡有五德，犹曰瀹而食之者，以其所从来近也，夫黄鹄一举千里，止君园池，喙君稻粱，君犹贵之，以其所从来远也，故臣将去君，黄鹄举矣。
《汉书》曰：黄鹄下建章宫大液池中，公卿上寿，赐诸侯王列侯宗室金钱也。
《列女传》曰：鲁陶门女者，少寡养姑，纺绩为产，鲁人欲求之，女乃歌曰：黄鹄早寡，七年不双，宛胫［《太平御览》九百十六作颈。］独宿，不与众同，飞鸟尚然，况於贞良，鲁人闻之，遂不复求。
《古今注》曰：汉惠帝五年七月，黄鹄二，集萧池。
◇玄鹄
《瑞应图》曰：玄鹄者，王者知音乐之节则至。
又曰：黄帝习乐昆仑，以舞众神，玄鹄六翔其右。
《韩子》曰：师涓鼓新声，平公问师旷，此何声也，曰：清商，公曰：最悲乎，师旷曰：不如清徵，公曰：可得闻乎，旷曰：古之得听清徵者，皆有德义之君，公曰：得试之乎，旷不得已，援琴一奏，有玄鹤二八，道南方来，集於郭门之扈，再奏而列，三奏延胫［《太平御览》九百十六作颈。］而鸣，舒翼而舞，音中宫商，公大悦，提觞起焉，为师旷寿，其后大旱。
《离骚》曰：煎鸿鸧［鸧，〈雀鸟〉也。］
《淮南子》曰：凤皇曾逝万仞之上，鸿鹄苍鹤，莫不惮焉。
《南越志》曰：开宁县多晨鹄，［晨居也。］
【诗】古诗曰：飞来白鹤，从西北来，十五十五，逻迾成行，妻卒被病，不能相随，五里一反顾，六里一徘徊，吾欲衔汝去，口噤不能开，吾欲负汝去，毛羽日摧颓。
魏陈王曹植诗曰：双鹄俱遨游，相失东海傍，雄飞窜北朔，雌惊赴南湘，弃我交颈欢，离别各异方，不惜万里道，但恐天网张。
魏何晏诗曰：双鹤比翼游，群飞戏太清，常恐天网罗，忧祸一旦并，岂若集五湖，顺流椄浮萍，逍遥放志意，何为怵惕惊。
晋阮籍诗曰：鸿鹄相随去，飞飞適荒裔，双翮凌长风，须臾万里逝，朝餐琅玕实，夕宿西山际，抗身青云中，网罗孰能制。
梁简文帝咏洲闻独鹤诗曰：远雾且氛氲，单飞才可分，孤惊宿屿浦，羁泪下江濆，意惑东西水，心迷四面云，谁知独辛苦，江上念离群。
梁江洪和新浦侯咏鹤诗曰：闲园有孤鹤，摧藏信可怜，宁望春皋下，刷羽玩花钿，何时秋海上，照影弄长川，晓鸣动遥怨，夕唳感孀眠，哀咽芳林君，悯默华池边，犹冀凌云志，万里共翩翩。
梁吴均咏鹤诗曰：本自乘轩者，为君阶下禽，槯藏多好儿，清唳有奇音，稻粱惠以重，华池遇亦深，怀恩未忍去，非无江海心。
陈刘那赋得独鹤凌云去诗曰：孤鸣思沧海，矫翮避虞机，怨别凄琴曲，凌风散舞衣，五里虽回顾，千年会欲归，寄语雷门鼓，无复一双飞。
陈阮卓赋得黄鹄一远别诗，霜风秋月映楼明，寡鹤偏栖中夜惊，月下徘徊顾别影，风前凄断送离声，离声一去断还续，别响时来疏复促，聊看远客赠绫纹，弥怨闲宵雅琴曲，恒思昔日稻粱恩，理翮整翰上君轩，独舞轻飞向吴市，孤鸣清唳出雷门，王子吹笙忽相值，自觉飘飘云里驶，一举千里未能归，唯有田饶解深意。
【赋】魏王粲白鹤赋曰：白翎禀灵龟之脩寿，资仪凤之纯精，接王乔於汤谷，驾赤松於扶桑，餐灵岳之琼蕊，吸云表之露浆。
魏陈王曹植白鹤赋曰：嗟皓丽之素鸟，含奇气之淑祥，薄幽林以屏处，荫重景之馀光，狭单巢於弱条，惧冲风之难当，承邂逅之侥倖，得接翼於鸾皇，同毛衣之气类，信休息而同行，伤本规之违忤，怅离群而独处，恒窜伏以穷栖，独哀鸣而戢羽，冀大纲之解结，得奋翅而远游，聆雅琴之清均，记六翮之末流。
晋桓玄鹤赋曰：惟兹禽之受命，谅诞生於悠邈，擢高距以自抗，延脩颈以轩瞩，分赪玄以发藻，通太素其如玉，纵眇飏於云裔，岂四海之难局，练妙气以遒化，孰百年之易促，税云驾於三山，抃鸾皇於昆岳。
宋临川康王鹤赋曰：其状也，绀络颈而成饰，赪点首以表仪，羽凝素而雪映，尾舒玄而参差，趾象虬以振步，形亚凤以擅奇。
宋鲍昭舞鹤赋曰：散幽经以验物，伟胎化之仙禽，指蓬壶而翻翰，望昆阆而扬音，匝日域以回鹜，穷天步而高寻，践神区其既远，积灵祀而方多，精含丹而星曜，顶凝紫而烟华，叠霜毛而弄影，振玉羽而临霞，朝戏於芝田，夕饮乎瑶池，厌江海而游泽，掩云罗而见羁，唳清响於丹墀，舞飞容於金阁，始连轩以凤跄，终宛转而龙跃，蹢躅徘徊，振迅腾摧，惊身蓬集，矫翅雪飞，将兴中止，若往而归，虽邯郸其敢伦，岂阳阿之能拟，入卫国而乘轩，出吴都而倾市，守驯养於千龄，结长悲於万里。
梁沈约八咏，闻夜鹤篇曰：闻夜鹤，夜鹤叫南池，对此孤明月，临风振羽仪，伊吾人之菲薄，无赋命之天爵，愍海上之惊凫，伤云间之离鹤，离鹤昔未离，近发天北垂，忽值疾风起，蹔下昆明池，欲栖不可住，欲去飞已疲，势逐疾风举，求温向衡楚，复值南飞鸿，参差共成侣，海上多云雾，苍茫失洲屿，自此别故群，独向潇湘渚，故群不离散，相依江海畔，夜止羽相切，昼飞影相乱，刷羽共浮沉，湛澹汎清阴，既不经离别，安知慕侣心，九冬负霜雪，六翮非所任，且养凌云翅，俯仰弄清音。
【赞】周庾信鹤赞曰：九皋遥集，三山迥归，华亭别唳，洛浦仙飞，不防离缴，先遭合围，笼摧月羽，弋碎霜衣，塞传馀号，关承旧名，南游湘水，东入辽城，云飞欲舞，露落先鸣，六翮摧折，九关严闭，相顾哀鸣，肝心断绝，松上长悲，琴中永别。
【文】晋湛方生吊鹤文曰：余以玄冬脩夜，忽闻阶前有孤鹤鸣，溯寒风而清叫，感凄气而增悲，属听未终，余有感焉，乃为文以吊之，惟海嵎之奇鸟，资秀气以诞生，拟鸾皇而比翼，超羽族而独灵，濯冰霜之素质，飏九皋之奇声，喙荒庭之遗粒，漱绝涧之馀清，望云舒而息翮，仰朝霞而晨征，辍王子之灵辔，絷虞人之长缨，辞丹穴之神友，与鸡鹜而同庭，轩天衢而奔想，顾樊笼而心惊，独中宵而增思，负清霜而夜鸣，资冲天之俊翮，曾不殊於鸟雀，禀棂寿之脩期，忽同彫於秋薄，匪一物之足悲，伤有理而横落。
【书】晋钮滔母与从弟孝徵书曰：省尔讥我以养鹄，乃戒以卫懿灭毙之祸，斯言惑矣，吾未之取，彼卫懿之好，民无役车之载，鹄有乘轩之饰，祸败之由，由乎失所，若乃开圃即於灵囿，沃池矩乎神沼，文鱼跃於白水，素鸟翔乎神州，岂非周文之德，大雅所脩哉，夫嘉肴旨酒，非不美也，夏禹盛以陶豆，殷纣贮以玉杯，而此圣以兴，彼愚以灭，盖置之失所，如其无失，来难可施乎。
【序】晋湛方生羁鹤吟序曰：邻人王氏，有养鹄者，摧翮虞人之手，心悲志丧，后三年，羽翮既生，翻然高逝，有感余怀，乃为之吟。
宋范晔诗序曰：客有寄余双鹄者，其一扬翰皎洁，响逸九皋，其一翅折志衰，自视缺然，余因叹玩之，遂为之诗。
◇雉
《尔雅》曰：鸕，诸雉，［今雉也。］鷩雉，［长尾，走且鸣。］鹞雉，［青质五采。］鸣［尔雅释鸟作鳪。］雉，［黄色，鸣自呼。］鷩雉，［似山鸡而小。］
《春秋运斗枢》曰：玑星散为雉。
《山海经》曰：小华之山，其鸟多赤鷩，可以御火，［鷩雉中。］孟山鸟多白雉。
《易》曰：离为雉，［取其有文章。］
《尚书》曰：日月星辰，山龙华虫，［华虫，鷩雉也，五色故谓之华虫。］
《尚书大传》曰：武丁祭成汤，有雉飞鼎耳而雊，问诸祖己，曰：雉者野鸟也，不当升鼎，升鼎者，欲为用也，远方将有来朝者乎，武丁思先王之道，辫发重译至者六国。
《礼记》：月令曰：孟冬，雉入大水为蜃。
《周官》曰：巾车，掌王后之五辂，重翟锡面，［重翟，翟雉之扇。］
仪礼曰：士相见之礼，贽用雉，［取其耿介。］
《毛诗》曰：有鷕雉鸣。
《左传》曰：贾大夫［贾国大夫。］娶妻而美，不言不笑，御以如皋，射雉获之，其妻忽言而笑。
又曰：叔孙豹奔齐，庚宗妇人献以雉，问其姓，曰：予子长矣，能奉雉而从我矣。
又曰：郯子云，五雉为五工正，［五雉见尔雅。］
《论语》曰：山梁雌雉，时哉时哉，子路拱之，三嗅而作。
尹《文子》曰：楚人握山雉者，路人问何鸟也，欺之曰：凤皇也，路人曰：我闻凤皇，今始见矣，汝贩之乎，请买，千金弗与，请加倍，乃与之，方欲献楚王，经宿死，路人不遑惜其金，惟恨不得献王，王闻之，感其欲献己，召厚赐之，过买鸟之金十倍。
《庄子》曰：泽雉十步一啄，百步一饮，不期畜乎樊中。
《列异传》曰：秦穆公时，陈仓人掘地得物，若羊非羊，若猪非猪，牵以献穆公，道逢二童子，童子曰：此名为媪，常在地食死人脑，若欲杀之，以柏插其首，媪复曰：彼二童，名为陈宝，得雄者王，得雌者霸，陈仓人舍媪，逐二童子，童子化为雉，飞入乎林，陈仓人告穆公，穆公发徒大猎，果得雌。又化为石，置之汧渭之间，至文公，为立祠，名陈宝，雄飞南集，今南阳雉县，其地也，秦欲表其符，故以名县，每陈仓祠时，有赤光长十馀丈，从雉县来，入陈仓祠中，有声如雄雌，［《太平御览》九百十七作雉。］
《洪范五行传》曰：正月雷微而雉雊，雷通气也。
杨雄琴清英曰：雉朝飞操者，卫女傅母之所作也，卫侯女嫁於齐太子，中道闻太子死，问傅母曰：何如，傅母曰：且往当丧，丧毕不肯归，终之以死，傅母悔之，取女所自操琴，於冢上鼓之，忽二雉俱出墓中，傅母抚雉曰：女果为雉耶，言未毕，俱飞而起，忽然不见，傅母悲痛，援琴作操，故曰雉朝飞。
《琴操》曰：齐独沐子，年七十无妻，朝出，见飞雉雌雄相随，感之，抚琴而歌曰：雉朝飞，鸣相和，雄雌群游於山河。
《汉武帝故事》曰：上幸梁父，祠地主，上亲拜庶羞，以远方奇禽异兽，及白雉白乌之属，其日山上有白云。又呼万岁者。
《东观汉记》曰：鲁恭为中牟令，蝗虫不入县界，河南尹遣郡掾肥亲验之，坐树下，雉过止恭侧，旁有小儿，亲曰：何不击之，儿言雉将雏，可怜，亲叹其三异。
魏书曰：太祖才力绝人，於南皮，一日射雉，获六十三头。
《魏志》曰：侍中辛毗，从文帝射雉，帝曰：乐哉，毗曰：於陛下甚乐，於群下甚苦，帝默然，为之希出。
《吴志》曰：孙休锐意於典籍，欲毕览百家之言，大好射雉，春秋之间，常晨出夜还，惟此时舍书。
《江表传》曰：孙权数射雉，潘濬谏权，权曰：时时蹔出耳，不复如往日也，濬曰：天下未定，万机务多，射雉非急，弦绝括破，皆能为害，濬乃手自撤坏雉翳，权由是遂绝不复射雉，枹朴子曰：白雉有种，南越尤多，按地域图，今之九德，则古之越裳也，盖白雉之所出，周成王所以为瑞者，贵其所自来之远，明其德化所被之广，非谓此为奇也。
晋成康［《太平御览》六百九十四作咸宁。］起居注曰：大医司马程据，上雉头裘，诏於殿前烧之。
《博物志》曰：翟雉长尾，雨雪惜其尾，栖高树杪，不敢下食，往往饿死。
萧广济《孝子传》曰：萧芝至孝，除尚书郎，有雉数十头，饮啄宿止，当上直，送至歧路，下直入门，飞鸣车侧。
宋略，孝武帝尝出射雉，值雨，侍中沈怀文谏曰：非止千乘失容，亦乃圣躬栉沐。
【诗】宋鲍昭诗曰：雉朝飞，振羽翼，专场侠两雌，恃强力，媒已惊，翳已逼，黄间潜彀卢矢直，刎绣颈，碎锦臆，绝命君前无怨色。
梁简文帝雉朝飞诗曰：晨光照夌畿，平野度春晖，避鹰时耸角，妒垄或斜飞，少年从远役，有恨意多违，不如随游荡，罗袂拂臣衣。
陈萧有射雉诗曰：二月春翚动，曹王侠妒媒，插翳依花合，芟场向野开，隔田闻雉近，横溪见影来，弦明青压碎，箭落锦衣摧，今日如皋路，能将巧笑回。
【赋】晋王叔之翟雉赋曰：余在荆楚，见人有养雉翟二鸟者，慨然感之，而为赋之，含野气於人涂，信多惧而少嘉，雉见质而不陋，翟表文而弗华，映寒条之始绿，发冬秀之馀葩。
晋傅纯雉赋曰：览飞禽之可贵，伟翔雉之嘉形，应炎离之诞育，包造化之淳精，鲜光皎粲，丽采繁盈，首同晖於昊天，垂玄景之绿青，体等耀於方彩，敷五色之华英。
晋傅玄雉赋曰：禀炎离之正气，应朱火之祯祥，播五彩之繁缛，被华文而成章，冠列角之盛仪，翘从风而飘扬，履严距之武节，超鸾跱而凤翔，感天和而贻瑞，进据鼎而祚商，乐周道之方隆，敷皓质於越裳。
晋孙楚翟赋曰：体冲和之淑质，饰羽仪於茂林，斑五色之文章，扬曒曒之清音，设密网於岩阿，飞轻激之云浮，上无逃而弗获，下无隐而不搜，遂戢翼以就养，随笼栖而言归，恒逍遥於阶庭，荫朝阳之盛晖。
【表】宋孝武帝在藩上白雉表曰：白体表素彩仪，禀识自扰，陶气仁风，练色淳露，不蕲一饮之逸，不资三逸之勤。
【启】周庾信谢赵王赉雉启曰：夏翟秋飞，江翚春涧，中牟县之客，遂得坐观，贾大夫之妻，已应含笑，仰费中厨，来供下客，山川道远，口腹知恩。
◇鹖
《说文》曰：鹖似雉，出上党。
月令曰：大雪之日，鹖鸟不鸣。
《列子》曰：黄帝与炎帝战，以雕鹖为旗帜。
《汉书》曰：京兆尹张敞舍，鹖雀飞集，丞相霸以为神雀，欲以上闻，敞劾奏之，霸大惭。
续《汉书》：舆服志曰：虎贲武骑，皆鹖冠，以其斗死乃止，故赵武灵王以表武士焉。
【赋】魏陈王曹植鹖赋曰：鹖之为禽猛气，其斗，终无胜负，期於必死，遂赋之焉，美遐圻之伟鸟，生太行之岩阻，体贞刚之烈性，亮金德之所辅，戴毛角之双立，扬玄黄之劲羽，甘沈殒而重辱，有节侠之仪矩，降居檀泽，高处保岑，游不同岭，栖必异林，若有翻雄骇逝，孤雌惊翔，则长鸣挑敌，鼓翼专场，逾高越壑，双战只僵，阶侍斯珥，俯曜文墀，成武官之首饰，增庭燎之高晖。
魏王粲鹖赋曰：惟兹鹖之为鸟，信才勇而劲武，服乾刚之正气，被淳駹之质羽，愬晨风以群鸣，震声发乎外宇，厉廉风与猛节，超群类而莫与，惟膏薰之焚销，固自古之所咨，逢虞人而见获，遂囚执乎緤累，赖有司之图功，不开小而漏微，令薄躯以免害，从孔鹤於园湄。
【赞】晋郭璞鹖赞曰：鹖之为鸟，同群相为，畴类被侵，虽死不避，毛饰武士，兼厉以义。


隐逸上
◇隐逸上
《周易》曰：遯世无闷。
又曰：天地闭，贤人隐。
又曰：不事王侯，高尚其事。
又曰：贲于丘园，束帛戋戋，《礼记》曰：儒有上不臣天子，下不事诸侯。
又曰：季春之月，聘名士，礼贤者。
《论语》曰：逸民，伯夷叔齐虞仲夷逸朱张柳下惠少连。
《庄子》曰：古之所谓隐士者，非伏其身而不见也，非闭其言而不出也，非藏其知而不发也，时命大谬也。
又曰：刻意尚行，离世异俗，此山谷之士，避世之人也，就薮泽，处间旷，钓鱼闲处，无为而已矣，此江海之士，避世之人也，闲暇之所好也。
嵇康《高士传》曰：广成子在崆峒之上，黄帝问曰：吾欲取天地之精，以养万物，为之奈何，广成子蹶然而起曰：至道之精，窈窈冥冥，无视无听，抱神以静，我守其一，以处其和，故千二百岁而形未尝衰，得吾道者，上为皇，下为王，失吾道者，上见光，而下为土，吾将去汝，入无穷之门，游无极之野，与日月参光，与天地为常。
又曰：黄帝将见大隗于具茨之山，方明为御，昌宇参乘，黄帝曰：［本句上有脱文。］异哉，请问天下，小童曰：予少游六合之外，適有瞀病，有长者教予，乘日之车，游於襄城之野，今病少损，将复六合之外，为天下者，予奚事焉，夫为天下，亦奚异牧马哉，去其害马而已，黄帝再拜，称天师而还。
又曰：善卷者，舜以天下让之，卷曰：予立宇宙之中，冬衣皮毛，夏衣絺葛，日出而作，日入而息，逍遥天地之间，何以为天下哉，遂入深山，莫知其所终。
又曰：石户之农，不知何许人，与舜为友，舜以天下让之，石户夫负妻携子以入海，终身不返。
又曰：伯成子高者，唐虞之时为诸侯，至禹，去而耕，禹往趋而问之，子高曰：昔尧治天下，至公无私，不赏而民劝，不罚而民畏，今子赏而不劝，罚而不威，德自此衰，刑自此作，夫子盍行乎，无落吾事，俋俋乎耕而不顾。
又曰：鲁连好奇伟倜傥，尝游赵，难新垣衍以秦为帝，秦军为却，平原君欲封连，连三辞，平原君乃以千金为连寿，连笑曰：所贵於天下之士者，为人排患释难也，即有取之，是商贾之事尔，及燕将守辽［史记八十三鲁仲连传作聊。］城，田单攻之不能下，连乃为书射城中，遗燕将，燕将见书，泣三日，乃自杀，城降，田单欲爵连，连曰：吾与於富贵而诎於人，宁贫贱轻世而肆意。
又曰：闾丘先生，齐宣王猎於社山，社山父老十三人，相与劳王，王赐父老不租，先生独不谢，曰：原得寿得富得贵，夫选良吏，平法度，则臣得寿矣，振之以时，则臣得富矣，令少敬长，则臣得贵矣。
又曰：田生菅床茅屋，不肯仕宦，惠帝亲自往，不出屋。
又曰：郑仲虞不仕汉朝，章帝自往，终不肯起，曰：陛下何惜不为上世君，令臣得为偃息之民，天子以尚书禄终其身，世号白衣尚书。
又曰：韩福者，以行义脩絜，汉昭帝时，以德行徵，病不进，元凤元年，诏赐帛五十匹，遣长吏时以存问，常以八月赐羊酒，不幸死者，赐複衾一，祠以中牢，自是至今为徵士之故事，福终身不仕，卒于家。
又曰：班嗣世在京师，家有赐书，内足於财，父党杨子云以下，莫不造门，桓君山从借庄子，嗣报曰：今吾子闻仁义之羁绊，系声名之缰锁，伏孔氏之轨躅，驰颜闵之极艺，何以大道为自眩也，昔有学步邯郸者，匍匐而归耳，其行己持论如此，遂终于家。
又曰：尚长，字子平，禽庆，字子夏，二人相善，庆隐避不仕王莽，长通易老子，安贫乐道，好事者更馈遗，辄受之，自足还馀，如有不取也，举措必於中和，司空王邑，辟之连年，乃欲荐之於莽，固辞乃止，遂求退，读易至损益卦，喟然叹曰：吾知富贵不如贫贱，未知存何如亡尔，为子嫁娶毕，敕家事断之，勿复相关，当如我死矣，是后肆意，与同好游五岳名山，遂不知所在。
又曰：巢父，尧时隐人，年老，以树为巢，而寝其上，故人号为巢父，尧之让许由也，由以告巢父，巢父曰：汝何不隐汝形，藏汝光，非吾友也，乃击其膺而下之，许由怅然不自得，乃遇清泠之水，洗其耳，拭其目，曰：乡者闻言，负吾友，遂去，终身不相见。
又曰：许由，字武仲，尧舜皆师之，与齧缺论尧而去，隐乎沛泽之中，尧舜乃致天下而让焉，曰：十日并出，而爝火不息，其光也不亦难乎，夫子为天子，则天下治，我由尸之，吾自视缺然，许由曰：吾将为名乎，名者实之宾，吾将为宾乎，乃去，宿於逆旅之家，旦而遗其皮冠，巢父闻由为尧所让，以为汙，乃临池水而洗其耳，池主怒曰：何以汙我水，由乃退而遯耕於中岳，颍水之阳，箕山之下。
又曰：壤父者，尧时人，年五十而击壤於道中，观者曰：大哉帝之德也，壤父曰：吾日出而作，日入而息，凿井而饮，耕地而食，帝何德於我哉。
又曰：子支伯者，舜以天下让支伯，支伯曰：予適有幽忧之病，方且治之，未暇治天下也，遂不知所之。
又曰：被裘公者，吴人也，延陵季子出游，见道中遗金，顾而睹之，谓公曰：取彼金，公投镳瞋目，拂手而言曰：何子居之高，视之卑，吾被裘而负薪，岂取遗金者哉，季子大惊，既谢而问其姓名，曰：吾子皮相之士，何足语姓名哉。
又曰：段干木者，治清节，游西河，守道不仕，魏文侯就造其门，干木逾墙而避之，文侯以客礼，出过其庐则式，其仆问之，文侯曰：干木不趣势，隐处穷巷，声驰千里，敢勿式乎，文侯所以名过齐桓公者，能尊段干木，敬卜子夏，友田子方也。
又曰：庄周少学老子，梁惠王时，为蒙县漆园吏，以卑贱，不肯仕，楚威王以百金聘周，周方钓於濮水之上，曰：楚有龟，死三千岁矣，今巾笥而藏之於庙堂之上，此龟宁生而掉尾涂中耳，子往矣，吾方掉尾於涂中，后齐宣王又以千金之币，迎周为相，周曰：子不见郊祭之牺牛乎，衣以文绣，食以刍菽，及其牵入太庙，欲为孤豚，其可得乎，遂终身不仕。
《续晋阳秋》曰：谢敷隐居会稽山，初月犯少微星，一名处士星，时戴逵名重於敷，时人忧之，俄而敷死，故会稽士人嘲吴人云，吴中高士，求死不得。
《世说》曰：郄超每闻欲高尚隐退者，辄为办百万资，并为造立居宇，在剡，为戴公起宅甚精，戴始往居，与所亲书曰：近在剡，如入官舍。又为傅约亦办百万，傅隐事差互，故不果述。
又曰：支道林因人就深公买印山，深公曰：未闻巢由买山而隐。
袁淑真隐传曰：鬼谷先生，不知何许人也，隐居韬智，居鬼谷山，因以为称，苏秦张仪师之，遂立功名，先生遗书责之曰：若二君岂不见河边之树乎，仆御折其枝，波浪荡其根，上无径尺之阴，身被数千之痕，此木岂与天地有仇怨，所居然也，子不见嵩岱之松柏，华霍之檀桐乎，上枝干於青云，下根通於三泉，千秋万岁，不受斧斤之患，此木岂与天地有骨肉哉，盖所居然也。
又曰：鹖冠子，或曰楚人，隐居幽山，衣敝履空，以鹖为冠，莫测其名，因服成号，著书言道家，冯谖常师事之，后显於赵，鹖冠子惧其荐己也，乃与谖绝。
【诗】魏阮瑀诗曰：四晧潜南岳，老莱窜河滨，颜回乐陋巷，许由安贱贫，伯夷饿首阳，天下归其仁，何患处贫苦，但当守明真。
晋张华招隐诗曰：隐士讬山林，遁世以保真，连惠亮未遇，雄才屈不申。
又诗曰：栖迟四野外，陆沉背当时，循名奄不著，藏器待无期，羲和策六龙，弭节越崦嵫，盛年俯仰过，忽若振轻丝。
晋张载招隐诗曰：出处虽殊涂，居然有轻易，山林有悔吝，人间实多累，鹓雏翔穹冥，蒲且不能视，鹳鹭遵皋渚，数为矰所系，隐显虽在心，彼我共一地，不见巫山火，芝艾岂相离，去来捐时俗，超然辞世伪，得意在丘中，安事愚与智。
晋张协诗曰：结宇穷岚曲，耦耕幽薮阴，荒庭寂以闲，山岫峭且深，凄风起东谷，有弇兴南岑，虽无箕毕期，肤寸自成霖，泽雉登垄雊，寒猿拥条吟，溪壑无人迹，荒楚郁萧森，投禾脩岸垂，时闻樵采音，重棋可拟志，回渊可比心，养真尚无为，道胜贵陆沉，游思竹素园，寄辞翰墨林。
晋左思招隐诗曰：杖策招隐士，荒涂横古今，岩穴无结构，丘中有鸣琴，白雪傍阴岗，丹葩耀阳林，非必丝与竹，山水有清音，何事待啸歌，灌木自悲吟。
又招隐诗曰：经始东山庐，果下自成榛，前有寒泉井，聊可莹心神。
晋陆机招隐诗曰：驾言寻飞遁，山路郁盘桓，芳兰振蕙叶，玉泉涌微澜，嘉卉献时服，灵术进朝餐，朝采南涧т，夕息西山足，轻条象云构，密叶成翠屋，结风伫兰林，回芳薄秀木。
又诗曰：寻山求逸民，穹谷幽且遐，清泉荡玉渚，文鱼跃中波。
晋闾丘冲招隐诗曰：大道旷且夷，蹊路安足寻，经世有险易，隐显自存心，嗟哉岩岫士，归来从所钦。
晋王康琚招隐诗曰：登山招隐士，褰裳蹑遗踪，华条当圜室，翠叶代绮窗。
晋辛旷赠皇甫谧诗曰：颙颙朝士，亦孔其依，莫不迟想，载渴载饥，我弓我旄，礼亦无违，企望高冈，来仪来归，其晖伊何，与帝同心，明明天子，如日之临，临照四方，探赜幽深，山无逸民，水无潜龙，爰彼九皋，克量德音，茂哉先生，皇实是钦。
宋谢灵运越岭行溪诗曰：猿鸣诚知曙，幽谷光未显，岩下云方合，花上露犹泫，逶迤傍嵔〈山奥〉，迢遰陟陉岘，蘋萍泛深沉，蒲菰冒清浅，企石挹飞泉，攀林摘叶卷，想见山阿人，萝薜若在眼。
梁武帝逸民诗曰：如垅生木，木有异心，如林鸣鸟，鸟有殊音，如江游鱼，鱼有浮沉，岩岩山高，湛湛水深，事迹易见，理相难寻。
梁刘孝标始居山营室诗曰：自昔厌喧嚣，执志好栖息，啸歌弃城市，归来事耕织，凿户闚嶕峣，开轩望崭崱，激水檐前溜，脩竹堂阴植，香风鸣紫湋，高梧巢绿翼，泉脉洞沓沓，流波下不极，仿佛玉山隈，响像瑶池侧，夜诵神仙记，旦吸云霞色，将驭六龙舆，行从三鸟食，谁与金门士，抚心论焜臆。
梁范云答句曲先生诗曰：终朝吐祥雾，薄晚孕奇烟，洞涧生芝草，重崖出醴泉，中有怀真士，被褐守冲玄，石户栖十秘，金坛谒九仙，乘鹓方履汉，辔鹤上腾天。
梁吴筠诗曰：山际见来烟，竹中窥落日，鸟向檐上飞，云从窗里出。
又诗曰：绿竹可充食，女萝可代裙，山中自有宅，桂树笼青云。
又诗曰：具区穷地险，稽山万里馀，奈何梁隐士，一去无还书。
梁任昉答刘居士诗曰：君子之道，亦有其四，高行绝俗，盛德出类，才同文锦，学非书肆，望之可阶，即之难至，辍精天理，躔象少微，人与俗异，道与人违，庭飞熠燿，室满伊威，行无辙迹，理绝心机。
又答何徵君诗曰：散诞羁鞿外，拘束名教里，得性千乘同，山林无朝市，勿以耕蚕贵，空笑易农仕，宿昔仰高山，超然绝尘轨，倾［原脱，据冯校本补。］壶已等药，命管亦齐□，无为叹独游，若终方同止。
又赠徐徵君诗曰：促生悲永路，早交伤晚别，自我隔容徽，於焉徂岁月，情非山河阻，意似河湖悦，东皋有儒素，杳与荣名绝，曾是违赏心，曷用箴余缺，眇焉追平生，尘书废不阅，信此伊能已，怀抱岂暂辍，何以表相思，贞松擅严节。
梁庾肩吾赠周处士诗曰：九丹开石室，三径没荒林，仙人翻可见，隐士更难寻，篱下黄花菊，丘中白雪琴，方欣松叶酒，自和游山吟。
又寻周处士弘让诗曰：试遂赤松游，披林对一丘，梨红大谷晚，桂白小山秋，石镜菱花发，桐门琴曲愁，泉飞疑度雨，云积似重楼，王孙若不去，山中定可留。
又赋得嵇叔夜诗曰：山林重明灭，风月临嚣尘，著书惟隐士，谈玄止谷神，雁重翻伤性，蚕寒更养身，广陵馀故曲，山阳有旧邻，俗俭宁妨患，才多反累身，寄言山吏部，无以助庖人。
周明帝赠韦居士诗曰：六爻贞遁世，三辰少光微，颍阳去犹远，沧洲遂不归，风动秋兰佩，香飘莲叶衣，坐石窥仙洞，乘槎下钓矶，岭松千仞直，岩泉百丈飞，傥能同四隐，来参余万机。
周王襃赠周处士诗曰：我行无岁月，征马屡盘桓，崤曲三危阻，关重九折难，犹持汉节使，尚服楚臣冠，巢禽疑上幕，惊羽畏虚弹，飞蓬去不已，客思渐无端，壮志与时歇，生年随事阑，百龄悲促命，数刻念馀欢，云生陇坻黑，桑疏蓟北寒，鸟道无蹊径，清溪有波澜，思君化羽翮，要我铸金丹。
又和赵王隐士诗曰：凫鹄均长短，雕鷃共逍遥，清襟蕴秀气，虚席满风飚，断弦唯续葛，独酌止倾瓢，菖蒲九重节，桑薪七过烧。
周庾信奉和赵王隐士诗曰：洛阳徵五隐，东都别二贤，云气浮函谷，星光集颍川，灞陵采樵路，成都卖卜钱，鹿裘披稍裂，藜床坐欲穿，阮籍唯长啸，嵇康讶一弦，涧险无平石，山深足细泉，低松犹百丈，少鹤已千年，野鸟繁弦啭，山花焰火然，虽无亭长识，终见野人船。
又穷秋寄隐士诗曰：王倪逢齧缺，桀溺遇长沮，藜床负日卧，麦陇带经锄，自然曲木几，无名科斗书，聚花聊饲雀，穿池试养鱼，小村治涩路，低田补坏渠，秋水牵沙落，寒藤抱树疏，空枉平原骑，来过仲蔚庐。
陈周弘正还草堂寻处士弟诗曰：四时易荏苒，百龄倏将半，故老多零落，山僧尽凋散，宿树倒为查，旧水侵成岸，幽寻属令弟，依然归旧馆，感物自多伤，况乃春湋乱。
陈周弘让无名诗曰：行行访名岳，处处必留连，遂至一岩里，灌木上参天，忽见茅茨屋，暧暧有人烟，一士开门出，一士呼我前，相看不道姓，焉知隐与仙。
陈伏知道赋得招隐诗曰：招隐访仙楹，丘中琴正鸣，桂丛侵石路，桃花隔世情，薄暮安车近，林喧山鸟惊。
陈正见赋得落落穷巷士诗曰：杨云不邀名，原宪本遗荣，草长三径合，花发四邻明，尘随幽巷静，啸逐远风清，门外无车辙，自可绝公卿。
隋江总夏日还山庭诗曰：独於幽栖地，山庭暗女萝，涧渍长低筱，池开半卷荷，野花朝暝落，盘根岁月多，停樽无赏慰，狎鸟自经过。
又春夜山庭诗曰：春夜芳时晚，幽庭野气深，山疑刻削意，树接纵横阴，户对忘忧草，池惊旅浴禽，樽中良得性，物外知余心。
隋王由礼赋得岩穴无结搆诗曰：岩间无结构，谷处极幽寻，叶落秋巢迫，云生石路深，早梅香野径，清涧响丘琴，独有栖迟客，留连芳杜心。
【赋】后汉张衡归田赋曰：游都邑以永久，无明略以佐时，徒临川以羡鱼，俟河清乎未期，感蔡子之慷慨，从唐生以决疑，谅天道之微昧，追渔父以同嬉，於是仲春令月，时和气清，原隰郁茂，百草滋荣，王睢鼓翼，仓庚哀鸣，交颈颉〈亢鸟〉，关关嘤嘤，於焉逍遥，聊以娱情，于时曜灵俄景，继以望舒，极盘游之至乐，虽日夕以忘劬，感老氏之遗诫，且回驾乎蓬庐，弹五弦之妙指，咏周孔之图书，挥翰墨以奋藻，陈三皇之轨模，苟纵心於域外，焉知荣辱之所拘。
魏陈王曹植潜志赋曰：潜大道以游志，希往昔之遐烈，矫贞亮以作矢，当苑囿乎艺窟，驱仁义以为禽，必信中而后发，退隐身以灭迹，进出世而取容，且摧刚而和谋，接处肃以静恭，亮知荣而守辱，匪天路以焉通。
晋张华归田赋曰：随阴阳之开阖，从时宜以卷舒，冬奥处以城邑，春游放於外庐，归郏鄏之旧里，讬言静以闲居，育草木之蔼蔚，因地势之丘墟，丰蔬果之林错，茂桑麻之纷敷，用天道以取资，行药物以为娱，时逍遥於洛滨，聊相佯以纵意，目白沙与积砾，玩众卉之同异，扬素波以濯足，溯清澜以荡思，低徊住留，栖迟菴蔼，存神忽微，游精域外，藉纤草以为茵，援垂阴以为盖，瞻高鸟之陵风，临鯈鱼於清濑，眇万物而远观，脩自然之通会，以退足於一壑，故处否而忘泰。
晋陆机幽人赋曰：世有幽人，渔钓乎玄渚，弹云冕以辞世，披宵褐而延伫，是以物外莫得窥其奥，举世不足扬其波，劲秋不能凋其叶，芳春不能发其华，超尘冥以绝绪，岂世网之能加。
又应嘉赋曰：友人有作嘉遁赋与余者，作赋应之，号曰应嘉云，傲世公子，体逸怀遐，意邈澄宵，神夷静波，仰群轨以遥企，顿骏翮以婆娑，寄冲气於大象，解心累於世罗，袭三闾之奇服，咏南荣之清歌，濯下泉於浚涧，溯凯风於卷阿，指千秋以厉响，俟寂寞之来和，怀前脩之彷彿，觌幽人乎所过，抱玄景以独寐，含芳风而寤语，发兰音以清唱，掺玉怀而喻予，於是葺宇中陵，筑室河曲，轨绝千途，而门瞻百族，假妙道以达观，考贲龟而贞卜，苟形骸之可忘，岂投簪其必谷，方介丘於尺阜，讬云林乎一木，伫鸣条以招风，聆哀音其如玉，穷览物以尽齿，将弭迹於馀足。
晋陆云逸民赋曰：富贵者，是人之所欲，而古之逸民，轻天下，细万物，而欲专一丘之懽，擅一壑之美，岂不以身重於宇宙，而恬贵於芬华哉，天地不易其乐，万物不干其志，然后可以妙有生之极，固无疆之休，乃为赋曰：世有逸人，栖迟乎一丘，委天形以外心，淡浩然其何求，杖短策而遂往，乃枕石而漱流，静芬响於咏言，灭绝景於质，［本集质上有无字。］相荒土以卜居，度山河而考室，曾丘翳薈，穹谷重深，岩木振颖，葛藟垂阴，潜鱼泳沚，嘤鸟来吟，仍疏圃於兹薄，即兰堂於芳林，靡飞飘以赴节，挥天籁以兴音，假乐之於神造，咏幽人於鸣琴。
晋孙承嘉遁赋曰：有嘉遁之玄人，含贞光之凯迈，靡薜荔於苑柳，荫翠叶之云盖，挥脩纶於洄澜，临峥嵘而式坠，溯清风以长啸，咏九韶而忘味，若乃御有抚生，应物宅心，曜应春圃，凋叶秋林，振藻阳波，清景玄阴，形犹与以徙靡，神旷寂而难寻，浑无名於域外，和丘中以草音，於是混心齐物，遨翔容与，薄言采薇，收萝中野，朝观夷陆，夕步兰渚，仰弋鸣雁，俯钓鲂鱮，游无方之内，居无形之域，咏休遁之贞亨，察天心而观复，委性命於玄芒，任吉凶而靡录。
宋谢灵运逸民赋曰：于止唯舍唯用，其见也则如游龙，其潜也则如隐凤，来无所从，去无所至，有酒则舞，无酒则醒，不明不晦，不昧不类，萧条秋首，兀我春中，弄琴明月，酌酒和风，御清风以远路，拂白云而峻举，指寰中以为期，望系外而延伫。
又入道至人赋曰：爰有名外之至人，乃入道而馆真，荒聪明以削智，遁支体以逃身，於是卜居千仞，左右穷悬，幽庭虚绝，荒帐成烟，水纵横以触石，日参差於云中，飞英明於对溜，积氤氲而为峰，推天地於一物，横四海於寸心，超埃尘以贞观，何落落此焜襟。
又辞禄赋曰：荷赏延之渥恩，在弱龄而覃惠，蒙圣达之眷顾，得乘闲以沉泄，虽镳羁之有名，恒游奖而匪滞，解龟纽於城邑，反褐衣於丘窟，判人事於一朝，与世物乎长绝，自牵缀於朱丝，奄二九於斯年，服缨佩於两宫，执鞭笏於宰蕃。
梁简文帝玄虚公子赋曰：有玄虚之公子，轻灭喧俗，保此大愚，居荣利而不染，岂声色而能拘，回还四始，出入三坟，心溶溶於玄境，意飘飘於白云，追寂圃而逍遥，任文林而佚宕，忘情於物我之表，纵志於有无之上，不为山而自高，不为海而弥广。
梁陆倕思田赋曰：岁聿忽其云暮，庭草飒以萎黄，风飗飗以吹隙，灯黯黯而无光，独展转而不寐，何增叹而自伤，於是踟蹰徙倚，顾景兴怀，魂茕茕以至曙，缀予想於田莱，彼五亩其焉在，乃爰洎乎江隈，出郭门而东鹜，入溆浦而南回，尔乃观其水陆物产，原隰形便，林薮挺直，丘陵带面，临九曲之回江，对千里之平甸，风去蘋其已开，日登桑而先见，听啁哳之寒鸡，弄差池之春燕，临场圃以筑馆，对棂轩而凿池，集游泳於阶下，引朝派於堂垂，瞻巨石之前却，玩激水之推移，杂青莎之靃靡，拂细柳之长枝，感风烛与石火，嗟民生其如寄，苟有焜而无心，必行难而言易，幸少私而寡欲，兼绝仁以弃智，忽学步而学趾。又追飞而厉翅，瞻鹿囿而窃高，仰疆台而慕义，历四时於游水，驰三稔於申臂，望归流而载怀，情郁悒其何寘。
宋陶潜归去来曰：归去来兮，田园将芜胡不归，既自以心为形役，奚惆怅而独悲，悟已往之不谏，知来者之可追，寔迷途其未远，觉今是而昨非，舟遥遥而轻飏，风飘飘而吹衣，乃瞻衡宇，载欣载奔，僮仆欢迎，稚子候门，三径就荒。松菊犹存，携幼入室，有酒盈樽引壶觞以自酌，眄庭柯以怡颜，倚南窗以寄傲，审容膝之易安，策扶老以流憩，时矫首以遐观，云无心而出岫，鸟倦飞而知还，农人告余以春将及，有事乎西畴，或命巾车，或棹孤舟，既窈窕而寻壑，亦崎岖而经丘，木欣欣以向荣，泉涓涓而始流，善万物之得所，感吾年之行休，已矣乎，寓形宇内，复得几时，曷不委心任去留，胡为乎遑遑欲何之，富贵非吾原，帝乡不可期，怀良辰以孤往，或植杖而耘耔，登东皋以舒啸，临清流而赋诗，聊乘化以归尽，乐夫天命复奚疑。
梁沈约八咏守山东曰：守山东，山东万岭郁青葱，两谿共一泻，水絜望如空，岸侧青莎被，岩间丹桂丛，上瞻既隐轸，下睇亦冥蒙，远林响咆兽，近树聒鸣虫，路出若溪［原讹然，据冯校本改。］右，涧吐金华东，万仞倒危石，百丈注悬潀，掣曳写流电，奔飞似白虹，洞井含清气，漏穴吐飞风，玉窦膏滴沥，石室乳空笼，余平生之所爱，欻暮年而此逢，欲一去而不还，恨邦君之未禘，秩满抚白云，淹留事芝髓。
【颂】晋潘岳许由颂曰：邈哉许公，执真履贞，辞尧天下，抱朴隐形，川停岳峙，澹泊无营，栖迟高山，与世靡争，虚薄忝任，来宰斯城，愧无惠化，豹产之政，峨峨治所，乐慕景名，登基逍遥，来过暮庭，通於时宪，顷匡不盈，恨无旨酒，奠公之灵，死而不朽，公有其荣，聊述雅美，扬公馨声。
晋孙绰聘士徐君墓颂曰：晋南昌相太原县君，白汉故聘士徐君之灵，惟君风轨英邃，德音徽远，播餐仰芳，流宗播揖，在昔古人有言，闻伯夷之风者，懦夫有立志，仰先生之道，岂无青云之怀哉，余以不才，忝宰兹邑，遐宗有道，思揖远风，乃与友人殷浩等，束带灵坟，奉瞻祠宇，虽玉质幽潜，而目想令仪，雅音永寂，而心存高范，徘徊墟垅，仰眄松林，哀有形之短，［全晋文六十一短下有化字。］悼令德之长泯，怃然有感，凄焉增伤，夫讽谣生於情讬，雅颂兴乎所钦，匪於咏述，孰寄斯怀，颂曰：岩岩先生，迈此英风，含真独畅，心夷体冲，高蹈域表，淑问显融，昂昂五贤，赫赫八俊，虽曰休明，或婴险吝，岂若先生，保兹玉润，超世作范，流光遐振，坟茔垒落，松竹萧森，薈丛蔚蔚，虚宇愔愔，游兽戏阿，嘤鸟鸣林，嗟乎徐君，不闻其音，徘徊丘侧，凄焉流襟，何以舒蕴，援翰讬心。
隋江总庄周画颂曰：玉絜蒙县，兰薰漆园，丹青可久，雅道斯存，梦中化蝶，水外翔鲲，出俗灵府，师心妙门，垂竿自若，重聘忘言，悠哉天地，共是笼樊。
【赞】后汉蔡邕焦君赞曰：猗欤焦君，常此玄墨，衡门之下，栖迟偃息，泌之洋洋，乐以忘食，鹤鸣九皋，音亮帝侧，乃徵乃用，将受衮职，昊天不吊，贤人遘慝，不惟一志，并此四国，如何穹苍，不诏斯或，惜哉朝廷，丧兹旧德，恨以学士，将何法则。
魏陈王曹植许由巢父池主赞曰：尧禅许由，巢父是耻，秽其圂听，临河洗耳，池主是让，以水为浊，嗟此三士，清足厉俗。
又卞随赞曰：汤将伐桀，谋於卞子，既克让位，随以为耻，薄於殷世，著自汙己，自投颍水，清风邈矣。
又南山四皓赞曰：嗟尔四皓，避秦隐形，刘项之争，养志弗营，不应朝聘，保节全贞，应命太子，汉嗣以宁。
晋夏侯湛范蠡赞曰：悠悠范子，求仁在己，进报危国，退弘妙理，身与勋偕，名与身否，逸群远游，永齐终始。
又鲁仲连赞曰：峨峨先生，有邈其节，流仁忧乱，抗道自絜，随事抑扬，与时开闭，在幽能泰，处闷惟悦。
又庄周赞曰：迈迈庄周，腾世独游，遁时放言，齐物绝尤，垂钓一壑，取戒牺牛，望风寄心，讬志清流。
晋孙楚庄周赞曰：庄周旷荡，高才英俊，本道根贞，归於大顺，妻之不哭，亦何所懽，慢吊鼓缶，放此诞言，殆矫其情，近失自然。
又荣启期赞曰：荣公温雅，既怡既怿，浊以徐清，寂然澹泊，援琴自娱，咏此三乐，眉寿无疆，惟德之宅。
又原壤赞曰：壤之辀张，绝灭礼教，实交仲尼，同机合奥，圣以之臧，俗以之笑，独协区外，孰知其妙。
晋左九嫔巢父惠施赞曰：泱泱长流，沔沔清波，思文巢惠，载咏载歌，垂纶一壑，万象匪多，神乎畅矣，缅同基阿。
晋庾阐孙登赞曰：灵岩霞蔚，石室鳞构，青松标空，兰泉吐漏，笼薈可游，芳津可漱，玄谷萧寥，鸣琴独奏，先生体之，寂坐幽岸，凝冰结朴，熙阳靡焕，潜真内全，飞荣外散，凌崖高啸，希风朗弹，道有冥废，运有昏消，达隐不岩，玄迹不标，或曰先生，晦德逍遥，嵇子秀达，英风朗烈，道俊薰芳，鲜不玉折，兆动初萌，妙鉴奇绝，翘首丘冥，仰想玄哲。
晋戴逵闲游赞曰：昔神人在上，辅其天理，知溟海之禽，不以笼樊服养，栎散之质，不以斧斤致用，故能树之於广汉，栖之於江湖，载之以大猷，覆之以玄风，使夫淳朴之心，静一之性，咸得就山泽，乐闲旷，自此而箕岭之下，始有闲游之人焉，降及黄绮，逮于台尚，莫不有以保其太和，肆其天真者也，且夫岩岭高则云霞之气鲜，林薮深则萧瑟之音清，其可以藻玄莹素，疪其皓然者，舍是焉，故虽援世之彦，翼教之杰，放舞雩以发咏，闻乘桴而懔厉，况乎道乖方内，体绝风尘，理揖长谢，歌凤逡巡，荡八疵於玄流，澄云崖而颐神者哉，然如山林之客，非徒逃人患，避争门，谅所以翼顺资和，涤除机心，容养淳淑，而自適者尔，凡物莫不以適为得，以足为至，彼闲游者，奚往而不適，奚待而不足，故荫映岩流之际，偃息琴书之侧，寄心松竹，取乐鱼鸟，则澹泊之原，於是毕矣，然奇趣难均，玄契罕遇，终古皆孤栖於一岩，独玩於一流，苟有情而未忘，有感而无对，则缀斤寝弦之叹，固已幽结於林中，骤感於遐心，为日久矣，我故遂求方外之美，略举养和之具，为杂赞八首，畅其所讬，始欣闲游之遐逸，终感嘉契之难会，以广一往之咏，以抒幽人之心云尔，茫茫草昧，绵邈玄世，三极未鼓，天人无际，万器既判，灵朴乃翳，寔有神宰，忘怀司契，冥外傍通，潜感莫滞，总顺巢，兼应夷惠，缅矣遐心，超哉绝步，顾揖百王，仰怡泰素，矜其天真，外其嚣务，详观群品，驰神万虑，谁能高佚，悠然一悟。
又尚长赞曰：尚叟冲顺，庸行昏世，和龙婉约，玄识罔滞，瞻彼崇高，俄为尘翳，亦有同好，潜庄宿契，超超增翥，眇眇偕逝，迹绝青崖，影灭云际。
晋庾亮翟徵君赞曰：夫所谓至人者，体包杰量，神凝域表，该落万动，玄心独融，故能虬骧庆霄，而不绁豢龙之辔，凤鸣瑶林，而不屈伶伦之笼，岂必欣太清而乐琼蔼哉，顾蹄涔不足以濯神须，翳薈不足以翔云翮，是故藐姑有绰约之庐，箕阜有高啸之宇，唐勋表於玄庭，夏功忘於虚室，晋徵士南阳翟君，禀逸韵於天陶，含冲气於特秀，体虚任而委顺，恢昭旷而高蹈，先生载营抱一，泊然独处，神栖飚蔼之表，形逸岩泽之隅，虽束帛仍降，轺冕屡招，而弓旌屈於匪石，帝命惭於虚复矣，是以高风振宇宙远咏冠当时，方将表大庭於绝代，恢玄解以释纷，仰朝霞而晞翼，陵扶摇以独翔，景命不延，卒于寻阳之南山，哲人其萎，高轨孰仿，余钦若人之风，常问道於无何之庐，宾想玄珠，主以瞻授，沐道霑淳，固以实而归矣，自昔之违，于兹七稔，何悟先生，忽焉升遐，感至德之长泯，悼仁风之永翳，标尔其伤，潸然增欷，乃援翰咏迹，以宣来叶，其辞曰：卓哉先生，逸韵遐超，虬盘玉津，凤戢琼条，涤耳夏鼎，高揖唐朝，洪崖邈矣，玄迹载劭，淳风沐世，飞芳九霄。
晋方湛［全晋文一百四十作湛方生。此有讹倒。］北叟赞曰：乐为忧根，祸为福始，数极则旋，往复迭起，世人迷之，横生欣耻，滔滔北叟，独亮真理，丧马弗希，折肱愈喜，淡哉一生，无泰无否。
宋陶潜张长公赞曰：达哉长公，萧然何事，世路皆同，而我独异，敛辔朅来，闲养其志，寝迹穷年，谁知斯意。
又周妙珪赞曰：美哉周子，称疾闲居，寄心清商，恬然自娱，翳翳衡门，洋洋泌流，日玩群书，顾眄寡畴，饮河既足，自外皆休，缅怀千载，讬契孤游。
又鲁二儒赞曰：易大随时，迷变则愚，芬芬若人，特为贞夫，德不百年，汙我诗书，逝焉不顾，被褐幽居。
又夷齐赞曰：二子让国，相随海隅，天人革命，绝景穷居，采薇高歌，慨想黄虞，贞风凌俗，爰感懦夫。
又尚长禽庆赞曰：尚子昔薄宦，妻孥共早晚，贫贱与富贵，读易悟益损，禽生善周游，周游日已远，去矣寻名山，上山岂知反。
宋范泰张长公赞曰：长公秉心，独逸世表，量物难同，审己弥了，情虽高邃，迹无抗矫，靡当夷惠，孰识多少。
又高凤赞曰：遐哉玄古，邈矣皇羲，自兹已降，显默参差，智为世骇，才为物奇，迹出无泯，潜跃俱驰，暧暧若人，孰测其为，戢曜幽壑，采真重崖，冲情莫亮，汙迹示疵，轻俗无际，肆志莫羁。
又吴季子札赞曰：延州高远，弃国帅诚，优游大邑，观风上京，仁怀邦壤，道畅圣明，鉴彻昔代，乐察未形，嬴博远死，解剑在生，夫子戾止，爰诏作名。
齐王俭竟陵王山居赞曰：升堂践室，金晖玉朗，亹亹大韶，遥遥闲赏，道以德弘，声由业广，义重实归，情深虚往，濠梁在兹，安事遐想。
梁沈约高士赞曰：余之所谓高士者，悠悠皆是，请试言之，圣人莅天下，则贤人赞务，益皋陶是也，自中智以下，莫有不学以从政佐国安民者也，易曰：圣人之大宝曰位，非学则不得也，学所以行其志，孝悌慈仁信义是也，虽诵先王之典谟，而不行其志，圣人之大宝，亦不可得也，要须学行兼有，然后取之，悠悠之徒，莫不攘袂而议进取，怒目而争权利，悦愚謟闇，苟得忘廉，若斯人者，岂入国士之涂，动衣冠之眄，藉此而登高位，未或有也，赞曰：亦有哲人，独执高志，避世避言，不友不事，耻从汙禄，靡惑守饵，心安藜藿，口绝炮胾，取足落毛，宁怀组织，如金在沙，显然自异，犹玉在泥，涅而不缁，身标远迹，名重前记，有美高尚，处知若无，劣哉群品，事静心驱，苟能立志，争此疋夫，进忘陨获，退守恬愉，曰仁与义，其径不迂，为之则至，非物所拘，宦成名立，陟彼高衢。
又销声赞曰：寂矣栖魂，非海非樊，若人焉往，斯理空存，天标已暧，绝羽孤骞，尧逢岂让，札值奚言。
周庾信五月披裘负薪画赞曰：披裘当夏，俗外为心，虽逢季子，不拾遗金，禽巢欲远，鱼穴惟深，消声灭迹，何必山林。
又张良遇黄石公画赞，张良取履，跪授无辞，兵书一卷，长者之期，昔称韩相，今为汉师，穀城馀石，还归旧祠。
又荣启期三乐画赞曰：荣期三乐，惟人与年，夫子相遇，即以为贤，性灵造化，风云自然，雅音虽古，独有鸣弦。
【箴】晋庾凯幽人箴曰：有物混成，先天地生，乃剖乃判，二仪既分，高卑以陈，贵贱攸位，荣辱相换，乾道尚谦，人神同符，危由忽安，溢缘释虚，苟识妙膏，厥美有腴，韩信耽齐，殒首锺室，子房辞留，高迹卓逸，贵不足荣，利不足希，华繁则零，乐极则悲，归数明白，势岂容违，人徒知所以进，而忘所以退，穰侯安宠，襄公失爱，始乘夷道，终婴其类，羲和升而就翳，望舒满而就亏，盈挹之分，自然之规，悠悠庶人，如何弗疑，幽人守虚，仰钻玄远，敢草斯箴，敬咨黻冕。
晋江逌逸民箴曰：至人应务，是统是营，乃制上下，以牧群生，君位孰在，匪圣伊明，贤愚相奉，臣主以成，如彼百节，各役天形，率分委质，仰应一情，心膂有位，股肱有经，岂以处下，为戚为荣，各安其所，举体用平，夫设爵列土，悬弓垂旌，卑尊之级，贵贱之名，匪以恣物之欲，寔大猷而是经，处遁之士，奚眷于时，行矣先觉，捐俗长辞，明乎忧患，故超尔不疑，解发灵崖，被褐弦丝，飘飘台上，轻举高之，穆穆二仲，携策相期，盘幽隐寂，与物无治，凡厥后来，顺乃所往，鉴兹俗累，戒于颠荡，无殉外物，心烦披养，无弃恬旷，忧勤是掌，林人司箴，敢进善党。
【志】梁陶隐居寻山志曰：倦世情之易绕，乃杖策而寻山，既沿幽以达峻，穷实阻而备艰，眇来心其未已，方际夕乎云根，欣夫得志者忘形，遗形者神存，於是散发解带，盘旋岩上，心容旷朗，气宇条畅，玄虽远其必存，累无大而必忘，害马之弊既去，解牛之刀乃王，荆门昼掩，蓬户夜开，室迷夏草，径惑春苔，庭虚月映，琴响风哀，夕鸟依檐，暮兽争来，时复历近垄，寻远峦，坐盘石，望平原，日负障以共隐，月披云而出山，风下松而含曲，泉萦石而生文，草靃靃以拂露，尘飒飒而来群，扪虚萝以入谷，傍洪潭而比清，照石壁以端色，攀桂枝而齐贞，函扈兰而佩蕙，及春窸之未鸣，且含怀以屏气，待惠风而舒情，遂乃陵岩峭，至松门，背通林，面长源，右联山而无际，左凭海而齐天，草泫泫以垂露，柳依依而近蝉，鸟双双以赴水，鹭轩轩而归田。
梁刘孝标山栖志曰：夫鸟居山上，曾巢木末，鱼潜川下，窟穴沙泥，岂好异哉，盖性然也，故有忽白璧而乐垂纶，负玉鼎而要卿相，行藏纷纠，显晦踳駮，无异火炎水流，圆动方息，斯则庙堂之与江海，蓬户之与金阖，并然其所然，悦其所悦，余每思濯清濑，息椒丘，寤寐永怀，其来尚矣，所居东阳郡金华山，山川秀丽，皋泽坱郁，若其群峰叠起，接汉连霞，乔林布濩，春青冬绿，回溪映流，则千仞洞底，肤［原讹庸，据冯校本改。］寸云合，必千里雨散，所住三面，山皆周绕，有象郛郭，南则平野萧条，极目通望，东西带二涧，则四时飞流泉，澜清微澍，滴沥生响，白波跳沫，汹涌成音，枫楮椅枥之树，梓柏桂樟之木，分形异色，千族万种，结朱实，苞绿里，摇白蒂，抽紫茎，橚矗苯矗，梢风鸣籁，垂柯檐户，布叶房栊，中谷涧滨，华葩攒列，至於青春受谢，萍生泉动，则都梁含馥，怀香送芬，长乐负霜，宜男泫露，芙蕖红菙，照水皋苏，缥叶从风，凭轩永眺，蠲忧忘疾，岁始年季，农隙时闲，浊醪初济，缥清新［据广弘明集二十四新字下有熟字。］则有田家野老，提壶共至，班荆林下，陈樽置爵，酒酣耳热，屡舞嚾呶，盛论箱庾，高谈穀稼，不求於世，不迕万物，莫辨荣辱，匪知毁誉，浩荡天地之间，心无怵惕之警。
【训】魏繁钦禄里先生训曰：处则抗区外之志，出则规非常之功，寔哲士之高趣，雅人之远图，故吕尚垂翼北海，以待鹰扬之任，黄绮削迹南山，以集神器之赞。
【讥】魏麋元讥许由曰：潜居默静，隐於箕山，身在布衣，而轻天下，世人归其高行，学者以为美谈，夫际会之间，矫时所誉，至乃抽簪散发，背时逆命，隐于山林之中，以此自高，非以劝智能之士，入通远之教，故讥而责之曰：太上贵德，其次立功，世殊时异，不得而同，故伯禹过门而不入，稷契刻节而奋庸，股肱帝室，作民王公，今子生圣明之世，得观雍熙之法，则当摅不朽之功，畅不羁之志，龙飞凤起，修摄君司，佐天理物，幹成王事，若子以尧为闇主，则历代载其功，以民为贪乱，则比屋可封，若夫世浊时昏，上无贤君，忠臣不出，小人聚群，即当拨烦理乱，跨腾风云，光显时主，拔济生民，何得偃蹇，藏影蔽身，夫道不虚行，士不徒生，生则幹时，为国之桢，故伊尹干汤，周公相成，兴治济世，以致太平，生有显功，没有美名，人生於世，贵能立功，何得逃位，矫世绝踪，丹朱不肖，朝有四凶，尧放求贤，逊位于子，度才处分，不能则已，何所感激，临河洗耳，山居巢处，执心不倾，辞君之禄，忘君之荣，居君之地，避君之庭，立身若此，非子之贞，欲言子智，则不仕圣君，欲言子高，则鸟兽同群，无功可纪，无事可论。
【铭】晋虑［按当作卢。］播阮籍铭曰：峨峨先生，天挺无欲，玄虚恬澹，混齐荣辱，荡涤秽累，婆娑止足，胎胞造化，韬光缊韣，鼓棹沧浪，弹冠峤岳，颐神太素，简旷世局，澄之不清，溷之不浊，翱翔区外，遗物度俗，隐处臣室，友真归朴，汪汪川原，迈迹图箓。


别下怨
◇别下
【赋】魏文帝离居赋曰：惟离居之可悲，敦独处于空床，愁耿耿而不寐，历冬夜之悠长，惊风厉於闺闼，忽增激於中房，动帷裳之晻暧，彼明烛之无光。
又感离赋曰：建安十六年，上西征，余居守，老母诸弟皆从，不胜思慕，乃作赋曰：秋风动兮天气凉，居常不快兮中心伤，出北园兮彷徨，望众墓兮成行，柯条憯兮无色，绿草变兮萎黄，感微霜兮零落，随风雨兮飞扬，日薄暮兮无悰，思不衰兮愈多，招延伫兮良久，忽踟蹰兮忘家。
又永思赋曰：仰北辰而永思，溯悲风以增伤，哀遐路之漫漫，痛长河之无梁，原讬乘於浮云，嗟逝速之难当。
又出妇赋曰：思在昔之恩好，似比翼之相亲，惟方今之疏绝，若惊风之吹尘，夫色衰而爱绝，信古今其有之，伤茕独之无恃，恨胤嗣之不滋，甘没身而同穴，终百年之长期，信无子而应出，自典礼之常度，悲谷风之不答，怨昔人之忽故，被入门之初服，出登车而就路，遵长涂而南迈，马踌躇而回顾，野鸟翩而高飞，怆哀鸣而相慕，抚騑服而展节，即临沂之旧城，践麋鹿之曲蹊，听百鸟之群鸣，情怅恨而顾望，心郁结其不平。
魏陈王曹植出妇赋曰：以才薄之质陋，奉君子之清尘，承颜色以接意，恐疏贱而不亲，悦新昏而忘妾，哀爱惠之中零，遂摧颓而失望，退幽屏於下庭，痛一旦而见弃，心忉怛以悲惊，衣入门之初服，背床室而出征，攀仆御而登车，左右悲而失声，嗟冤结而无诉，乃愁苦以长穷，恨无愆而见弃，悼君施之不终。
又愍志赋曰：或人有好邻人之女者，时无良媒，礼不成焉，彼女遂行適人，有言之於余者，余心感焉，乃作赋曰：窃讬音於往昔，迄来春之不从，思同游而无路，情壅隔而靡通，哀莫哀於永绝，悲莫悲於生离，岂良时之难俟，痛余质之日亏，登高楼以临下，望所欢之攸居，去君子之清宇，归小人之蓬庐，欲轻飞而从之，迫礼防之我拘。
又归思赋曰：背故乡而迁徂，将遥憩乎北滨，经平常之旧居，感荒坏而莫振，城邑寂以空虚，草木秽而荆榛，嗟乔木之无阴，处原野其何为，信乐土之足慕，忽并日而载驰。
魏王粲出妇赋曰：既侥倖兮非望，逢君子兮弘仁，当隆暑兮翕赫，犹蒙眷兮见亲，更盛衰兮成败，思弥固兮日新，竦余身兮敬事，理中馈兮恪勤，君不笃兮终始，乐枯荑兮一时，心摇荡兮变易，忘旧姻兮弃之，马已驾兮在门，身当去兮不疑，揽衣带兮出户，顾堂室兮长辞。
晋陆机别赋曰：伊公子之可怀，悲永别之局期，悼同居之无乐，曾不逾乎一期，经春秋之寒暑，常戚戚而不怡，登九层而脩观，超临远以相思。
晋傅咸感别赋曰：嘉天地之交泰，美万物之会通，悦朋友之攸摄，慕管鲍之遐踪，退以文而会友，钦公子之清尘，信同声之相应，意未写而情亲，誓雅好之龆龀，分绸缪而日新，兰蕙含芬，有时而馨，龙骥踠足，有时而征，乾道变化，时惟大明，瓘瓘睦友，载扬厥声，降圣宰之旌招，曜羽仪之上京，赞唐虞之嘉运，超飞跃乎太清，佩银璜於帝侧，拖紫艾於天庭，瞻宸极之眇眇，喜吾子之宠荣，无荆玉之夜观，猥齐景於夜光，敢有观於斯举，欣与子而并翔，天启其原，自忝蘋蘩，幼则同游，长则同班，同心厥职，其臭如兰，庶绩未凝，圣朝畴咨，显佐纳言，光综万机，出顺景而为偶，入阒然而无依，步空宇以低徊，想宴笑之馀晖，意躔绵而弥结，泪雨面而霑衣。
梁江淹别赋曰：黯然销魂者，唯别而已矣，况秦吴兮绝国，复燕宋兮千里，或春苔兮始生，乍秋风兮暂起，是以行子肠断，百感凄恻，风萧萧而异响，云漫漫兮奇色，舟凝滞於水滨，车逶迟於山侧，棹容与而记［《文选》十六作讵，此讹。］前，马寒鸣而不息，掩金觞而谁御，横玉柱而霑轼，居人愁卧，恍若有亡，日下壁而沉彩，月上轩而飞光，知离梦之踯躅，意离魂之飞扬，尔乃别虽一绪，事乃万族，至若龙马银鞍，朱轩绣轴，帐饮东都，送客金谷，琴羽张兮箫鼓陈，燕赵歌兮伤美人，珠与玉兮艳暮秋，罗与绮兮娇上春，造分手而衔涕，感寂寞而伤神，乃有剑客惭恩，少年报士，韩国赵厕，吴宫燕市，驱征马而不顾，见行尘之时起。又若君居淄右，妾家河阳，同琼珮之晨照，共金炉之夕香，君结绶兮千里，惜瑶草之徒芳，惭幽宫之琴瑟，悔台上之流黄，春闱閟此青苔色，秋帐涵兹明月光，夏簟清兮昼不暮，冬棋凝兮夜何长，织锦曲兮泣已尽，回纹诗兮影独伤，是以别方不定，别理千名，有别必怨，有怨必盈，使人意夺神骇，心摧骨惊。
又去故乡赋曰：日已暮兮，隐吴山之丘墟，北风折兮绛花落，流水严兮翠茎流，发桂枝而不是，怅浮云之离居，乃陵大壑，越苍川，茫茫积水，崚崚断山，穷阴匝海，平芜带天，於是泣故关之已虚，伤故国之无际，出汀洲而解冠，入溆浦而捐袂，芳洲之草行欲暮，桂水之波不可渡，绝世独立兮，报君子之一顾，是时霜翦蕙兮风摧芷，平原晚兮黄雾起，重曰：江南之杜衡兮色已陈，原使黄鹄兮报佳人，横羽觞而掩望，抚玉琴兮何亲。
梁刘孝仪叹别赋曰：在羁旅兮为思，每居常而不乐，意难偕於骀荡，情易邀於陨获，愁非和而自来，忧试排而不却，退求己以自省，慨抚衿而太息，位不俟於一进，发徒彰於二色，名有似於务耕，学无均於譬织，在初归之为庆，庶因拙而自收，保私庭之宴喜，共昆弟而嬉游，校小文於摇笔，比揩式於临流，止每欢於接膝，行如喜於同辀，忽一去而数千，遂离居而别域，阻同被於当寐，乖共餐於终食，唯凭远望以代归，负相思其无力。
梁张缵离别赋曰：太常刘侯，前辈宿达，余在纨绮之岁，固已钦其风矣，及理棹江干，揽涕还望，采萧之咏，不觉成篇，彼刘侯之矫矫，承世德之清辉，挺荆衡之箘簵，辉江汉之珠玑，昔相知於一定，逾盛衰乎二纪，岂因媒以成亲，非弹冠而来仕，分自谐於金石，情冥符乎兰芷，忘时辈之后先，略相知之年齿，及胥遇於云阁。又方驾而联曹，宵拥衾而暗语，昼税鞅以游遨，案方前而等食，衣共体而同袍，犹合欢之蠲忿，如来苏之释劳，唯吾人之与子兮，谅不言其已召，在百代而奚殊，虽千年而同调，宁风波之所移，岂流俗之能要，非高唱而云拟，逢下士而或笑，隔原言於信次，尚眷眷而兴怀，矧云崖之远诀，抱离袖而长乖，顾龙门而掩涕，瞻郢路而何偕，在惊禽之屡感，迫徂年之长暮，眺湘沅之分流，遵洞庭之永路，山峻高而易隐，浦邅回而难溯，猿啾啾而夜吟，鹃骚骚而晓度，抚客子兮其何心，能辞乡兮别故，共抱荃蕙之遗芳，共［《初学记》十八作不。］离披於霜露。
【书】汉李陵与苏武书曰：子卿名声冠於图籍，分义光于二国，形影表於丹青，爵禄传於王室，家获无穷之宠，永明白於千载，夫行志志立，求仁得仁，虽遭困厄，死而后已，将何恨哉，陵前提步卒五千，深入匈奴右地三千馀里，虽身降名辱，下计其功，岂不足以免老母之命耶，嗟乎子卿，世事谬矣，功者福主，今为祸先，忠者义本，今为重患，是以彭蠡赴流，屈原沉身，子欲居九夷，此不由感怨之志耶，行矣子卿，恩若一体，分为二朝，悠悠永绝，何可为思，人殊俗异，死生断绝，何由复达。
汉苏武报李陵书曰：曩以人乏，奉使方外，至使遐夷作逆，封豕造悖，銶狼出爪，摧辱王命，身幽於无人之处，迹戢於胡塞之地，歃朝露以为饮，茹田鼠以为粮，穷目极望，不见所识，侧耳远听，不闻人声，当此之时，生不足甘，死不足恶，所以忍困强存，徒念忠义，虽诱仆以隆爵厚宠，万金之利，不以滑其虑也，迫以白刃在颈，鈇锧在喉，不以动其心也，何则，志定於不回，期誓於没命，幸赖圣明，远垂拯赎，得使入汤之禽，复假羽毛，刖断之足，复蒙连续，每念足下，才为世英，器为时出，语曰：夜行被绣，不足为荣，况於家室孤灭，弃在绝域，衣则异制，食味不均，弃损功名，虽尚视息，与亡无异，向使君服节死难，书功竹帛，传名千代，茅土之封，永在不朽，不亦休哉，嗟乎季卿，事已去矣，失之毫釐，差之千里，将复何言，所贶重遗，义当顺承，本为一体，今为异俗，余归汉室，子留彼国，臣无境外之交，故不当受，乖离邈矣，相见未期，国别俗殊，死生隔绝，岱马越鸟，能不依依，谨奉答报，并还所赠。
李陵重报书曰：子卿足下，勤宣令德，策名清时，荣问休畅，幸甚幸甚，远讬异国，昔人所悲，望风怀想，能不依依，自从初降，以至今日，身之困穷，独坐愁苦，终日无睹，但见异类，韦韝毳幕，以御风雨，膻肉酪浆，以充饥渴，举目言笑，谁与为欢，凉秋九月，塞外草衰，夜不能寐，侧耳远听，胡笳互动，牧马悲鸣，吟啸成群，听之不觉泪下，与子别后，边声四起，晨坐益复无聊，身负国恩，为世所悲，子归受荣，我留受辱，命也何如，身出礼义之乡，入无知之俗，每一念至，忽然忘生，陵不难刺心以自明，刎颈以见志，顾国家於我已矣，杀身无益，適足增羞，左右之人，见陵如此，为不入耳之欢，来相劝勉，异方之乐，秖令人悲，增忉怛尔，子卿视陵，岂偷生之士，而惜死之人哉，诚以虚死不如立节，灭名不如报德也，昔范蠡不殉会稽之耻，曹沫不死三败之辱，卒复句践之雠，报鲁国之羞，区区之心，窃慕此尔，足下又云，汉於功臣不薄，子为汉臣，安得不云尔乎，足下昔以单车之使，適万乘之虏，丁年奉使，皓首而归，老母终堂，生妻去室，此天下所希闻，古今所未有，闻子之归，赐不过二百万，位不过典属国，子尚如此，陵复何望哉，且汉厚诛陵以不死，薄赏子以守节，欲使远听之臣，望风驰命，此实难矣，男儿生以不成名，死则葬蛮夷中，谁复能屈身稽颡，回向北阙，使刀笔之吏，弄其文墨耶，嗟乎子卿，夫复何言，相去万里，人绝路殊，生为别世之人，死为异域之鬼，长与足下生死辞矣。
后汉张奂与延笃书曰：唯别三年，无一日之忘，京师禁急，不敢相闻，岂不怀归，畏此简书，年老气衰，智尽谋索，每有所处，违宜失便，北为儿车所雠，［按后汉书九十五张奂传论云，见欺竖子疑本句北当作比，车当作辈。］中为马循所困，直欲入三泉之下，复镇之以大石，厄乎此时也，且太阴之地，冰厚三尺，木皮三寸，风寒惨冽，剥脱伤骨，但此自非老惫者所堪，而复加之以师旅，因之以饥馑，众难聚集，不可一二言也，聋盲日甚，气力寝衰，神耶当复相见者，［句有讹。］从此辞矣。
后汉窦玄，形貌绝异，天子以公主妻之，旧妻与玄书别曰：弃妻斥女敬白窦生，卑贱鄙陋，不如贵人，妾日已远，彼日已亲，何所告诉，仰呼苍天，悲哉窦生，衣不厌新，人不厌故，悲不可忍，怨不自去，彼独何人，而居我处。
晋赵景真与嵇茂《齐书》曰：昔李叟入秦，及关而叹，梁生適越，登岳长谣，夫以嘉遯之举，犹怀恋恨，况乎不得已者哉，惟别之后，离群独逝，背荣宴，辞伦好，经迥路，造沙漠，鸣鸡戒旦，则飘尔晨征，日薄西山，则马首靡讬，或乃回飚狂厉，白日寝光，徙倚交错，陵隰相望，涉泽求蹊，披榛觅路，啸咏沟渠，良不可度，斯亦行路之艰难，然非吾心之所惧也。又北土之性，难以讬根，投人夜光，鲜不案剑，今将植橘柚於玄朔，蒂华藕於脩陵，表龙章於裸壤，奏韶武於聋俗，固难以取贵矣，朝霞启晖，则身疲於遄征，太阳戢曜，则情劬於夕惕，思蹑云梯，横奋八极，披艰埽秽，荡海夷岳，蹴昆仑使西倒，踏泰山令东覆，平涤九区，恢廓宇宙，斯亦吾心之鄙原也，时不我与，垂翼远逝，锋铓靡加，六翮摧屈，自非乐天知命，谁能不愤悒者哉，吾子植根芳苑，擢秀清流，荣曜眩其前，艳色饵其后，良俦交其左，声名驰其右，翱翔伦党之间，弄姿房帷之里，从容顾眄，绰有馀裕，俯仰吟啸，自以为得志矣，岂能与吾同大丈夫之忧乐哉，去矣嵇生，永离隔矣，茕茕飘寄，临沙漠矣，悠悠三千，路难涉矣，执手之期，邈无日矣，思心弥结，谁云释矣，无金玉尔音，而有遐心，身虽胡越，意存断金。
晋嵇茂齐答赵景真书曰：登山远望，睹〈山孝〉〈山郭〉以成愤，策杖广泽，瞻长波以增悲，游眄春圃，情有秋林之悴，濯足夏流，心怀冬冰之惨，对荣宴而不乐，临清觞而无欢，今足下琬琰之朴未剖，而求光时之价，骐骥之足未摅，而希绝景之功，心锐而动浅，望速而应迟，故有企伫之怀尔，夫处静不闷，古人所贵，穷而不滥，君子之美，故颜生居陋，不改其乐，孔父困陈，弦歌不废，幸吾子思弘远理，舍道自荣，将与足下交伯成於穷野，结箕山乎蓬屋，侣范生於海滨，俦黄绮於商岳，凭轻云以绝驰，游旷荡以自足，虽不齐足下之所乐，亦吾心之所原也。
梁简文帝与刘孝绰书曰：执别灞泄，嗣音阻阔，合璧不停，旋灰屡徙，玉霜夜下，旅雁晨飞，想凉燠得宜，时候无爽，既官寺务烦，簿领殷凑，等张释之条理，同于公之明察，雕龙之才本传，灵蛇之誉自高，颇得暇逸於篇章，从容於文讽，顷拥旄西迈，载离寒暑，晓河未落，拂桂棹而先征，夕鸟归林，悬孤帆而未息，足使边心愤薄，乡思邅回，但离阔已久，载劳寤寐，伫闻还驿，以慰相思。
又与萧临川书曰：零雨送秋，轻寒迎节，江枫晓落，林叶初黄，登舟已积，殊足劳止，解维金关，定在何日，八区内侍，厌直御史之庐，九棘外府，且息官曹之务，应分竹南川，剖符千里，但黑水初旋，未申十千之饮，桂宫既启，复乖双阙之宴，文雅纵横，即事分阻，清夜西园，眇然未剋，想征舻而结叹，望桂席而霑衿，若使弘农书疏，脱还邺下，河南口占，傥归乡里，必迟青泥之封，且覯朱明之诗，白云在天，苍波无极，瞻之岐路，眷慨良深，爱护波潮，敬勖光彩。
梁元帝与萧挹书曰：阔别清颜，忽焉已久，未复音息，劳望情深，暑气方隆，恒保清善，握兰云阁，解绂龙楼，允膺妙选，良为幸甚，想同僚多士，方驾连曹，雅步南宫，容与自玩，士衡已后，唯在兹日，惟昆与季，文藻相晖，二陆三张，岂独擅美，比暇日无事，时复含毫，颇有赋诗，别当相简，但衡巫峻极，汉水悠长，何时把袂，共披心腹。
梁刘孝标答郭峙书曰：闻君子旧矣，但人非豕鹿，转加蓬逝，波骇雨散，动间山川，故无由交羽觞，荐杂佩，睨浮云以搔首，临清风而浩歌，变燧回星，亦云劳止。
周王裒与周弘让书曰：嗣宗穷途，杨朱岐路，征蓬长逝，流水不归，南北殊方，炎凉异节，木皮春厚，桂树冬荣，摄卫惟宜，动静多豫，贤兄入关，敬承阔曲，犹依杜陵之水，尚保东陂之田，铲迹幽蹊，销声穹谷，何其愉乐，幸甚幸甚，弟昔因多疾，亟览九仙之方，晚涉世途，犹怀五岳之举，顷年事遒尽，容发衰谢，芸其黄矣，零落无时，还念生涯，繁忧总集，亲［周书四十一王裒传作视。］阴愒日，类赵孟之徂年，负杖行吟，同刘琨之积惨，河阳北游，空思巩洛，灞陵南望，唯见长安，所贵书生之魂，还依旧里，射声之鬼，无恨他乡，浮云在天，邈无由矣，会见之期，长无日矣，援笔揽纸，龙锺横集。
陈周弘让答王裒书曰：甚矣悲哉，此之为别也，云飞泥沉，金铄兰灭，玉音不嗣，瑶华莫因，家兄至自镐京，致来书於穹谷，故人之迹，有如对面，开题申纸，流脸霑膝，与弟分袂西陕，言反东区，虽保周陂，还依蒋径，三荆离坼，二仲不归，麋鹿为曹，更多悲绪，丹经在握，贫病莫谐，芝术可求，聊因采掇，昔吾壮日，及弟富年，俱值邕熙，并欢衡泌，南风雅操，清觞妙曲，弦琴促坐，无乏夕晨，玉沥金华，冀获难老，不虞一旦，翻覆波澜，吾已愒阴，弟非茂齿，禽尚之契，各在天涯，永念生平，难为胸臆，正当视阴数箭，排愁破涕，人生乐尔，忧戚何为，原爱玉体，珍金相，保期颐，享考黄发，犹冀苍雁赪鲤，时传尺素，清风朗月，但寄相思，搦管操觚，声泪俱咽。
陈徐陵答尹义《尚书》曰：别离二国，云雨十年，心想河阳，言铜爵而无远，神游漳水，与金凤而俱飞，弟留连河北，义等周南，怀此殊才，实可伤叹，吾崦嵫既暮，容鬓凋然，风气弥留，砭药无损，追惟畴昔，共备行人，家国安危，宾礼升降，悬壶代哭，俱历春冬，移管于箕，同兹辛苦，鸣蜩抱树，亟见藏冰，归雁衔芦，多历寒食，靖言念此，如何可忘，夫以拥肿之木，得免困［文苑英华六百八十五作因。］於不才，觳觫之牛，自保由於无用，嗟余鄙陋，未有龚生，唯叹吾贤，不同蘧瑗尔，夫推沟拯溺，无切皇衷，逸翮飘鳞，见优机览，所以降尺一之书，驰輶轩之使，心期与国，必遂还途，宁谓亲邻，更成难请，伊昔梁朝，共奉嘉聘，张兹大帛，处彼高闳，庭奏歌锺，座延娇眄，宾客之叙，方於阶阼，田猎之禽，同於君膳，正以乡关阻乱，致尔拘留，家国隆平，义应旋反，韩宣屡至，宰孔频还，翻尔迟回，岂云邻睦。
◇怨
《春秋潜潭巴》曰：河水逆流，怨气盛也。
《毛诗序》曰：乱世之音怨以怒，其政乖。
又曰：角弓，父兄刺幽王也，不亲九族而好谗佞，骨肉相怨，故作是诗也，骍骍角弓，翩其反矣，兄弟婚姻，无胥远矣。
《左传》曰：晋侯赏从亡者，介之推不言禄，禄亦弗及，其母曰：盍亦求之，以死谁{封心}，对曰：尤而效之，罪又甚焉，且出怨言，不食其食。
又曰：晋郄至献楚捷于周，与单襄公语，骤称其伐，单子语诸大夫曰：温季其亡乎，位於七人之下，而求掩其上，怨之聚，乱之本也，多怨而阶乱，何以在位，夏书曰：怨岂在明，不见是图，将慎其细也，今而明之，其可乎。
又曰：吴公子札来聘，请观於周乐，为之歌周南召南，曰：美哉，始基之矣，犹未也，然勤而不怨矣，为之歌小雅，曰：美哉，思而不贰，怨而不言，其周德之盛乎。
又曰：子产云，我闻忠善以损怨，不闻作威以防怨。
又曰：君子之言，信而有徵，故怨远於身，小人之言，僣而无徵，故怨咎及之。
《论语》曰：放於利而行多怨。
又曰：贫而无怨难，富而无骄易。
《管子》曰：凡祸乱之所生，生於怨咎，怨咎之所生，在於非理，故曰闲祸在除怨。
《楚辞》曰：怨灵修［原作循，据冯校本改。］之浩荡，终不察夫民心。
《淮南子》曰：和氏之璧，夏后之璜，揖让而进之以合欢，夜以投人则为怨，时与不时也。
《琴操》曰：王昭君者，齐国人也，颜色皎絜，闻於国中，献於孝元帝，讫不幸纳，积五六年，昭君心有怨旷，伪不饰其形容，元帝每历后宫，疏略不过其处，后单于遣使者朝贺，元帝陈设倡乐，乃令后宫妆出，昭君怨恚日久，乃便循饰，善妆盛服，光晖而出，俱列坐，元帝谓使者曰：单于何所原乐，对曰：珍奇怪物，皆悉自备，唯妇人丑陋，不如中国，乃令后宫欲至单于者起，昭君喟然越席而前曰：妾幸得备在后宫，粗丑卑陋，不合陛下之心，诚原得行，帝大惊悔之，良久太息曰：朕已误矣，遂以与之，昭君至单于，心思不乐，乃作怨旷思惟歌曰：秋木萋萋，其叶萎黄，有鸟处山，集于苞桑，养育毛羽，形容生光，既得升云，游倚曲房，离宫绝旷，身体摧藏，志念抑冗，不得颉颃，虽得餧食，心有徊徨，我独伊何，改往变常，翩翩之燕，远集西羌，高山瓘瓘，河水泱泱，父兮母兮，道里悠长，呜呼哀哉，忧心恻伤。
《续汉书》曰：建武三十年三月，群臣上言，即位三十年，宜封禅泰山，诏书曰：百姓怨气满腹，吾谁欺，欺天乎，曾谓泰山不如林放乎。
【诗】魏阮瑀诗曰：民生受天命，漂若河中尘，虽称百龄寿，孰能应此身，犹获婴凶祸，流离恒苦辛。
宋鲍昭行路难曰：君不见河边草，冬时枯死春满道，君不见城上日，今暝没西山，明朝复更出，今我何时得自然，一灭永罢归黄泉，人生苦多欢乐少，意气敷腴在盛年，且原得志数相就，床头恒有沽酒钱，功名竹帛非我事，存亡贵贱委皇天。
又曰：写水置平地，各自东西南北流，民生亦有命，安能行叹复坐愁，酌酒小自宽，举杯断绝歌行路难，心非木石岂无感，吞声踯躅不敢言。
齐谢朓玉阶怨诗曰：夕殿下珠帘，流萤飞复息，长夜缝罗衣，思君此何极。
梁元帝送西归内人诗曰：秋气苍茫结孟津，复送巫山荐枕神，昔时慊慊愁应去，今日劳劳长别人。
梁豫章王萧综听钟鸣诗曰：历历听钟鸣，当知在帝城，西树隐落月，东窗见晓星，雾露朏朏未分明，鸟啼哑哑已流声，惊客思，动客情，客思郁从横，翩翩孤雁何所栖，依依别鹤半夜鸣，今岁行已暮，雨雪向凄凄，飞蓬旦夕起，杨柳尚翻低，气郁结，涕滂沱，愁思无所讬，强作听锺歌。
梁范云登城怨诗曰：楚妃歌脩竹，汉女奏幽兰，独以闺中笑，岂知城上寒。
梁刘孝绰班婕妤怨诗曰：应门寂已闭，非复后庭时，况在青春日，萋萋绿草滋，妾身似秋扇，君恩绝履綦，讵忆游轻辇，从今贱妾辞。
梁吴筠行路难曰：洞庭水上一株桐，经霜触浪困严风，昔时抽心曜白日，今旦怨死黄沙中，洛阳名工见咨嗟，一嗟一剋作琵琶，白璧规心学明月，珊瑚暎面作风花，帝王见赏不见忘，提携把握登建章，掩抑摧藏张女弹，殷勤促柱楚明光，年年月月对君子，遥遥夜夜宿未央，未央婇女弃鸣篪，争见拂拭生光仪，茱萸锦衣玉作匣，安念昔日枯树枝，不学衡山南岭桂，至今千载犹未知。
又曰：青璅门外安石榴，连枝接叶夹御沟，金墉城西合欢树，垂条照采拂凤楼，游侠少年游上路，倾心颠倒想恋慕，摩顶至足买片言，开胸沥胆取一顾，自言家在赵邯郸，翩翩舌杪复剑端，青骊白駮的卢马，金羁绿控紫丝鞶，躞蹀横行不肯进，夜夜汗血至长安，长安城中诸贵臣，争贵儒者席上珍，复闻梁王好学问，轻弃剑客如埃尘，吾丘寿王始得意，司马相如適被申，大才大辩尚如此，何况我辈轻薄人。
又曰：君不见西陵田，从横十字成陌阡，君不见东郊道，荒凉芜没起寒烟，尽是昔日帝王处，歌姬舞女达天曙，今日翩妍少年子，不知华盛落前去，吐心吐意许他人，今旦回惑生犹豫，山中桂树自有枝，心中方寸自相知，何言岁月忽若驰，君之情意与我离，还君玳瑁金雀钗，不忍见此便心危。
又曰：君不见长安客舍门，娼家少女名桃根，贫穷夜纺无灯烛，何言一朝奉至尊，至尊离宫百馀处，千门万户不知曙，唯闻哑哑城上乌，玉兰金井牵辘轳，丹梁翠柱飞流苏，香薪桂火炊彫菰，当年翻覆无常定，薄命为女必已粗。
梁孔翁归班婕妤怨诗曰：长门与长信，日暮九重空，雷声听隐隐，车响绝笼笼，恩光随妙舞，团扇逐秋风，铅华谁不见，人意自难同。
梁何思澄班婕妤诗曰：寂寂长信晚，雀声愁洞房，蜘蛛网高阁，駮藓被长廊，虚殿帘帷静，闲阶花蕊香，愁愁视日暮，还复守空床。
梁施荣泰王昭君诗曰：垂罗下椒阁，举袖拂胡尘，即即抚心叹，蛾眉误杀人。
梁徐悱妻刘氏班婕妤怨诗曰：日没应门闭，愁思百端生，况复昭阳近，风传歌吹声，宠移真不恨，谗枉太无情，祗言争分理，非妒舞腰轻。
梁王叔英妻刘氏王昭君怨诗曰：一生竟何定，万事良难保，丹青失应图，匣玉成秋草，相接辞关泪，至今犹未燥，汉使汝南还，殷勤为人道。
梁范靖妻沈氏昭君叹诗曰：早信丹青巧，重赂洛阳师，千金画云鬓，百万写娥眉。
陈阴铿班婕妤诗曰：柏梁新宠盛，长信昔恩倾，谁谓诗书巧，翻为歌舞轻，花月分窗进，苔草共阶生，忆泪衫前满，单眠梦里惊，可惜逢秋扇，何用合欢名。
陈明昭［乐府诗集二十九作陈昭，按晋讳昭作明，当是陈昭沿旧称作明君辞，后人误倒。］君辞曰：跨鞍今永诀，垂涕别亲宾，汉地随行尽，胡关逐望新，郊河壅塞雾，陇日闇沙尘，唯有孤明月，犹能远送人。
【赋】汉董仲舒士不遇赋曰：呜呼嗟乎，遐哉邈矣，时来曷迟，去之速矣，屈意从人，悲吾族矣，正身俟时，将就木矣，心之忧兮，不期禄矣，遑遑匪宁，祗增辱矣，努力触藩，徒摧角矣，不出户庭，庶无过矣，重曰：生不丁三代之盛隆兮，而丁三季之末俗，末俗以辩诈而期通，贞士以耿介而自束，虽日三省於吾身，繇怀进退之唯谷，彼寔繁之有徒，指贞白以为墨，目信嫮而言眇，口信辩而言讷，鬼神不能正人事之变戾，圣贤亦不能开愚夫之违惑，出门则不可与偕同，藏器又蚩其不容，退洗心而内讼，固亦未知其所从，观上世之清晖，廉士茕茕而靡归，殷汤有卞随与务光，周武有伯夷与叔齐，孰若反身於素业，莫随世俗而轮转，虽矫情而获百利，不如复心而归一善。
汉司马迁悲士不遇赋曰：悲夫士生之不辰，愧顾影而独存，恒克己而复礼，惧志行而无闻，谅才韪而世戾，将逮死而长勤，虽有行而不彰，徒有能而不陈，何穷达之易惑，信美恶之难分，时悠悠而荡荡，将遂屈而不伸，使公於公者，彼我同兮，私於私者，自相悲兮，天道微哉，吁嗟阔兮，人理显然，相倾夺兮，好生恶死，才之鄙也，好贵夷贱，哲之乱也，炤炤洞达，胸中豁也，昏昏罔觉，内生毒也，我之心矣，哲已能忖，我之言矣，哲已能选，没世无闻，古人惟耻，朝闻夕死，孰云其否，逆顺还周，乍没乍起，无造福先，无触祸始，委之自然，终归一矣。
汉司马相如陈皇后长门赋曰：原赐问而同进兮，得尚君之玉音，奉虚言而望诚兮，期城南之离宫，循薄具而自设兮，君不肯而幸临，浮云郁而四塞兮，天窈窈而昼阴，雷隐隐而响起兮，声象君之车音，刻木兰以为榱兮，饰文杏以为梁，日黄昬而望绝兮，怅独讬於空堂，悬明月以自照兮，徂清夜於洞房，援雅琴以变调兮，奏愁思之不可长，案流徵以却转兮，声窈妙而复扬，抟芬若以为枕兮，席荃兰而茝香，忽寝寐而梦想兮，魂若君之在傍。
班婕妤自伤赋曰：承祖考之遗德，荷性命之淑灵，登薄躯於宫闱，充下陈於后庭，蒙圣皇之渥惠，当日月之盛明，扬光烈之翕赫，奉隆宠於增城，既遇幸於非位，窃庶几乎嘉时，陈女图而镜鉴，顾女史而问诗，历年岁而悼惧，闵蕃华之不滋，白日忽以移光，遂暗漠以昧幽，犹被覆载之厚德，不废捐於罪尤，奉供养于东宫，讬长信之末流，重曰：潜玄宫兮幽以清，应门闭兮禁闱扃，华殿尘兮玉阶苔，中庭萋兮绿草生，神眇眇兮密静处，君不御兮谁为荣，俯视兮丹墀，思君兮履綦，仰视兮云屋，双涕兮横流，顾左右兮和颜，酌羽觞兮销忧，惟人生兮一世，忽一过兮若浮。
魏丁廙蔡伯喈女赋曰：伊太宗之令女，禀神惠之自然，在华年之二八，披邓林之曜鲜，明六列之尚致，服女史之话言，参过庭之明训，才朗悟而通玄，当三春之嘉月，时将归於所天，曳丹罗之轻裳，戴金翠之华钿，美荣曜之所茂，哀寒霜之已繁，岂偕老之可期，庶尽欢於馀年，何大原之不遂，飘微躯於逆边，行悠悠於日远，入穹谷之寒山，惭柏舟於千祀，负冤魂於黄泉，我羁虏其如昨，经春秋之十二，忍胡颜之重耻，恐终风之我萃，咏芳草於万里，想音尘之仿佛，祈精爽於交梦，终寂寞而不至，哀我生之何辜，为神灵之所弃，仰蕣华其已落，临桑榆之歔欷，入穹庐之秘馆，亟逾时而经节，叹殊类之非匹，伤我躬之无悦，脩肤体以深，［句有脱文。］念兰泽之空设，伫美目於胡忌，向凯风而泣血。
梁江淹恨赋曰：试望平原，蔓草萦骨，拱木敛魂，人生到此，天道宁论，於是仆本恨人，心惊不已，直念古者，伏恨而死，若乃赵王既虏，迁於房陵，薄心动念，昧旦晨兴，别艳姬与美女，丧金舆及玉乘，置酒欲饮，悲来填膺，千秋万岁，为怨难胜，至如李君降北，名辱身冤，拔剑击柱，吊影惭魂，若夫明妃去时，仰天太息，紫台稍远，关山无极，摇风忽起，白日西匿，陇雁少飞，岱云寡色，望君皇兮何期，终芜绝兮异域，至如敬通见抵，罢归田里，闭关却扫，塞门不仕，左对孺人，右顾稚子，脱略公卿，跌宕文史，赍志没地，长怀无已，若夫中散下狱，神气激扬，浊醪夕引，素琴晨张，秋日萧索，浮云无光，郁青霞之奇志，入脩夜之不旸，或有孤臣危涕，孽子坠心，迁客海上，流戍陇阴，此人但闻悲风汩起，泣下霑衿，亦复含酸茹怨，销落湮沉，若乃骑叠迹，车屯轨，黄尘匝地，歌吹四起，无不烟断火绝，闭骨泉里，已矣哉，春草暮兮秋风惊，秋风罢兮春草生，绮罗毕兮池管尽，琴瑟灭兮丘陇平，自古皆有死，莫不饮恨而吞声。


总载职官诸王相国丞相冢宰
◇总载职官
《尚书》曰：成王既黜殷命，灭淮夷，归于宗周，董正治官，曰唐虞稽古，建官惟百，内有百揆四岳，外有州牧侯伯。
《礼记》曰：有虞氏官五十，夏后氏官百，殷二百，周三百，天子立六官，三公九卿，二十七大夫，八十一元士，以听天下之外治，以明章天下之男教。
《大戴礼》曰：古之卿政以治天下者，冢宰之官以成道，司徒之官以成德，宗伯之官以成仁，司马之官以成礼，司寇之官以成义，司空之官以成智。
《尚书大传》曰：古者天子三公，每一公三卿佐之，每一卿三大夫佐之，每一大夫三元士佐之。
贾谊《新书》曰：王者官人六等，一曰师，二曰友，三曰大臣，四曰左右，五曰侍御，六曰厮役，智足以为源泉，行足以为表仪，谓之师，智足以为砻砺，行足以为辅助，谓之友，智足以谋国事，行足以为民率，谓之三［《太平御览》二百零三无三字。］大臣也，修身正行，不〈僣中 日改心 〉於乡曲，左右也，事君不敢有二心，侍御者也，唯言之听，以事君者，厮役也。
《说苑》曰：应侯与贾子坐，闻有鼓琴之声，应侯曰：今之琴一何悲也，贾子曰：夫张急调下，故使之悲尔，张急者，良材也，调下者，官卑也，取夫良材而卑官之，安能无悲乎，应侯曰：善。
《汉书》曰：永元三年，上微行，始出，北至池阳，西至黄山，南猎长扬，东游宜春，微行常用饮酎八九月中，与侍中常侍武骑及待诏陇西北地良家子能骑射者，期诸殿门，故有期门之号，自此始也。
《东观汉记》曰：更始所置官，多群小，长安谓之语曰：灶下养，中郎将，烂羊胃，骑都尉，烂羊头，关内侯。
《汉旧仪》曰：古法，圣犹试，故令丞相设四科之辟，以博异德，第一科曰：德行高妙，志节清白，二科曰：学道修行，经中博士，三科曰：明晓法令，足以决疑，能案章覆问，文中御史，四科曰：刚毅多略，遭事不惑，明足以照奸，勇足以决断，才任三辅剧令，皆试以其能，然后官之，第一科补西曹南閤祭酒，二科补议曹，三科补四辞八奏，四科补［汉旧仪补下有贼字，此脱。］决。
李重杂奏议曰：古之圣王，建官垂制，所以体国经治，而功在简易，自帝王而下，世有增损，舜命九官，周分六职，秦采古制，汉仍秦旧，倚丞相，任九卿，虽置五曹尚书，始於封奏，以宣外内，事任尚轻，而郡守牧民之官重，故汉宣称所与为治，唯良二千石，其有殊勋者，辄玺书勉励，或赐爵进秩，礼遇丰厚，得治大体，所以追踪三代也，乃至东京，虽渐优显，然令仆射出为郡守，锺离意黄香胡广是也，郡守入为三公，虞延第五伦桓虞鲍昱是也。
杨泉《物理论》曰：吏者理也，所以理万机，平百揆也，武士宰民，犹使狼牧羊，鹰养雏也，是以人主务在审官择人。
【诗】魏应璩杂诗，散骑常师友，朋夕进规献，侍中主喉舌，万机无不乱，尚书统庶事，官人乘法宪，彤管弭纳言，貂珰表武弁，出入承明庐，车服一何焕，三寺齐荣秩，百僚所瞻原。
【颂】晋陆机汉高祖功臣颂曰：茫茫宇宙，上惨［《文选》四十七作墋。］下黩，波振四海，尘飞五岳，九服徘徊，三灵改卜，赫矣高祖，肇载天禄，彤云昼聚，素灵夜哭，万邦宅心，骏民效足，堂堂萧公，主迹是因，绸缪睿后，无实惟人，外济六师，内抚三秦，拔奇夷难，迈德振民，名盖群后，是谓宗臣，平阳乐道，在变则通，爰深爰默，有此武功，长驱河朔，电击襄东，协策淮阴，亚迹萧公，文成作师，通幽洞冥，永言配命，因心则灵，穷神观化，望景扬清，鬼无隐谟，物无遁形，运筹固陵，定策东袭，三王从风，五侯允集，霸楚云丧，皇汉凯入，曲逆宏达，好谋能深，游情杳莫，神迹是寻，奇谋六奋，嘉虑百回，规主于足，离项于怀，韩王窘执，胡马洞开，灼灼淮阴，灵武冠世，策出无方，思入神契，有险必夷，摧刚则脆，肇谟汉湄，还定渭表，济河夷魏，登山灭赵，威掠火烈，势逾风扫，拾代如遗，偃齐犹草，彭越观世，韬迹隐光，威凌楚城，质委汉王，靖难河济，即宫旧梁，烈烈黥布，睆睆其眄，名冠强楚，锋犹骇电，肇彼枭风，翩为我扇，天命方集，王于东夏，矫矫三雄，至于垓下，元凶既夷，宠禄来假，张耳之贤，有声梁魏，俯思旧恩，仰察五纬，脱迹违礼，披榛来媚，改策西秦，执辱北冀，王信韩孽，拓土开疆，我图尔戎，越迁晋阳，卢绾自微，婉恋我皇，跨功逾德，祚尔晖章，吴芮之王，祚由梅鋗，功微势弱，世载忠贤，肃肃荆王，董我三军，图掌四方，殷荐其勋，庸亲祚劳，旧楚是分，安国违亲，悠悠我思，依依哲母，既明且仁，引身伏剑，永言固之，主云兴亡，末命是期，绛侯质木，多略寡言，曾是忠勇，惟帝攸叹，云惊灵丘，景逸上兰，平代擒豨，奄有燕韩，宁乱以武，毙吕以权，实惟太尉，刘宗以安，舞阳道迎，延帝幽薮，宣力王室，匪惟厥武，总干鸿门，披闼帝宇，耸颜诮项，掩泪寤主，百王之极，旧事靡存，稷嗣制礼，下肃上尊，穆穆帝典，乃其盈门，风希三代，宪流后昆，纪信诳项，轺轩是乘，身与烟销，名与风兴，形可以暴，志不可凌。
【赞】后汉班固公孙弘赞曰：公孙弘卜式倪宽，皆以鸿渐之翼，困於燕爵，远迹羊豕之间，非遇其时，焉能致此位乎，是时汉兴六十馀载，上方欲用文武，求之如弗及，始以蒲轮迎枚生，见主父而叹息，群士慕向，异人并出，卜式拔於刍牧，弘羊擢於贾竖，卫青奋於奴仆，日磾出於降虏，斯亦曩时版筑饭牛之朋也，汉之得人，於兹为盛，儒雅则公孙弘董仲舒倪宽，笃行则石建石庆，质直则汲黯卜式，推贤则韩安国郑当时，定令则赵禹张汤，文章则司马迁相如，滑稽则东方朔枚皋，应对则严助朱买臣，历数则唐都洛下闳，协律则李延年，运筹则桑弘羊，奉使则张骞苏武，将帅则卫青霍去病，受遗则霍光金日磾，其馀不可胜纪，是以兴造功业，制度遗文，后世莫及，孝宣承统，纂修洪业，亦讲论六艺，招选茂异，而萧望之梁丘贺夏侯胜韦玄成严彭祖尹更始，以儒术进，刘向王褒，以文章显，将相则张安世赵充国魏相邴吉于定国杜延年，治民则黄霸王成龚遂郑弘邵信臣韩延寿尹翁归赵广汉严延年张敞之属，皆有功绩，见述后世，参其名臣，亦其次也。
晋袁宏三国名臣赞曰：赫赫三雄，并回乾轴，竞收杞梓，争采松竹，凤不及栖，龙不暇伏，英英文若，灵鉴洞照，应变知微，探赜索要，日月在躬，隐之弥曜，公达潜朗，思同蓍蔡，运用无功，勋摄群会，邈哉崔生，体正心直，天骨疏朗，墙岸高嶷，忠存轨迹，义形风色，思树芳兰，翦除荆棘，景山恢诞，韵与道合，形器不存，方寸海纳，和而不同，通而不杂，过醉亡辞，在醒贻答，长文通雅，义格终始，思戴元首，拟伊同齿，嘉谟肆庭，谠言盈耳，深哉泰初，宇量高雅，器范自然，标准无假，全由身冥，迹汙必伪，处死匪难，理存则易，六合徒广，容身靡寄，堂堂孔明，基宇宏邈，器同生人，独禀先觉，标榜风流，远朋管乐，士元弘长，雅性自融，崇善爱物，观始知终，丧乱备矣，胜涂未隆，先生标之，振起清风，公琰植根，不忘忠敬，岂曰模拟，实在雅性，推贤恭己，久而可敬，公瑾英达，朗心独见，披草求君，定交一面，桓桓魏武，外讬霸迹，志掩衡霍，恃战忘敌，卓卓若人，曜奇赤壁，三光参分，宇宙暂隔，子布擅名，遭世方扰，抚翼桑梓，息肩江表，王略威夷，吴魏同宝，遂赞宏谟，匡比霸道，昂昂子敬，拔迹草莱，荷檐吐奇，乃构云台，子瑜长者，体性纯懿，谏而不犯，正而不毁，将命阙庭，退忘私位，伯言謇謇，以道佐世，出能勤功，入亦献替，谋翊社稷，解纷挫锐，元叹穆远，神和形捡，如彼白珪，质无尘点，清不增洁，浊不加染，仲翔高亮，性不和物，好是不群，折而不屈，屡摧逆鳞，直道受黜，叹过孙阳，放同贾屈。
【颂】晋张子并杨四公颂［明本在陆机汉高祖功臣颂后。］曰：瓘瓘西岳，峻极太清，降神挺贤，实有景灵，灵何为四，四杨是丁，佐我大侯，俾作韩贞，明明在上，不显其身，帝时畴咨，本道求真，佥曰於公，温故知新，宜保宜传，克赞典坟，昔在阿衡，左右商王，有周文武，股肱旦望，我汉杨氏，代作栋梁，蹇蹇匪躬，惟国之纲，纲弛复整，政无乱荒，功假皇穹，率土以康，心尽于朝，终然允臧，伊德之辅，是乃毛羽，匪哲匪贤，孰云敢举，杨氏蹈之，为轨为武，轨武伊何，尽启基绪，穆穆天子，以为心膂，於万斯年，克昌厥后。
◇诸王
汉书百官表曰：诸侯王高帝初置，金玺组绶。
蔡邕独断，汉制，皇子封为王，其实诸侯也，周末诸侯或称王，而汉天子自以皇帝为称，故以王号加之，总名诸侯王，法律家皆曰列侯，天子太社，以五色土为坛，皇子封为王者，受天子太社之土，以所封之方色，东方受青，南方受赤，他如其方色，藉以白茅，归国以立社，故谓之茅土。
《贾谊书》曰：高帝瓜分天下，以王有功之臣，反者如猬毛而起，高皇帝以为不可制，故削去不义诸侯，空其国，择良日，立诸子洛阳上东门外，诸子毕王，而天下乃安。
《汉书》曰：楚元王交，高帝弟，自帝即位，交与卢绾，常侍上，出入卧内，传语言诸内事隐谋，文帝尊宠元王子，爵比皇子。
又曰：初楚元王敬礼申公等，穆生不嗜酒，元王每置酒，尝为穆生设醴。
又，齐悼惠王肥，高帝子，食七十馀城，诸民能齐言者，皆与齐。
又，梁孝王，文帝窦皇后少子，爱之，孝王筑东苑，方三百里，得赐天子旌旗，从千乘万骑，出称警，入言跸，拟於天子，招延四方豪杰，自山东游士，莫敢不至。
又，河间献王德，景帝子，修学好古，从民得善书，必为好写与之，留其真，如金帛赐以招之，由是四方道术之人，不远千里，或有先祖旧书，多奉以奏献王者，故得书与汉等，被服儒术，造次必於儒者，武帝时，献王来朝，献雅乐，对三雍宫及诏策所问三十馀事，其对推道术而言，得事之中。
又，鲁共王，景帝子，好治宫室苑囿狗马，王初坏孔子旧宅，以广其居，闻锺磬琴瑟之声，遂不敢坏，於其壁中，得古文经传。
又，淮南王安，为人好书鼓瑟，不喜弋猎狗马驰骋，亦欲以行阴德，拊循百姓，招致宾客方术之士数千人，作为内书三十一篇，外书甚众。又有中篇八卷，言神仙黄白之术。
又，淮阳宪王钦，宣帝子，好经书法律，聪达有才，帝甚爱之，数嗟叹宪王曰：真我子也。
《东观汉记》曰：东平王苍，少有孝友之质，宽仁弘雅，帝即位，诏以为骠骑将军，位在三公上，四年，苍上疏原朝，上以王触寒涉道，使中谒者赐乘舆豹裘，苍到洛阳，使鸿胪持节郊迎，引入，不在赞拜之位，升殿乃拜，上亲答拜，诸王归国，上特留苍，八月饮酎毕，大鸿胪奏遣苍发，上亲临送流涕，赏赐以亿万数。
又，明帝诏书示诸国曰：诏问东平王苍，处家何等最乐，王对曰：为善最乐，帝曰：其言甚大，副其腰腹，苍美鬓髯，腰带八赤二寸。
又，北海靖王兴，每朝廷有异政，京师雨泽，秋稼好丑，辄驿马下兴，其见亲重如此。
又，广平钜鹿乐成王在邸，入问起居，车马鞍勒皆纯黑，无金银采饰，马不逾六尺，於是以白太后，即赐钱各五百万。
《魏志》曰：邓哀王冲，字苍舒，少聪察岐嶷，生五六岁，智意所及，有若成人，孙权曾致巨象，太祖欲知其斤重，访之群下，咸莫能出其理，冲曰：置象大舡之上，而刻其所至，称物所以载之，则斤可知矣，太祖大悦，即施行焉，时军国多事，用刑严重，太祖马鞍在库，而为鼠所齧，库吏惧必死，冲谓曰：待三日中，然后自归，冲於是以刀穿单衣，如鼠齧者，谬为失意，貌有愁色，太祖问之，冲对曰：世俗以为鼠齧衣者，其生［《太平御览》九百十一作主。］不吉，今单衣见齧，是以忧戚，太祖曰：此妄言尔，无所苦也，俄而库吏以齧鞍闻，太祖大笑曰：儿衣在侧尚齧，况鞍悬柱乎，一无所问。
又曰：中山恭王衮，少好学，生十馀岁，能属文，每读书，文学左右，常恐以精力为患，数谏止之，然性所乐，不能废也，文学防辅相与言曰：受诏察公，举错有过，当奏，及善，亦宜以闻，遂共表称，陈衮美，衮闻之大惊，责让文学曰：修身自守，常人之行耳，而诸君乃以上闻，是適所以增其负累也。
又，任成［《太平御览》一百五十一作城。］威王彰，字子文，少善射，御力过人，手格猛兽，不避险阻，数从征伐，志意慷慨，太祖常折之曰：汝不念读书，慕圣道，而好乘马击剑，此一夫之用，何足贵也，彰谓左右曰：大丈夫一为卫霍，将十万骑，驰沙漠，驱戎狄，立功建号尔，何能作博士耶。
又，陈思王植，字子建，年十馀岁，诵读诗论及辞赋数十万言，能属文，太祖常视其文，谓植曰：汝倩人尔，植跪曰：言出为论，下笔成章，颇［太平御览一百五十一作顾。］当面试，奈何倩人，时邺铜爵台新成，太祖悉将诸子登台，使各为赋，植援笔立成，可观，太祖甚异之。
王隐《晋书》曰：齐王攸，学不倦，借人书，皆为治护时还，有水旱，则出租秩加赋，以赈国人，须丰年，乃收入本直，太康三年，诏攸当出方岳，遂抚其国，加都督青州，增封济南郡，德［《太平御览》一百五十一晋书作备。］物典策，轩悬之乐，六佾之舞，赐金钺朝车乘舆之副。
又，安平献王孚，世祖受禅为太宰，四年正会，上见太宰，身执子孙之礼，舆车上殿，上於阼阶下迎拜，王既坐，上又亲奉上寿，孚虽见尊宠，而常有戚容，献王一门三世，同时十人封王，二人世子父，位极人臣，子孙咸居大官，出则旌旗节钺，入则貂蝉衮冕，自公族之宠，未始有也。
晋百官表曰：王古号也，夏殷周称王，金玺龟纽，细纁朱绶，五时朝服，远游冠，佩山玄玉。
沈约《宋书》曰：衡阳王义季，为荆州刺史，先是临川王义庆在任，巴蜀乱扰，师旅应接，府库空虚，义季躬行节俭，蓄财省用，数年间，还复充实，队主续丰，母老家贫，无以充养，遂断不食肉，义季哀其志，给丰每月白米二斛，钱一千，并制丰啖肉，义季素拙书，上听使馀人书启事，唯自署名而已，素嗜酒，自彭城王义康废，遂为长夜之饮，略无少醒日，太祖累加诘责，义季引愆陈谢，上诏报诫语，终不改，以至於终，二十一年。
又，始平孝敬王子鸾，字季羽，孝武帝第八子也，母殷淑仪，宠倾后宫，子鸾冠爱诸子，凡为上所聘遇者，莫不入子鸾府国，及为南徐州。又割吴郡以属之。
又，建平宣简王宏，字休度，文帝第七子也，少而闲素，笃好文籍，太祖宠爱殊常，为立第於鸡笼山，尽山水之美，建平国高他国一阶。
【赋】魏夏侯玄皇胤赋曰：览二仪之上礼，本人伦之大纪，道莫隆於后辟，统莫泰於宗祀，伊皇衢之光赫，享乾祗之元祉，在太和之五载，肇皇胤之盛始，时惟孟秋，和气淑清，良辰既启，皇子诞生，尔乃发恺悌之明诏，振隆恩之丰沛，殊惠洽乎黎民，崇施畅於无外，爵群兆以布德，赦殊死以崇仁，黔首咏而齐乐，原皇祚之日新。
【颂】陈王曹植皇太子颂曰：於我皇后，懿章前志，克慕二皇，三灵昭事，祗肃郊庙，明德敬惠，阳和积吉，锺天之釐，嘉月令辰，笃生圣嗣，庆由一人，万国作喜，喁喁万国，岌岌群生，禀命我后，绥之则荣，长为臣妾，终天之经，仁圣弈世，永载明明，同年上帝，休祥淑贞，藩臣作颂，光流德声，吁嗟卿士，祗承予听。
【碑】梁沈约齐司徒安陆昭王碑曰：稷契身佐唐虞，功大於天地，商武姬文，所以膺图受箓，萧曹扶翼汉祖，灭秦项以宁乱，魏氏时乘於前，皇齐握符於后，灵源与积石争流，神基与极天比峻，公含辰象之秀德，体河岳之灵，［文选五十九灵上有上字。］气蕴风云，身负日月，姑苏奥［《文选》五十九奥下有壤字。］，服［《文选》服上有全赵之袨四字。］丛台，方此为劣，临淄之地，挥汗成雨，曾何足称，乃鸿骞奋［《文选》作旧。］吴，作守东楚，夏首荡［《文选》作藩。］要，任重推毂，襟带中流，地殷江汉，南接衡巫，风云之俗千里，西通郾邓，水陆之涂三千，是惟形胜，阃外莫先，建麾作牧，明德攸存，以戎羯窥窬，伺我边隙，北风未起，马首便则南向，塞草未衰，严城於焉早闭，惠至以奉上，明谦以接下，抚僚庶尽盛德之容，交士林忘公侯之贵，虚怀博纳，幽阐洞开，宴语谈笑，情澜不竭，凡我僚属，均哀共戚，怨天德之无厚，痛崇阴之不留，所以克卜思播遗尘，［《文选》作思所以克播遗尘，此有倒衍。］敞［○《文选》作蔽。］之穹壤，天命玄鸟，降而生商，是开金运，祚始玉筐，三仁云［《文选》作去。］殷，五曜入房，亦白其马，服襄周王，惠露霑吴，仁风扇越，涉夏逾汉，政成期月。
北齐邢子才广平王碑文曰：公分气氤氲，禀灵昭晋，基构轮奂，源流濬远，积石莫之方，委水不能喻，山渎效神，辰昴降德，自天攸纵，郁为时宗，墙宇淹旷，标格秀远，道亚生知，德均殆庶，日月在躬，水镜被物，望青松而比秀，干白云而上征，侍讲金华，参游铜雀，出陪芝盖，入奉桂室，充会友之选，当拾遗之举，发言为论，受诏成文，碧鸡自口，灵蛇在握，方见建安之体，复闻正始之音，公年方弱冠，而位居寮右，道被生民，惠渐万物，郁为雅俗之表，瓘成社稷之镇，公孙声动天下，已非其伦，管子光照邻国，孰云能拟，方谓膺兹多福，降此永年，夺抟风之逸羽，穷送日之远路，同歧山之嘉会，陪岱宗之盛礼，而群飞在辰，横流具及，山崩川斗，星霣日销，昆岳既毁，玉石俱烬，兰挺则芬，玉生则润，泱泱万源，落落千仞，我有徽猷，金声玉振，志犹学海，业比登山，踟蹰缇衮，绛帐韦编，寻微启奥，敷理入玄，天地或终，山河匪寿，昔曰先民，谁堪长久，立言立事，贵之身后，式铭景行，是为不朽。
【墓志】齐王融豫章文献王墓志铭曰：领袖倾沦，人纲弛没，半岳摧峰，中河坠月，眷然晓隧，如何夜台，鲸骖惋慕，葆吹徘徊，千秋万祀，顾有馀哀。
又齐谢朓郁林王墓铭曰：绿车旖旎，翠蕤奄映，癸贰戏良，临祧弛盛，毁德归桐，弃尊君郑。
又齐海陵王墓志铭曰：景祚云及，多难攸启，载驱軨辖，高辟代邸，西光已谢，东龟又良，龙纛夕俨，葆挽晨锵，风摇草色，月照松光，春秋非我，晓夜何长。
梁简文安成蕃王墓铭曰：许氏犹龙，荀家鸣鹤，岂如宗子，分联华萼，对策云台，观书麟阁，官美登朝，文高入洛，得意琴书，忘言丘壑。
梁任昉抚军桂阳王墓志铭曰：於昭帝绪，擅美前王，绿图丹纪，金简玉筐，世载台鼎，地居鲁卫，沛易且传，楚诗将说，桐圭谁戏，甘棠何憩。
梁沈约丞相长沙宣武王墓志铭曰：山岳镇地，日月丽天，邻几者庶，亚极称贤，瓘瓘哲人，寔惟天纵，德基内美，功成日用，亦既东辕，实拯朝难，迅锋雷骇，霜戈电断，震主必危，功高不赏，哀动上霄，痛铭玄壤，圣武爰发，后耻申冤，大礼空备，幽驾莫援。
陈徐陵司空河东康简王墓志曰：夫圣人至德，天道福谦，大哉尧舜，贻庆长远，明两之盛，中阳纂於豢龙，百世之祀，皇家兆於鸣凤，违有丘於海北，应紫盖於江南，帝系王基，重光累叶，高祖之建天柱，圣［本集圣上有列字。］之补地维，荡荡乎民无得而名焉者也，王资神昴纬，讬曜房灵，体斯孝烈，不由师保，月生之对，曾何用於拟议，日近之言，无阶於等级，封河东王，加侍中，淑貌与金燧相宜，清颜与玉壶同照，授使持节南徐州刺史，武羌旅拒，亭障迁移，漠草非长广之东，湖莱近荆门之北，王常讥庾翼，使白面之非才，深慕曹彰，叹黄鬓之为可，火精不退，奚应善言，冰蛭难消，徒持阴德，薨于沙镇，时年十有七，追赠司空，加鼓吹班剑，谥曰康简王，洛北占坟，河南除道，葭悲烟殿之声，剑动丰城之气，岂惟晋皇宠悼，重琅邪之赠官，魏后高文，制苍舒之哀诔。
【诔】后汉傅龙［按当作毅。］北海王诔曰：永平六年，北海静王薨，於是境内，市不交易，涂无征旅，农不修亩，室无女工，感伤惨怛，若丧厥亲，俯哭后土，仰愬皇旻，於是群英列俊，静思勒铭，惟王勋德，是昭是明，存隆其实，光曜其声，终始之际，於斯为荣，乃作诔曰：览视昔初，若论往代，有国有家，篇籍攸载，贵鲜不骄，满罔不溢，莫能履道，声色以卒，惟王建国，作此蕃弼，抚绥方域，承翼京室，对杨休嘉，光昭其则，温恭朝夕，敦循伊德。
又魏文帝苍舒诔曰：建安十二年，五月甲戌，童子曹苍舒卒，乃作诔曰：於惟淑弟，懿矣纯良，诞丰令质，荷天之光，既哲且仁，爰柔克刚，彼德之容，慈我聿行，宜逢分祚，以永无疆，如何昊天，凋斯俊英，呜呼哀哉，惟人之生，忽若朝露，促促百年，亹亹行暮，矧尔既夭，十三而卒，何辜于天，景命不遂。
魏陈王曹植任城王诔曰：昔二虢佐文，旦奭翼武，於休我王，魏之元辅，将崇懿迹，等号齐鲁，如何奄忽，命不是与，仁者悼没，兼彼殊类，矧我同生，能不憯悴，目想宫墀，心存平素，仿佛魂神，驰情陵墓，凡夫爱命，达者彻名，王虽薨殂，功著丹青，人谁不没，贵有遗声，乃作诔曰：幼有令质，光耀珪璋，孝殊闵氏，义达参商，温温其恭，爰柔克刚，心存建业，王室是匡，矫矫元戎，雷动雨徂，横行燕代，威慴北胡，奔虏无窜，还战高柳，王率壮士，常为军首，宜究长年，永保皇家，如何奄忽，景命不遐，同盟饮泪，百僚咨嗟。
宋谢灵运庐陵王诔曰：事非淮南，而痛深於中雾，迹非任城，而暴甚於仰毒，讬体皇极，衔怨至尽，岂惟有识伤慨，故亦率土凄心，盖出罔己之悲，以陈酸切之事云尔，哀哀君王，终仁且德，在枉无言，即罪有默，曾是忍虐，古来一酷，身微咎累，痛逾酖毒，何斯祸斯，乃怨乃辱，命如可延，人百其赎，矜急景之难留，悼惊波之易沦，自君王之冥漠，历弥稔於此春，聆鸣禽之响谷，视乔木之陵云，咸感节而兴悦，独怀悲而莫申，侯射隼於高墉，赫王典以正刑，服二辜於北犴，致九伐於南荆，发酸痛於仁诏，令宠赠於哀心，布凄楚於帝言，摅绸缪於皇音。
【行状】梁任昉齐竟陵文宣王萧子良行状曰：公道亚生知，照邻几庶，孝始人伦，忠为令德，公实体之，非毁誉所至，天材博赡，学综兼明，至曲台之礼，九师之易，乐分龙赵，诗析齐韩，有一於此，不［《文选》六十不上有罔字。］兼综，昔沛献访对於云台，东平齐声於杨史，淮南取贵於食时，陈思见称於七步，方斯蔑如也，夫家国之道，互为公私，君亲之义，递为隐犯，公一极一致，爱敬同归，亮诚尽规，谋猷弘远矣，他人之善，若己有之，民之不臧，公实贻耻，诱接恂恂，降以颜色，人有不及，内恕诸己，非意相干，每为理屈，任天下之重，体生民之俊，华衮与缊褚同归，山藻与蓬池俱逸，良田广宅，符仲长之言，芒山洛水，协应叟之志，丘园东国，缁铢轩冕，乃依林构宇，傍岩拓架，清猿与壶人争旦，缇幕与素濑交晖，置之虚室，入野何辨，高人何黠，［《文选》作点，蹑屦於锺阿，徵士刘虬，献书於衡岳，赠以真人之服，弘以度外之礼。］
梁沈约齐临川王行状曰：公遵玄源於陵壑，禀黄中之正气，其性逸，其神凝，端华表於弱齿，弘贵著乎将立，云虚景暧，岳秀川渟，兰桂不逾其质，珪璋未究其美，幼而悦学，业茂从师，洽贯书场，该纬文圃，清晖秘誉，烛野光朝。
梁裴子野司空安城康王行状，公降七纬之祯灵，五行之正性，珪璋博达，清明在躬，学无常师，希风乎孔甫，几神殆庶，谅亚迹乎颜生，悦礼敦诗，方昔人而有裕，既明且哲，体大雅而弗渝，若乃慈明外朗，淑德内润，夏侯玉树之谈，卫玠璧人之目。又授使持节郢州刺史，公四居方岳，政刑克举，仁恕以怀君子，刑宪以肃小人，莅烦以简，居难则易，霈如时雨，芬若兰荪，所去见思，所居称治，遘疾薨竟陵之石梵，时年四十四，皇上震天伦之悼，庶僚怀人百之感，诏赠司空常侍，王如故，礼也，自巴濮以东，郾邓以北，方舟连骑，赴者如云，昔王薨及葬，仁禽有践境之识，羊祜云亡，市人有罢归之恸，若公恩结三楚，亦异世一时之，［疑当作亦异世之一时。］公幼无择言，长无择行，立功以庇物，执德以居宗，重以道性虚闲，居处冲约，终日清静，如布素焉。
◇相国
汉书百官表曰：相国，秦官，金印紫绶，掌丞天子，助理万机。
《汉书》曰：萧何，沛人，陈豨反，上自将，闻吕后用何计诛韩信，拜何相国，益封五千户，卒五百人为卫，众人皆贺，召平独吊，召平者，故秦东陵侯，秦破，为布衣，种瓜长安城东，平谓何曰：祸自此始也，何乃让封，悉以家财佐军，上喜。
又曰：曹参闻萧何薨，告舍人，趣治装，吾将入相，使者果召参，参为相，日夜饮酒，宾客见参不事，皆欲有言，至者参辄饮以酒，醉而后去，终莫得说，相舍后园近吏舍，吏舍日饮歌呼，从吏患之，请参游后园，幸相国召案，乃反张坐饮，歌呼与相和，参见人细过，专掩匿之，百官偕叹。
《独断》曰：相国自萧何以后，殆非复人臣之位。
齐职仪曰：相国，绿绶，衮冕服，汤以伊尹为左相，仲虺为右相，高宗得说，因立为相，魏襄王以公孙衍为相国，赵孝成王以廉颇为相国。
【诔】晋成公绥魏相国舞阳宣文侯司马公诔曰：应期降命，笃生我公，九德聿修，百行兼通，文皇践位，龙飞天衢，协赞大命，启迪灵符，光我圣主，齐德有虞，受兹介祉，封国建畿，入总纳言，敷化衡机，出登上将，奋武明威，皇舆省方，作镇于许，旌旗既反，抚戎荆楚，巴蜀作寇，侵我边疆，乃眷西顾，董统雍凉，丹麾所指，莫之敢抗，仁济宇内，威慑外荒，流惠陕西，齐美甘棠，加命九锡，尊位相国，比王齐鲁，以崇厥德。
◇丞相
应劭《风俗通》曰：丞者，承也，相者，助也。
《史记》曰：秦武王置二丞相，甘茂为左丞相，樗里疾为右丞相。又，韦丞相贤者，鲁人，以读书术为吏，至大鸿胪，有相工相之，当至丞相，有男四人，使相之，至第二子，名玄成，相工曰：此子贵，当封侯，丞相曰：我今为丞相，有长子，是安从得之，后竟为丞相。
又，匡衡为御史大夫，岁馀，韦丞相死，代为丞相，封乐安侯，十年之间，不出长安城门，而至丞相。
《汉书》：百官表曰：丞相秦官，金印紫绶，掌丞天子，助治万机，秦有左右，高帝即位，置丞相。
又，陈平，武阳人，周勃，沛人，帝即位，以平为丞相，平曰：臣功不如勃，於是以勃为右丞相，以平为左丞相，帝问勃曰：岁决狱钱穀出入几何，勃不知，汗出洽背，上问平，平曰：有主者，上曰：主者谁，平曰：决狱责廷尉，钱穀责治粟内史，上曰：君所主何事，平曰：臣主上佐天子，理阴阳，调四时，下遂万物之宜，镇抚四夷，上曰：善。
又曰：公孙弘，淄川人，武帝以弘为丞相，丞相常以列侯为之，唯弘无爵，诏封平津乡侯，六百五十户，丞相封自弘始也，弘食一肉脱粟饭，故人宾客仰衣食，家无馀财。
又曰：蔡义，河内人，诏求能为韩诗者，徵义，上疏，臣行能无比，容貌不及众，而不弃人伦者，以闻道於先师，自讬於经术，原赐清间之燕，以诗授昭帝，为丞相，短小无须眉，貌似老妪，行步俯偻，常两吏扶夹，乃能行。
又曰：王商为丞相，有威重，长八尺馀，单于来朝，引见，商坐未央庭中，单于前拜谒商，商起，离席与言，单于仰视商貌，大畏之，迁延却退，天子闻之，叹曰：此真汉相也。
汉杂事曰：田蚡为丞相，中二千石拜谒，蚡不为礼，汲黯为主爵都尉，见蚡，未尝拜，揖之而已。
《汉旧仪》曰：丞相车两黑轓，骑者戈绛，掾吏见礼如师弟子，白录不拜朝，示不臣也，听事閤曰黄閤。
又曰：有天地大变，天下大过，皇帝使侍中持节，乘四白马，赐上尊酒十斛，牛一头，策告殃咎，使者去，半道，丞相病，上追使者还，未白事，尚书以丞相不［《太平御览》二百零四不下有起病闻，若丞相不七字，此脱。］胜任，使者策书，驾骆马，即时布衣，步出府，免为庶人，丞相有他过，使者奉策书，驾骓騩马，即时步出府，乘栈车壮［御览作牝。］马，赐归田里思过。
应劭《汉官仪》曰：丞相有疾，御史大夫三日一问起居，百僚亦然，朝廷遣中使太医高手，膳羞骆驿，及瘳视事，尚书令若光禄大夫赐以养牛，上尊酒。
《物理论》曰：高祖定天下，置丞相，以统文德，立大司马，以整武事，为二府焉。
【箴】晋陆机丞相箴曰：夫导民在简，为政以仁，仁实生爱，简亦易遵，罔疏下睦，禁密巧繁，深文碎教，伊何能存，故人不可以不审，任不可以不忠，舍贤昵谗，则丧尔邦，且偏见则昧，专听悔疑，耳目之用，亦各有期，夫岂不察，而惟墙隔之，矜已任智，是蔽是欺，德无远而不复，恶何適而不追，存亡日鉴，成败代陈，人咸知镜其貌，而莫能照其身。
【碑】晋袁宏丞相桓温碑铭曰：文武开业，尚父定王佐之契，宗周不竞，桓公弘九伐之勋，脱履於必济之功，忘怀於屈伸之会，高氏出乎生民，公亮坦於万物，遂复改谋回虑，策马武关，总辔丹扸之涂，扬鞭终南之岭，兵交则战无全敌，劝义则襁负云集，徒以悬军轻进，因蓄靡储，而銶狼惧殪，保固窟穴，乃方轨回辕，反师凯入，虽奇功大勋，未捷於一朝，而宏谟神略，义高於天下，公惟秀杰英特，奇姿表於弱冠，俊神朗鉴，明统备於成德，巾褐衡门，风流推其高致，忘己应务，天下谢其勋业，辅相两仪，而通运之功必周，虚中容长，而方圆之才咸得，道济而不有，处泰而逾约，可谓固天特纵，生民之杰者也，铭曰：美尽黄裳，道畅伊吕，哲人应运，命世作辅，卓卓英风，略略宏宇，亮心高列，俊神间举，忘己济物，抚化翼世，河洛澄流，华梁卷翳，俾我仁公，弘道作镜，如何不吊，云峦落映。
又晋孙绰丞相王导碑文，公胄兴姬文，氏由王乔，玄圣陶化以启源，灵仙延祉以分流，贤俊相承，世冠海岱，二仪交泰，妙气发晖，醇曜所锺，公寔应之，玄性合平，道旨冲一，体之自然，柔畅协乎春风，温而侔於冬日，信人伦之水镜，道德之标准也，惠怀之际，运在大过，皇德不建，神辔再绝，獫狁孔炽，凶类猋起，公见机而作，超然玄悟，遂扶翼蕃王，室协东岳，弘大顺以一群后之望，仗王道以应天人之会，于时乾维肇振，创制理物，中宗拱己，雅仗贤相，尚父之任，具瞻在公，存烹鲜之义，殉易简之政，大略宏规，卓然可述，公雅好谈咏，恂然善诱，虽管综时务，一日万机，夷心以延白屋之士，虚己以招岩穴之俊，逍遥放意，不峻仪轨，公执国之钧，三十馀载，时难世故，备经之矣，夷险理乱，常保元吉，匪躬而身全，遗功而勋举，非夫领鉴玄达，百炼不渝，孰能莫忤於世，而动与理会者哉。
梁简文帝长沙宣武王北凉州庙碑文曰：黄曲仁［按黄疑当作神，曲仁二字当作农，神农九井，见荆州记。］之祀，九井尚惭，沫水之堂，七壁犹在，岂非德含体气，神降空桑，烝民仰其立功，太上怀其贵德，公讳，兰陵人，皇帝之长兄也，命世降灵，峻极开著，宗百川而成海，倍万俊而为英，为南梁北秦二州刺史，华阳陵黑水，［句有讹误。］改号难堪，加以岳牧迁回，军民徙散，同高阙以为塞，象玉门而置关，三尉寝谋，六屯罢业，功同疏勒之守备，甚即墨之坚围，公临危制变，殷如敌国，是以六角摧锋，两贤衅鼓，指捴则破勍敌，叱咤而静边尘，公德应大贤，照惟殆庶，如锺资叩，似铎发声，含朝阳於千仞，散风行於万顷，神武所向，士卒忘水火之难，单醪所驱，小大一死生之志，微管之风，馀芳无绝，人畏其神，德音不泯，梁秦二州刺史宜封侯条，刺举汉阳，亲睹遗爱，有表请立碑置庙，天子许焉，反宇飞风，伏槛含日，参差丹桂，周流紫房，躨跜刻兽，下临网户，菡萏荷华，傍连屈屋，庶使边韶所立之名，岂称高於陈郡，袁逢所勒之字，非独擅於华阳，乃为赞曰：帝图开道，皇源配天，功书绿字，事烛青编，天汉之阳，黑水惟梁，如仁永播，流咏宁忘，扶风高碣，召伯甘棠，馀芳无泯，望古可方，构斯象室，循兹洞房，琉璃照户，璧玉开堂，秋条下叶，春卉含芳，九微夜火，百味朝浆。
又丞相长沙宣武王碑曰：金表龙符，绿地龟图，且称瑞汉，寔曰开虞，於昭帝绪，蝉联厥初，有微玄冰，亦作司徒，重檐偃蹇，曲注逶迤，重栌凤翥，桂栋莲披，文檀晚丽，采节晨辉，春藤络户，寒菊临池，惟馨惟德，无绝於斯。
梁沈约齐丞相豫章文宪王碑曰：世载冠冕之晖，家开配天之业，洪源迈於委水，云峰冠於削成，公自天攸纵，非待河岳，道亚生知，德备藏往，摩赤霄而理翰，望阊阖以上驰，回风飚於襟袖，宅山川於怀抱，爰初弱冠，藏器俟时，康庄广辟，饰礼贤之馆，杞梓备收，罄滋兰之畹，既驾朱骖。又敷衮职，升降轩陛，率由孝敬，谦以备物，贵以在身，再握励己，三吐忘倦，公德惟民望，位冠朝首，仪表瑰雄，风神秀杰，每至三元首旦，华裔在庭，执玉端闱，冠冕百辟，外夷震耸，犹单于之惧王商，群后瞻慕，若众星之俯日月，虽复以周公之亲，居周公之任，道格皇天，光被四海，而小善靡失，輶德必从，譬由畎澮匪让，所以淼致江河，土壤同归，故能郁成嵩岱，保翼三善，弘正九伐，铭彼太常，悬诸日月，铭曰：大德风迈，其美云从，事贵愈贬，礼峻弥恭，且有厚命，车服以庸，羽仪列辟，冠冕群龙，周实多祐，汉有馀庆，弈弈皇族，於斯为盛，公之绥之，终和且敬，是惟宗国，庶邦作咏。
梁任昉丞相长沙宣武王碑曰：玉映蓝田，金铉之望已集，木秀邓林，轮辕之用先表，值戎寇贪惏，羁縻失道，凭凌雉堞，逼迫濠湟，都护之威既弛，副尉之策已谢，斧松晨析，易子朝餐，乞师援绝，飞书路阻，公内定不战之奇，外骋必胜之略，神功倏忽，有同拾遗，南下牧马，既寝折胶之术，北遯燕然，将空漠南之地，加以广平简惠，信赏必罚，增赀就赋，夷歌成章。
【诔】晋陆机吴丞相江陵侯陆公诔曰：根条伊何，苗黄裔舜，长发有祥，贻我作胤，刘王负险，寇我西邻，公侯赫怒，干戈启陈，金钺镜日，云旗降文，元玉陨难，鲸鲵坠鳞，戎汉时殪，方城清尘。
◇冢宰
仲长统《昌言》曰：冢宰，尧官也。
《尚书》曰：冢宰掌邦治，统百官，均四海。
《周官》曰：太宰之职，掌建邦之六典，以佐王治邦国，一曰治典，以经邦国，以治官府，以纪万民，二曰教典，以安邦国，以教官府，以扰万民，三曰礼典，以和邦国，以统百官，以谐万民，四曰政典，以平邦国，以正百官，以均万民，五曰刑典，以诘邦国，以刑百官，以纠万民，六曰事典，以富邦国，以任百官，以生万民。
王隐《晋书》曰：武帝时，太傅领司徒何曾，屡上书逊位，诏以司徒所掌烦务，不可以久劳耆艾，其进位太宰，朝会乘舆，剑履上殿，如汉萧何魏锺繇故事。
晋公卿礼族［《太平御览》二百零六作秩。］曰：安平王孚朗陵公何曾汝南王亮，皆为太宰，齐职仪曰：太宰品第一，金章紫绶，佩山玄玉，尧命羲和，使主其阴阳之职，羲伯司天官也，后稷伏事虞夏，敬事民时，尊稷为天官，夏衰，稷后不窋失官，由是废官，殷以其官为冢宰，周公在丰，为太宰，召公又居之，秦汉魏无此职，晋武以从祖安平王孚为太宰，始置其官，安平薨省，咸宁四年又置，或谓本太师之职，避景帝讳，改为太宰，太宰周之卿位，晋武依周置职，以尊安平，非避讳也，后元兴中，恭帝为太宰，桓玄都督中外，博士徐豁议，太宰非武官，不应敬都督，从豁议。
【碑】晋孙绰太宰郄鉴碑文曰：公盖黄帝之苗裔，氏族所由，皆纪於祖御史大夫之碑矣，灵和诞授，载育公侯，至德硕量，天实挺之，琅邪王应天启之运，阐中兴之道，思延英贤，以匡王业，乃假兖州刺史金章，仍割玄钺载饰，于时羯寇凶炽，群逆猋起，公奋其忠勇，精贯白日，信顺为甲胄，大节为城池，故能摧却凶寇，全身济功，惟公德器纯固，体识深弘，敦尚衡门，则服膺曾闵，毗亮皇极，则宪章元凯，笃诚简于帝心，明允著于莅政，信锺山之珪璧，岁寒之灵木者也，摛藻风云，策名帝录，肇皆方尺，遂隆台岳，王室未休，吾何以豫，兴言再慨，思康天步，将俾皇化，归之大素，彼苍者天，曾不遐祚，哲人其萎，民斯攸慕，嗟尔后昆，式瞻宏度。
齐王俭太宰褚彦回碑文曰：夫太上立德，其次立功，此谓之不朽，所以子产云亡，宣尼泣其遗爱，隋武既没，赵文怀其馀风，乃祖太傅，德合当时，行庇州壤，深识臧否，不以毁誉形言，亮采王室，每怀冲虚之道，可谓婉而成章，志而晦者矣，公禀川岳之灵晖，含珪璋而挺曜，和顺内凝，英华外发，神茂初学，业隆弱冠，是以仁经义纬，敦穆於闺庭，金声玉振，寥亮於区宇，孝敬淳深，率由斯至，尽欢朝夕，人无间言，逍遥乎文雅之囿，翱翔乎礼乐之圃，风仪与秋月齐明，音徽与春云等润，既而齐德龙兴，顺皇高禅，深达先天之运，匡赞奉时之业，亦犹稷契之臣虞夏，荀裴之奉魏晋，今之尚书，古之冢宰，虽秩轻於衮司，而任隆於百辟，暂遂冲旨，改授朝端，迩无异言，远无异望，执五礼以正民，简八刑而罕用，故能聘绩康衢，延慈哲后，仰南风之高咏，餐东野之秘实，雅议於听政之晨，披文於宴私之夕，参以酒德，间以琴心，暧有馀晖，遥然流想，君垂冬日之温，臣尽秋霜之戒，肃肃焉，穆穆焉，於是见君亲之同致，在三之如一，铭曰：永言必孝，用心则友，仁洽兼济，爱深善诱，睹海齐星，登岳均厚，五臣兹六，八元斯九，率礼蹈谦，谅实身幹，迹屈朱轩，志隆衡馆，眇眇玄宗，萋萋辞翰，义既水流，文亦雾散。
【诔】晋潘岳太宰鲁武公诔曰：昂昂公侯，实天诞育，八元斯九，五臣兹六，揜讨逆节，折冲［原讹衡，据冯校本改。］江湖，走钦擒俭，枭诞弊吴，公于出征，爰整其旅，垒未越郊，麾不及举，秦凉获乂，西戎即叙，他人之贤，譬彼丘陵，邈矣公侯，如日之昇，泰山其颓，寝疾不兴，遐迩曷仰，社稷焉凭，生则荣易，终哀实难，靡不春华，鲜克岁寒，於呼公陨，率土含酸，赵丧望诸，列国同伤，秦亡蹇叔，舂者不相，桃李不言，下自成行，德之休明，没能弥彰。
【表】后魏温子昇上党王穆让太宰表曰：臣闻策蹇长途，终惭一日之致，悬缕层台，讵任千钧之重，固知才弱不可自彊，力微难以企及，智小谋大，恐贻折足之忧，才轻任重，惧有绝膑之悔，既虑铄金，固陈匪石。